
        
            [image: couverture]
        

     

LES AMOURS


 
 

PASTORALES


 
 

DE DAPHNIS


 
 

ET


 
 

DE CHLOÉ,


 
 

TRADUITES DU GREC DE LONGUS

 
 

PAR AMYOT.


 
 

[image: ]
 
 

A PARIS,


 
 

DE L’IMPRIMERIE DE P. DIDOT L’AÎNÉ,

 
 

AU PALAIS DES SCIENCES ET ARTS.


 
 

AN VIII. M. DCCC.



 
PRÉFACE
 
DE LONGUS.
 
ESTANT un jour à la chasse en l’isle
de Mételin, dedans le parc qui est
sacré aux Nymphes, j’y veis une des
plus belles choses que je sçache jamais avoir veues ; c’estoit une peincture d’une histoire d’amour. Le parc
de soi-mesme estoit bien beau, aussi
planté de force arbres, semé de
fleurs, et arrousé d’une frai se l ie fonteine, qui nourrissoit et les arbres
et les fleurs : mais la peincture estoit
encore plus plaisante que tout le
reste, tant pour la nouveauté du
subject, dont l’adventure estoit merveilleuse, que pour l’artifice et l’excellence de la peincture amoureuse ;
tellement que plusieurs passants,
qui en avoient ouï parler, alloi en t
visiter le parc, non moins pour veoir
ceste peincture, que pour faire priere
aux Nymphes.
On y voyoit des femmes grosses
qui accouchoient, et d’aultres qui
enveloppoient de langes leurs enfants ; de petits poupards en maillot
exposés à la merci de Fortune, des
bestes qui les nourrissoient ; des pasteurs qui les enlevoient ; une compaignie de jeunes gens qui s’alloient
esbattre aux champs ; des coursaires qui escumoient les costes de la
mer ; des ennemis qui couroient le
pays ; avec plusieurs aultres choses,
et toutes amoureuses : lesquelles je
regardai en si grand plaisir, et les
treuvai si belles, qu’il me print envie de les coucher par escrit.
Si cherchai quelqu’un qui me les
donnast à entendre par le menu. Et
ayant le tout particulièrement entendu, en composai quatre livres,
que maintenant je dédie comme une
offrande à Amour, aux Nymphes, et
à Pan ; espérant que le conte en sera
plaisant et agréable à plusieurs manieres de gens ; pourcequ’il pourra
servir à guérir le malade, consoler
le dolent ; remettra en mémoire de
ses amours celui qui aura esté aultrefois amoureux, et instruira celui qui
ne l’aura encore point esté : car il
ne fut ni ne sera jamais homme qui
du tout se puisse tenir d’aimer, tant
qu’il y aura beauté au monde, et
que les yeux auront puissance de
regarder.
Mais Dieu veuille qu’en descrivant les amours des aultres je n’en
sois moi-mesme travaillé !
LES  AMOURS PASTORALES  DE DAPHNIS  ET  DE CHLOÉ.
 
LIVRE PREMIER.
 
MITYLENE est une forte ville en l’isle de
Mételin, belle et grande, environnée d’un canal d’eau de mer qui flue tout alentour, sur
lequel y a plusieurs ponts de pierres blanches
et polies ; tellement qu’on diroit, à la veoir,
que c’est une isle, et non pas une ville.
Loing d’icelle, environ cinq quarts de lieue,
l’un des plus riches habitants avoit un fort bel
héritage ; car il y avoit dés mon la ignés où se
nourrissoit grand nombre de bestes sauvages,
des costeaux revestus de vignes, des plaines de
terres labourables à porter froument, et pasturage pour le bestail ; le tout estendu au long
de la marine, qui rendoit le lieu plus délicieux.
En ceste terre un chevrier nommé Lamon,
gardant son troupeau, treuva un petit enfant
que l’une de ses chevres allaictoit ; et voici la
maniéré comment. Il y avoit un hallier fort
espais de ronces et d’espines, couvert tout alentour de lierre, et au-dessoubs la terre feutrée
d’herbe desliée et menue, sur laquelle estoit
le petit enfant gisant. Là s’en couroit la chevre
ordinairement, de sorte que bien souvent l’on
ne sçavoit qu’elle devenoit ; et abandonnant son
petit chevreau, se tenoit auprès du petit enfant.
Lamon, ayant pitié du pauvre chevreau que
la mere abandonnoit en ce poinct, prit garde
en quelle part elle s’en alloit ; et un jour, au
chauld du midi, la suivit à la trace, et veit
comme elle entroit dessoubs le hallier tout doub
cement, comme si elle eust eu peur de blesser
avec ses ongles le petit enfant en entrant. L’em
fant sucçoit le pis de la chevre ne plus ne moins
que s’il eust tetté la m a m ine ! le de sa mere
nourrice. Dequoi Lamon s’esbahissant, ainsi
que l’on peut penser, s’approcha de plus près,
et treuva que c’estoit un enfant masle, grand
pour son aage, et beau à merveilles, plus richement emmaillotté que ne portoit sa fortune,
estant ainsi misérablement exposé et abandonné à l’adventure : car il estoit enveloppé
d’un riche manteau de pourpre, qui se fermoit
au collet avec une boucle d’or, et auprès y avoit
une petite espée dorée, ayant le manche d’ivoire.

Si fut de prime face entre deux d’emporter
seulement ces enseignes de recognoissance,
sans aultrement se soucier de l’enfant : mais,
y ayant un peu pensé, il eut honte de ne se
monstrer pour le moins aussi charitable et humain que sa chevre ; de sorte que quand la nuict
fut venue il enleva le tout, et porta à sa femme,
qui avoit nom Myrtale, les joyaux, l’enfant et
la chevre.
Sa femme, toute estonnée, lui demanda s’il
estoit possible que les chevres portassent de
tels enfants. Et son mari lui conta tout ; comment il avoit treuvé l’enfant abandonné, comment la chevre lui donnoit son pis à tetter, et
comment il avoit eu honte de le laisser périr.
Myrtale fut bien d’advis qu’il ne l’avoit pas deu
faire : ainsi estant tous deux d’accord de l’eslever, ils serrèrent les joyaux et enseignes de
recognoissance que l’on avoit exposés avec l’enfant, dirent par-tout qu’il est à eux, et le feirent allaicter à la chevre ; et afin que le nom
mesme sentist mieux son pasteur, l’appellerent
Daphnis.
De là à deux ans, un berger demourant non
gueres loing de là, qui avoit nom Dryas, en gardant ses moutons, veit aussi une toute pareille
chose, et treuva une semblable adventure.
Il y avoit en ce quartier-là une caverne que
l’on nomm oit la Caverne des Nymphes, qui
estoit une grande et grosse roche, creuse par
le dedans, et toute ronde par dehors, au-dedans de laquelle il y avoit des images et statues
des Nymphes, taillées de pierre, les pieds sans
chaussure, les bras tout nuds et reboursés jusques aux espaules, les cheveux espars au-dessoubs du col sans tresses, ceintes sur les reins,
toutes ayant le visage riant, et la contenance
telle comme si elles eussent balle ensemble.
Le dessus, pour mieux dire la voulte de ceste
caverne, estoit le meilieu de la roche, au fond
de laquelle sourdoit une fonteine, qui faisoit
un ruisseau, dont estoit arrousé le beau pré
verdoyant. Au-devant de la caverne, où l’humeur de la fonteine nourrissoit la belle herbe
menue et délicate, là estoient attachés et pendus force pots à traire les bestes, force flustes,
flageolets et chalumeaux, que les anciens bergers y avoient donnés pour offrandes.
En ceste caverne des Nymphes, une brebis
ayant nagueres aignelé alloit et venoit si souvent, que le berger mesme cuida plusieurs fois
qu’elle se fust perdue ; et à ceste cause la voula ut chastier afin qu’elle demourast par après
au troupeau, paissant avec les aultres sans plus
s’escarter ni esgarer comme elle faisoit ordinairement, il feit un collet d’une verge de franc
osier, en maniéré de laqs courant, et s’approcha de la caverne, pour y surprendre sa brebis.
Mais quand il fut auprès, il y treuva bien aultre
chose qu’il n’avoit espéré ; car il veit la brebis
qui donnoit à tetter son pis à un petit enfant,
aussi gentillement et aussi doulcement que
sçauroit faire une nourrice. Le petit enfant
sans crier prenoit, de grand appétit, puis l’un
puis l’aultre bout du pis de la brebis, avec sa
petite bouche, qui estoit belle et nette, pourceque la brebis lui lechoit le visage avec sa langue, après qu’estoit saoul de tetter. L’enfant
estoit une fille, avec laquelle avoient esté exposées quelques bagues et enseignes pour pouvoir la recognoistre à l’advenir ; c’est à sçavoir
une coëffe d’or, des patins dorés, et des chausses brodées d’or.
Dryas, estimant ceste rencontre estre chose
advenue par expresse disposition des Dieux, et
quand et quand ayant appris de sa brebis qu’il
en devoit avoir pitié, enleva l’enfant entre ses
bras, serra les bagues dedans un bissac, et feit
prières aux Nymphes qu’à bonne heure peust-il eslever et nourrir le pauvre enfant, qui,
comme implorant leur aide et merci, avoit esté
jetté à leurs pieds. Puis quand l’heure fut venue de remener son troupeau au tect, retournant au lieu de sa demourance champestre,
conta à sa femme ce qu’il avoit veu, et lui
monstra ce qu’il avoit treuvé, en lui commandant qu’elle teinst de là en avant l’enfant pour
sa fille naturelle, et que secrettement elle la
nourrist comme sienne. Parquoi la bergere,
qui avoit nom Napé, devint incontinent mere
d’affection, et commença à aimer et traitter l’enfant avec telle diligence et telle sollicitude, qu’il
sembloit proprement qu’elle eust peur que la
brebis n’emportast le prix de doulceur et de
bénignité devant elle : et afin que plus facilement on creust que l’enfant fust sienne, elle lui
donna aussi un nom pastoral, et la nomma
Chloé.
Ces deux enfants en peu de temps devindrent
grands, et monstroient bien, à leur gentillesse
et beauté, qu’ils n’estoient point issus de gens
de village ne de paysans. Et sur le poinct que
l’un fut parvenu à l’aage de quinze ans, et l’aultre
de deux moins, Lamon et Dryas en une mesme
nuict songèrent tous deux un tel songe. Il leur
fut advis que les Nymphes (dont les statues
estoient en la caverne où il y avoit une fonteine, et où Dryas avoit treuvé la fille) livroient
Daphnis et Chloé entre les mains d’un jeune
garsonnet, fort gentil et beau à merveilles, lequel avoit des ailes aux espaules, et portoit de
petites flesches, avec un petit are ; et que ce
jeune garsonnet, les touchant tous deux d’une
mesme flesche, commanda à l’un paistre de là
en avant les chevres, et à l’aultre les brebis.
Les pasteurs, ayant tous deux eu ceste vision
en dormant, furent bien marris de ce que leurs
nourrissons estoient aussi-bien comme eux
destinés à garder les bestes, et mesmement
pourceque les marques de recognoissance qu’ils
avoient treuvées exposées quand et eux, leur
avoient promis quelque bien plus grand estât
et fortune bien plus éminente : à l’occasion de
quoi ils les avoient jusques-là nourris plus délicatement que l’on ne faict les enfants des bergers, et leur avoient faict apprendre les lettres
et tout le bien et l’honneur qu’ils avoient peu
en un lieu champestre : mais toutefois ils deslibererent d’obéir aux Di eux touchant l estât de
ceux qui par leur providence avoient esté saulvés. Et après avoir communiqué leurs songes
ensemble, et sacrifié en la caverne des Nymphes à ce jeune garsonnet qui avoit des ailes
aux espaules (car ils n’en eussent sceu dire le
nom), les envoyèrent tous deux aux champs
garder les bestes, leur enseignant particulièrement toutes choses nécessaires à l’estat de pasteur ; comment il faut faire paistre les bestes
avant midi, et comment après que le chauld est
passé ; à quelle heure il les faut remener au
tect ; à quoi faire il est besoing user de la houlette, et à quoi de la voix seulement.
Ces deux jeunes enfants receurent ceste
charge aussi volontiers et avec autant de plaisir
comme si c’eust esté quelque grande seigneurie, et aimoient leurs chevres et brebis trop
plus affectueusement que n’est la coustume des
bergers ; elle, pourcequ’elle se sentoit tenue de
sa vie à la brebis qui l’avoit allaictée ; et lui,
pourcequ’il se souvenoit qu’une chevre l’avoit
nourri.
Or estoit-il lors environ le commencement
du printemps, que toutes fleurs sont en vigueur, celles des bois, celles des prés, et celles
des montaignes ; aussi jà commençoient les
abeilles à bourdonner, les oiseaux à rossigno1er, et les aigneaux à saulter ; les petits moutons bondissoient par les montaignes, les mouches à miel murmuroient par les prairies, et les
oiseaux faisoient resonner les buissons de leurs
chants : ainsi ces deux jeunes et délicates peisonnes, voyant que toutes choses faisoient bien
leur devoir de s’esgayer à la saison nouvelle, se
mirent pareillement à imiter ce qu’ils voyoient
et qu’ils oyoient aussi ; car oyant chanter les
oiseaux, ils chantoient ; voyant saulter les aigneaux, ils saultoient ; et, comme les abeilles,
alloient cueillant des fleurs, dont ils jettoient
une partie en leurs seins, et de l’aultre faisoient
de petits chapelets qu’ils portoient aux Nymphes ; et faisoient toutes choses ensemble, paissant leurs troupeaux l’un auprès de l’aultre.
Souventefois Daphnis alloit faire revenir les
brebis qui s estoient un pen trop loing escaitées du troupeau ; et souventefois Chloé faisoit
descendre les chevres trop hardies, estant montées au plus hault de quelques rochers droicts
et couppus : quelquefois 1 un tout seul gardoit
les deux troupeaux ensemble, pendant que
l’aultre vacquoit à quelque jeu.
Leurs jeux estoient jeux de bergers et d’enfants : car elle alloit quelque part cueillir des
joncs, dont elle faisoit un coffin à mettre des
cigales, et ce pendant ne se soucioit aucunement de son troupeau ; lui, d’aultre costé, alloit
couper des rouseaux, et en pertuisoit les joinctures, puis les recolloit ensemble avec de la cire
molle, et apprenoit à en jouer bien souvent jusques à la nuict : quelquefois ils s’entredonnoient du laict ou du vin, et s’entrecommuniquoient les aultres vivres qu’ils avoient apportés de la maison. Brief, on eust plustost veu les
brebis ou les chevres toutes escartées les unes
des aultres, que Daphnis esloingné de Chloé.
Ainsi, comme ils estoient occupés à tels jeux,
Amour leur dressa à bon escient une telle embusche. Il y avoit assez près delà une louve,
laquelle, ayant nagueres louveté, ravissoit souvent des aultres troupeaux de la proie à foison,
dont elle nourrissoit ses petits louveteaux : parquoi les paysans du prochain village faisoient
la nuict des fosses et pieges de quatre brassées
de largeur et autant de profondeur, et espandoient au loing la plus grande partie de la terre
qu’ils en avoient tirée, puis les couvroient avec
des verges longues et gresles, et semoient par-dessus le demourant de la terre, à celle fin que
la place semblast toute plaine et unie comme
devant ; en maniéré que s’il n’eust passé par »
dessus qu’un lievre seulement en courant, il
eust rompu les verges qui estoient par maniéré
de dire plus foibles que brins de paille, et lors
eust-on bien veu que ce n’estoit point terre
ferme, mais une feincte seulement. Ayant faict
plusieurs telles fosses en la montaigne et en la
plaine, ils ne peurent néantmoins prendre la
louve, car elle s apperceut bien de leur ruse ;
mais tuerent plusieurs chevres et plusieurs brebis, et presque Daphnis lui-mesme, par tel inconvénient.
Deux boucs de son troupeau s’eschaufferent
tellement à combattre l’un contre l’aultre, et se
heurterent si rudement, que la corne de l’un
fut rompue ; de quoi sentant grande douleur
celui qui estoit escorné, se mit en bramant à
fuir, et le victorieux à le poursuivre, sans lui
donner loisir de reprendre son haleine. Daphnis fut fort marri de veoir l’un de ses boucs
ainsi mutilé de sa corne ; et, courroucé contre
la fierté de l’aultre qui encore estoit si aspre à
le poursuivre après l’avoir battu, si prend un
baston en son poing, et sa houlette à l’aultre,
et s’en court après ce poursuivant. Ainsi le
bouc fuyant les coups, et Dapbnis le poursuivant en courroux, ne regardèrent pas bien ne
l’un ne l’aultre devant eux ; car ils tombèrent
tous deux dedans l’un de ces pieges, le bouc le
premier, et Daphnis après ; ce qui lui saulva
la vie, pourceque le bouc soustint sa cheute.
Mais se voyant tombé en ceste fosse, il ne peut
faire aultre chose que se prendre à plorer en
attendant si quelqu’un viendroit point pour l’en
retirer.
Chloé, ayant de loing veu son accident, y accourut soudainement ; et, voyant que Daphnis
estoit en vie, s’en alla vistement appeller un
bouvier de là auprès pour lui aider à le mettre
hors de ceste fosse. Le bouvier chercha partout une corde qui fust assez longue pour lui
tendre, mais il n’en peut finer ; parquoi Chloé
deslia le cordon dont les tresses de ses cheveux
estoient liées, et le donna au bouvier pour en
tendre un des bouts à Daphnis : ainsi firent-ils
tant, eux deux ensemble, en tirant de dessus
le bord de la fosse, et lui en s’aidant de son
costé le mieulx qu’il pouvoit, que finalement ils
le mirent hors du piege. Puis, après avoir tiré
le bouc, dont les cornes en tombant s’estoient
brisées, tant le bouc vaincu avoit esté promptement vengé, ils le donnèrent au bouvier pour
sa récompense. Si convinrent entre eux que si
on leur demandoit à la maison ce qu’il estoit
devenu, ils diroient que le loup l’avoit enlevé.
Ils retournèrent ensuite vers leurs troupeaux ;
et les ayant treuvés paissants tranquillement,
ils s’assirent sur un tronc de chesne, et regarderent si en tombant il ne s’estoit point blessé
en quelque endroit du corps. N’y ayant rien veu
de blessé ne de meurdri, ains estant seulement
tout couvert de terre et de boue, Daphnis résolut de se laver, avant que Lamon et Myrtale
sceussent ce qui lui estoit arrivé. Venant doncques avec Chloé dans l’antre des Nymphes, il
lui donna sa pannetiere et son sayon à garder.
Daphnis alloit ainsi devisant et parlant puérilement en lui-mesme : Dea ! que me fera le
baiser de Chloé ? Ses levres sont plus tendres
que roses, sa bouche et son haleine plus doulces
qu’une gaufre à miel ; et toutefois son baiser
est plus piquant que l’aiguillon d’une abeille !
J’ai souvent baisé de petits chevreaux qui ne
faisoient encore que naistre, et le petit veau que
Dorcon m’a donné : mais ce baiser ici est tout
aultre chose ; le pouls m’en bat, le cœur m’en
tressault, mon ame en languit ; et néantmoins
je desire la baiser de rechef. O mauvaise victoire ! ô estrange mal dont je ne sçaurois dire
le nom ! Chloé n’avoit-elle point gousté de quelques poisons avant que de me baiser ? Mais conr
ment n’en est-elle point morte ? Oh ! comment !
les barondelles chantent, et ma fluste ne dit
mot ! comment ! les chevreaux saultent, et je suis
assis ! comment ! toutes fleurs sont en vigueur, et
je n’en fais point de bouquets ni de chapelets ! la
violette et le muguet florissent, Daphnis se fene !
Dorcon à la fin paroistra plus beau que moi.
Voilà comment le pauvre Daphnis se passionnoit, et les paroles qu’il disoit, comme celui
qui lors premier expérimentoit les estincelles
d’amour.
Mais le bouvier Dorcon, amoureux de Chloé,
ayant treuvé l’occasion que Dryas plantoit un
arbre assez près de lui, et estant son ami de
long-temps, dès l’aage que lui-mesme gardoit
les bestes aux champs, lui feit présent de beaux
fromages gras ; et, commençant à entrer en propos par leur ancienne cognoissance, feit tant
qu’il tomba sur les termes du mariage de Chloé,
lui offrant par promesse plusieurs beaux et riches dons pour un bouvier, s’il la lui vouloit
donner à femme. Ses offres estoient une paire de
bœufs à labourer la terre, quatre ruches d’abeibles, cinquante pommiers, un cuir de bœuf
à semeler souliers, et par chacun an un veau
qui seroit prest à sevrer : tellement que Dryas,
alléché par la friandise de tant de beaux présents, lui cuida presque accorder le mariage :
mais, quand il vint puis après à penser en lui-mesme que la fille estoit digne de bien plus
grand et plus riche parti, craignant que, si à
l’advenir elle venoit à estre recogneue, et que
ses parents sceussent que pour la friandise de
ces dons on l’eust mariée en si bas lieu, on ne
lui en voulust mal de mort, il refusa toutes ses
offres et ses dons, et l’esconduisit tout à plat,
en le priant de lui pardonner.
Par ainsi Dorcon, se voyant pour la deuxième
fois frustré de son espérance, et encore qu’il
avoit pour néant perdu ses bons fromages gras,
deslibéra, puisque aultrement ne pouvoit, attenter de jouir par force de Chloé, la première fois
qu’il la treuveroit seule à seul. Pour à quoi
parvenir il s’advisa qu’ils menoient l’un après
l’aultre boire leurs bestes, Chloé un jour et
Daphnis un aultre : à l’occasion de quoi il imagina une finesse qui estoit merveilleusement
sortable et convenable à un gros bouvier comme
lui.
Il print la peau d’un grand loup qu’un sien
taureau, en combattant pour la gai de et deffence des vaches, avoit tué avec ses cornes, et
l’estendit sur son dos, si bien que les pieds de
devant lui tomboient jusques sur les mains, et
ceux de derrière lui pendoient sur les cuisses
jusques aux talons, et la hure lui couvroit la
teste, ne plus ne moins que faict le cabasset à
un homme de guerre. S’estant ainsi desguisé en
loup le mieulx qu’il avoit peu, il s’en vint droict
à la fonteine en laquelle beuvoient les chevres
et les brebis après qu’elles avoient assez pasturé. Or estoit ceste fonteine en une vallée
assez creuse, et toute la place à l’environ pleine
de ronces, d’espines poignantes, de chardons
et de bas genevriers, tellement qu’un vrai loup
s’y fust bien aisément caché. Dorcon se fourra
léans entre ces espines, attendant l’heure que
les bestes vinssent boire ; et avoit bonne espérance qu’il espouvanteroit Chloé avec ceste
peau de loup, et qu’il la saisiroit au corps entre
ses deux bras, pour en faire à son plaisir.
Tantost après arriva Chloé qui amenoit ses
bestes boire, ayant laissé Daphnis qui coupoit
de la plus tendre ramée verte pour donner à
broutter aux chevreaux après qu’ils séroient
retournés de pasture. Les chiens qui leur aidoient à garder leurs brebis et leurs chevres
suivoient le troupeau ; et comme naturellement ils chassent mettant le nez par-tout, ils
le sentirent remuer, et se prindirent à abbayer,
se ruerent sur lui comme sur un loup ; et
l’environnant de tous costés, sans qu’il s’osast
dresser sur ses pieds, tant il avoit de peur,
commencèrent à le mordre de toute leur puissance. Or jusques-là craignant et ayant honte
d’estre descouvert, et davantage estant deffendu
de la peau de loup qui le couvroit, il se tenoit tapi contre terre dedans le hallier sans
dire mot ; mais quand Chloé, effroyée de prime
face de le veoir, se print à appeller Daphnis
à son aide, et que les chiens, lui ayant arraché
la peau de loup de dessus les espaules, comin (Micereu t à le mordre lui-mesme a bon escient, il se print adonc à crier à haulte voix,
et à prier Chloé, et Daphnis qui jà estoit survenu, de lui vouloir estre en aide : ce qu’ils feirent, et avec leur sifflement accoustumé eurent
incontinent appaisé les chiens ; puis amenerent le malheureux Dorcon, qui avoit esté
mords et aux cuisses et aux espaules, à la fonteine, et lui laverent ses blessures, où les dents
des chiens l’avoient atteint ; puis lui mirent
dessus cle l’escorce verte d’orme maschée,
estant tous deux si peu rusés, et si peu expérimentés aux hardies entreprinses d’amour,
qu’ils estimerent que ceste embusche de Dorcon avec sa peau de loup ne fust que jeu seulement ; au moyen de quoi ils ne se courroucerent point à lui, ains le réconfortèrent et le
reconvoyerent quelque espace de chemin, en
le menant par la main. Et lui, qui avoit esté
en si grand danger de sa personne, et que l’on
avoit recous de la gueule, non du loup, comme
l’on dit communément, mais des chiens, s’en
alla faire panser les morsures qu’il avoit par
tout le corps.
D’aultre costé Daphnis et Chloé eurent bien
de la peine jusques à la nuict à rassembler
leurs chevres et brebis, lesquelles, effroyées
pour la peau du loup, et quand et quand esperdues et effarouchées d’ouïr si fort abbayer les
chiens, estoient les unes montées jusques à la
cime des plus haults rochers, les aultres courues jusques à la mer, combien qu’elles fussent au demourant bien apprinses d’obéir à
l’appeau de leurs pasteurs, de se ranger au son
du flageolet, et de s’amasser ensemble en
oyant seulement battre des mains ; mais la peur
leur avoit adonc faict tout oublier. Et après
les avoir donc suivies et retreuvées à la trace,
comme on faict les lievres, les remenerent, à
bien grande peine, toutes au tect : puis s’en
allèrent eux-mesmes reposer, où ils dormirent
ceste seule nuict de bon sommeil ; car le travail qu’ils avoient prins le soir précédent leur
servit de médecine contre leur mésaise d’amour.
Mais, quand le jour fut revenu, ils commencerent de rechef à estre passionnés comme devant ; ils tressailloient de joie quand ils s’entre-revoyoient, et estoient bien ennuyés et marris
quand il falloit qu’ils s’entre-laissassent. Ce
qu’ils souhaittoient les inquiétoit, et ils ne sçavoient ce qu’ils souhaittoient ; cela seulement
sçavoient-ils bien, l’un, que son mal estoit
venu d’un baiser, et l’aultre, d’un baigner.
Oultre ce, la saison de l’année les en flammoit encore davantage ; car il estoit jà environ
la fin du printemps et le commencement de
l’esté ; et estoient toutes choses en vigueur, les
arbres chargés de fruicts, les champs couverts
de bleds ; les cigales chantoient ; les fruicts rem
doient une très délicate et soefve odeur ; le
beslement des brebis estoit gracieux ; l’on eust
dict que les fonteines, ruisseaux et rivieres,
convioient les gens à se baigner, que les vents
estoient orgues ou flustes, tant ils souspiroient
doulcement à travers les branches des pins ; on
eust dict que les pommes amoureuses se laissoient d’elles-mesmes tomber par terre, et que
le soleil, prenant plaisir à veoir de belles personnes nues, faisoit chacun despouiller. Au
moyen de quoi Daphnis estant de toutes parts
eschauffé se jettoit dedans les rivieres, et tam
tost se lavoit, tantost s’esbattoit à chasser, à
prendre les poissons qui s’enfuyoient au fond
de l’eau, et souventefois beuvoit pour veoir si
avec l’eau il pourroit esteindre l’ardeur qu’il
sentoit en son cœur.
Mais Chloé, après avoir tiré les brebis et la
pluspart des chevres, demouroit encore longtemps à faire prendre le laict ; car il falloit
qu’elle eust le soing de chasser les mouches
qui fort la molestoient, et la picquoient quand
elle les chassoit : cela faict, elle se lavoit le
visage, et mettoit dessus sa teste un chapelet
des plus tendres branchettes de pin, se vestissoit
d’une peau de cerf qu’elle ceignoit dessus ses
reins, et emplissoit un pot de vin et un aultre
de laict pour boire avec Daphnis.
Puis quand ce venoit sur le midi, adonc
estoient-ils tous deux plus ardemment esprisque
jamais, pourceque Chloé, voyant en Daphnis
entièrement nud une beauté de tous poincts
accomplie, se fondoit et se distilloit d’amour,
considérant qu’il n’y avoit en toute sa personne
chose quelconque à redire ; et lui d’aultre costé,
la voyant couverte de ceste peau de cerf, avec
le beau chapelet de pin sur la teste, lui tendant son pot à laiet, cuidoit veoir l’une des
Nymphes propres qui estoient dans la caverne :
si accouroit incontinent, et lui ostant le chapelet qu’elle avoit sur sa teste, après l’avoir bah
sé, le mettoit dessus la sienne ; et elle, pendant
qu’il se baignoit tout nud, prenoit sa robe et se
la vestissoit, en la baisant aussi premierement.
Tantost ils s’entre-jettoient des pommes l’un
à l’aultre, tantost ils s’entre-peignoient et mipartissoient leurs cheveux en greve ; disant
Chloé que les cheveux de Daphnis ressembloient aux grains de myrte, pourcequ’ils
estoient noirs ; et Daphnis accomparant le
visage de Chloé à une belle pomme, pourcequ’il estoit blanc et vermeil. Parmi aucunes fois
il lui monstroit à jouer de la fluste ; puis quand
elle commencoit à souffler dedans, il la lui
s j
ostoit des mains, pour toucher de la langue et
des levres là où elle avoit touché des siennes,
et faisoit semblant de lui vouloir enseigner où
elle avoit failli, pour avoir occasion de la baiser à demi, en baisant la fluste où elle avoit
touché.
Ainsi comme ils estoient après à en sonner
joyeusement sur la chaleur du midi, pendant
que leurs troupeaux estoient tapis à l’ombre,
Chloé ne se donna garde qu’elle fust endormie : ce que Daphnis appercevant, posa tout
beau sa fluste pour regarder à son aise par-tout
et son saoul, comme celui qui n’avoit alors
honte de personne, et disoit à part lui ces parôles tout bas : Ô comme ces beaux yeux dorment soefvement ! que son haleine sent bon !
les pommiers ni les aubespines fleuries n’ont
point la senteur si doulce. Mais pourtant je ne
l’oserois baiser ; car son baiser picque et perce
jusques au cœur, et fait devenir les gens fous,
comme le miel nouveau : davantage j’ai peur de
l’esveiller si je la baise. Oh ! que ces cigales font
de bruit ! elles ne la laisseront jà dormir, si
hault elles crient. Et d’aultre costé ces boucquins ici ne cesseront aujourd’hui de s’entreheurter avec leurs cornes. Ô loups plus couards
que renards ! où estes-vous à ceste heure, que
vous ne les venez happer ?
Ainsi que Daphnis estoit en ces termes, une
cigale, poursuivie par une harondelle, se vint
jetter en sauve-garde dedans le sein de Chloé ;
au moyen de quoi Pharondelle ne la peut prendre, ni ne peut aussi retenir la roideur de son
vol, qu’elle n’approchast si près du visage de
Chloé, qu’avec l’une de ses ailes elle ne lui touchast la joue, dont Chloé s’esveilla en soursault : et pourcequ’elle ne sçavoit que c’estoit,
s’escria bien hault ; mais quand elle eut veu
l’harondelle volletant encore alentour d’elle,
et Daphnis se riant de sa peur, elle s’asseura, et
frotta ses yeux qui avoient encore envie de dormir. La cigale se print à chanter encore entre
les tettins mesmes de la gente pastourelle,
comme si avec son chant elle lui eust voulu
rendre grâces de son salut : à l’occasion de quoi
Chloé, ne sçachant que c’estoit, s’escria de rechef bien fort ; et Daphnis s’en print aussi de
rechef à rire ; et usant de ceste occasion, lui
mit la main bien avant dans le sein, dont il
tira la gentille cigale, qui ne se pouvoit encore taire, quoiqu’il la tinst dedans la main.
Chloé fut bien aise de la veoir, et, l’ayant baisée,
la remit chantant de rechef dans son sein.

Une aultre fois ils ouïrent du bois prochain
chanter un ramier, au chant duquel Chloé
ayant prins plaisir, demanda à Daphnis que
c’estoit qu’il disoit ; et Daphnis raconta ce que
l’on en dit communément, ce Ma mie, dit-il,
au temps passé y avoit une jeune garse belle
et jolie, en fleur d’aage comme toi ; elle gardoit les vaches, et chantoit fort plaisamment :
ses vaches prenoient si grand plaisir à l’ouïr
chanter, qu’elle les gouvernoit au son de sa
voix seulement, sans jamais leur donner coup
de houlette, ne picqueure d’esguillon. Estant
assise à l’ombre de quelque beau pin, la teste
couronnée de feuillage de l’arbre, elle chantoit tousjours quelque chanson à la louenge de
Pan ; dont ses vaches estoient si aises, qu’elles
ne s’esloingnoient jamais si loing d’elle, qu’elles
ne peussent bien ouïr le son de sa voix. Or
y avoit-il auprès de là un jeune garson qui
gardoit des bœufs ; il estoit beau, et chantoit
bien aussi : un jour, pour monstrer qu’il sçavoit autant de chanter comme elle, il se mit
à chanter plus fortement qu’elle, comme estant masle, et si mélodieusement qu’il attira
à lui huict des plus belles vaches qu’elle eust
en son troupeau, et les feit venir au sien. De
quoi la pauvre garse fut si desplaisante, en
partie pour veoir son troupeau diminué, et
en partie pour avoir esté vaincue au chanter,
qu’elle feit prières aux Dieux de la muer en
un oiseau, plustost que de retourner ainsi à
la maison. Les Dieux lui accordèrent sa demande, et en feirent un oiseau de montaigne,
qui aime à chanter comme elle faisoit quand
elle estoit fille ; et encore aujourd’hui en chantant se plaint-elle de sa desconvenue, et va
disant qu’elle cherche ses vaches esgarées. »
Tels estoient les plaisirs que l’esté leur donnoit ; mais quand l’arriere-saison de l’automne
fut venue, que le raisin fut meur et prest à vendanger, certains coursaires de la ville de Tyr,
ayant une fuste du pays de Carie, à celle fin
peut-estre que l’on ne pensast que ce fussent
barbares, vindrent aborder en ceste coste, et,
descendant en terre avec leurs brigandines et
espées, pillèrent tout ce qu’ils peurent treuver
aux champs, comme force bon vin, force grains,
force miel estant encore avec la cire, et mesure
emmenerent quelques bœufs et vaches du troupeau de Dorcon.
Or en courant ainsi çà et là ils rencontrèrent
de maie adventure Daphnis qui s’alloit esbattant le long du rivage de la mer ; car Chloé,
comme simple fille, qui craignoit que les aultrès pasteurs ne lui feissent peut-estre quelque
violence, ne partoit si matin du logis, et ne menoit pas sitost les brebis de Dryas aux champs.
Les coursaires, voyant ce jeune garson grand
et beau, et de plus de valleur que tout ce qu’ils
eussent peu davantage ravir par les champs, ne
s’amuserent plus ne à poursuivre les chevres,
ne à chercher où desrober aultre chose par la
campagne, ains l’entraisnerent dedans leur
fuste, plorant, et ne sçachant que faire, sinon
qu’il appelloit à haulte voix Chloé tant qu’il
pouvoit crier.
Or ne faisoient-ils gueres que remonter en
leur vaisseau, et prendre les rames es mains
pour voguer, quand Chloé entra avec son troupeau de brebis, apportant une nouvelle fluste
à Daphnis ; et voyant toutes les chevres esperdues et escartées çà et là, oyant davantage sa
voix, qu’il l’appelloit tousjours de plus fort en
plus fort, elle abandonna ses brebis, jetta la
fluste, et s’en alla courant vers Dorcon pour
le prier de lui venir aider.
Mais elle le treuva couché par terre de son
long, tout destaillé de grands coups d’espées
que les brigands coursaires lui avoient donnés,
de sorte qu’à peine pouvoit-il plus respirer, tant
il perdoit de son sang. Et néantmoins, quand il
apperceut Chloé, la souvenance de son amour
le reschauffa et renforça un petit ; si lui dit :
cc Chloé ma mie, je m’en vais rendre l ame
bientost ; car les meschants larrons coursaires
m’ont descoupé comme un bœuf : mais si tu
veulx, tu saulveras Daphnis, vengeras ma
mort, et feras mourir ces meschants larrons
meschamment. J’ai accoustumé mes vaches à
suivre le son de ma fluste et de venir au chant
d’icelle, encore qu’elles soient bien loing de
moi ; prends-la maintenant, et t’en va sur le
bord de la mer jouer ceste chanson que j’ai,
long-temps y a, monstrée à Daphnis, et que
depuis Daphnis t’a enseignée ; au demourant
laisse faire la fluste, et mes bœufs et vaches
qu’ils emmenent en leur vaisseau. Je te donne
la fluste de laquelle j’ai aultrefois gaigné le
prix contre plusieurs bouviers et bergers ; et
pour récompense, je te prie, baise-moi seulement pendant que j’ai encore un peu de vie ;
et, quand je serai trespassé, plore ma mort,
et aie souvenance de moi, à tout le moins
quand tu verras un vacher gardant ses bestes
aux champs. »
Dorcon, ayant dict ces paroles, rendit aussitost son esprit en la baisant ; et Chloé, prenant
en main la fluste, la mit incontinent à sa bouche, et l’entonna le plus hault qu’elle peut.
Les vaches, qui l’entendirent, recognurent
aussitost le son de la fluste et la note de la
chanson, et toutes d’une secousse se jetterent
ensemble dedans la mer : et pourcequ’elles le
feirent tout-à-coup du mesme costé, et que par
leur cheute la mer s’entrouvrit, la fuste en
tourna sens dessus dessoubs, de maniéré que
tous ceux qui estoient dedans se treuverent
plongés en la mer, mais non pas tous avec
mesme espérance de salut ; car les coursaires
avoient tous leurs espées ceinctes à leurs costés,
et leurs brigandines faictes à escaille sur leurs
dos, avec les cuissots qui leur pendoient jusques à mi-jambe : au contraire Daphnis estoit
tout descliaux, comme celui qui gardoit les
bestes aux champs, et presque tout nud au demourant, pourceque c’estoit en esté, et qu’il
faisoit fort chauld. Parquoi les coursaires, après
avoir duré un peu de temps à nager, furent tirés à fond et finalement noyés par la pesanteur
de leurs armes.
Daphnis, à l’opposite, despouilla facilement
si peu d’habillements qu’il avoit autour de lui ;
et néantmoins encore se lassa-t-il de nager à
la fin, comme celui qui n’avoit accoustumé de
nager que dedans les rivieres : toutefois la nécessité lui enseigna ce qu’il avoit à faire en ce
cas ; car il se jetta entre deux vaches, qui nageoient coste à coste l’une de l’aultre, et, se prenant avec les deux mains à leurs cornes, fut
par elles porté sans peine quelconque, aussi à
son aise comme s’il eust esté dedans un chariot ;
car le bœuf nage beaucoup mieulx et plus longuement que ne fait l’homme, et n’y a bestes au
monde qui durent si long-temps à nager comme
il faict, si ce ne sont animaux aquatiques, et
encore poissons ; tellement que jamais un bœuf
ne une vache ne se noyeroient, si les cornes
de leurs pieds ne s’amollissoient dans l’eau ;
de quoi font foi plusieurs destroits en la mer,
qui jusques aujourd’hui sont appelles Bosphores, c’est-à-dire traject ou passage de bœuf.
Voilà comment Daphnis se saulva et eschappa, contre son espérance, de deux grands
dangers, l’un d’estre esclave de coursaires,
l’aultre d’estre noyé. Au sortir de la mer il
treuva Chloé sur la rive, plorant et riant tout
ensemble ; si se jetta entre ses bras, et lui demanda pour quelle cause elle avoit ainsi joué
de la fluste. Chloé lui raconta tout du long
comme elle s’en estoit courue vers Dorcon,
comment les vaches avoient par lui esté apprinses à suivre le son de la fluste, comment
il lui avoit conseillé d’en jouer, et comment il
estoit trespassé ; seulement oublia-t-elle (de
honte) à dire comment elle l’avoit baisé.
Parquoi ils deslibérerent d’honorer la mémoire de celui qui leur avoit faict tant de bien,
et s’en allèrent avec ses parents et amis inhumer
le corps du malheureux Dorcon, sur lequel ils
jetterent force terre, et plantèrent autour de
sa fosse plusieurs arbres, y pendirent chacun
quelque chose de leur mestier, et oultre y espandirent du laict, et espreignirent des grappes
de raisin, et y cassèrent plusieurs flustes. Ses
vaches s’en prindrent à bramer piteusement,
et s’en coururent en mugissant çà et là, comme
bestes esgarées ; ce que les aultres pasteurs interpreterent estre le deuil que les pauvres bestes
menoient du trespas de leur maistre.
Après que Dorcon fut enterré, Chloé mena
Daphnis en la caverne des Nymphes, où elle
le nettoya ; et quand et quand, pour la première
fois en présence de Daphnis, lava aussi son
beau corps d’elle-mesme, blanc et poli comme
albastre, et qui n’avoit que faire d’estre lavé
pour sembler beau : puis en cueillant ensemble
des fleurs que portoit la saison, en feirent des
chapeaux aux images des Nymphes, et attacherent contre la roche la fluste de Dorcon
pour offrande : puis cela faict retournèrent vers
leurs chevres et brebis, lesquelles ils treuverent
toutes tapies contre la terre, sans paistre ni
besler, pour l’ennui et le regret qu’elles avoient,
ainsi qu’il est à présumer, de ne veoir plus ni
Daphnis ni Chloé. Mais aussitost qu’elles les
apperceurent, et qu’eux se prindrent à les siffler
comme de coustume, et à jouer du flageolet,
elles se levèrent incontinent, et se prindrent à
pasturer comme devant, et les chevres à saub
ter en beslant, comme si elles se fussent esjouies
d’avoir recouvré leur chevrier.

Mais quoi qu’il y eust, Daphnis ne se pouvoit
esjouir à bon escient depuis qu’il eut veu Chloé
toute nue, et sa beauté à descouvert ; car il ne
l’avoit auparavant jamais veue : son cœur en
languissoit ne plus ne moins que s’il eust esté
atteinct et envenimé de quelque poison : son
pouls estoit aucunefois fort et hasté comme si
on l’eust chassé, et quelquefois foible et débile
comme si à la surprinse des coursaires il eust
perdu toute sa force ; et lui sembloit la fonteine
oii il avoit veu Chloé se laver, plus effroyable et
plus redoutable que la mer. Brief il lui estoit
advis que son ame estoit encore entre les brigands, tant il estoit en grande peine, comme
un jeune garson nourri aux champs, qui n’avoit
encore jamais expérimenté que c’est que du
brigandage d’Amour.
LES  AMOURS PASTORALES  DE DAPHNIS  ET  DE CHLOÉ.
 
LIVRE SECOND.
 
ESTANT jà l’automne en sa vigueur, et la saison des vendanges venue, chacun aux champs
estoit en besongne à faire ses apprests : les
uns raccoustroient les pressouers, les aultres
racloient les tonneaux, les aultres faisoient
les hottes et penniers à porter la vendange, les
aultres esmouloient leurs serpettes et sarcleaux
pour vendanger, les aultres apprestoient la
meule pour fouler et briser les raisins, et les
aultres préparoient de l’osier sec, dont on avoit
osté l’escorce à force de le battre, pour en faire
des flambeaux à tirer et entonner le vin la nuict :
et à ceste cause Dapbnis et Chloé, entremettant
aussi pour quelques jours la sollicitude de mener leurs bestes aux champs, presterent l’un de
l’aultre ce temps pendant l’œuvre et labeur de
leurs mains.
Daphnis portoit la vendange dedans une
hotte, et la fouloit en la cuve, puis entonnoit
le vin dans les tonneaux : et Chloé, de l’aultre
costé, appareilloit à manger aux vendangeurs,
et leur portoit du vin vieil de l’année précédente, puis se mettoit à vendanger aussi elle-mesme les plus basses branches des vignes,
auxquelles elle pouvoit advenir ; car les vignes
du vignoble de Mételin sont toutes basses, au
moins non eslevées sur arbres fort haults, teb
lement que les branches en pendent jusques
contre terre, et s’estendent çà et là comme lierre,
si qu’un enfant de mammelle (par maniéré de
dire) atteindroit aux grappes.
Et, comme la coustume est en telle feste du
Dieu Bacchus, et à la naissance du vin, on
avoit appelle des villages de là entour plusieurs
femmes pour aider à faire les vendanges : lesquelles femmes jettoient toutes les yeux sur
Daphnis ; et en le louant disoient qu’il estoit
aussi beau que Bacchus : et y en eut une, plus
affectée que les aultres, qui le baisa. Daphnis
en feit du courroucé, mais Chloé en fut à bon
escient marrie.
D’aultre costé, les hommes qui estoient dedans les cuves et pressouers jettoient à Chloé
plusieurs paroles à la traverse, et saultoient
après elle, comme feroient les Satyres autour
de Bacchus, disant qu’ils seroient contents de
devenir moutons, moyennant qu’une telle bergere les menast aux champs. Chloé en estoit
bien aise, et Daphnis au contraire marri : tellement que l’un et l’aultre desiroient que les vendanges passassent bientost, afin qu’ils peussent
retourner aux champs à la maniéré accoustumée, et, au lieu des chants de ces vendangeurs, ouïr jouer de la fluste, ou plustost leurs
troupeaux besler.
Dedans peu de jours les vendanges furent
achevées et le vin entonné, si qu’il ne fut plus
besoin d’en empescher tant de gens ; au moyen
de quoi ils recommencèrent à mener leurs
bestes aux champs comme devant, et allèrent
à grande joie saluer les Nymphes, en leur portant pour les premices des vendanges des moissines de raisins pendus encore aux branches :
de quoi faire ils n’avoient par le passé jamais
esté paresseux ; car, et le matin, dès que leurs
troupeaux commençoient à broutter, ils les
alloient saluer ; et le soir, quand ils les ramenoient au tect, les alloient de rechef adorer ;
et jamais n’y alloient les mains vuides, qu’ils
n’y portassent tantost quelques fleurs, tantost
quelques fruicts, une fois de la ramée verte, et
une aultre fois quelque petit de laict ; dont puis
après ils receurent des Déesses bien ample récompense. Mais pour lors ils folastroient ensemble comme deux jeunes levrons, ils saultoient, ils flustoient, ils chantoient, ils luctoient bras à bras l’un contre l’aultre, à l’envi
de leurs beliers et boucquins.
Et ainsi comme ils s’esbattoient, survint un
vieillard, vestu d’une pelisse de peau de chevre,
des sabots en ses pieds, et un bissac tout usé
pendu à son col, lequel, se séant auprès d’eux,
se print à leur dire : Mes enfants, je suis le
vieillard Philetas, qui ai chanté maintes chansons à l’honneur de ces Nymphes, et maintes
fois joué de la fluste en l’honneur du Dieu Pan,
et qui ai gouverné maint troupeau avec la musicque seulement, et maintenant viens ici pour
vous déclarer ce que j’ai veu, et annoncer ce
que j’ai ouï.
J’ai un beau verger, que j’ai moi-mesme
planté, semé, labouré et accoustré de mes proprès mains, depuis le temps que pour ma vieillesse j’ai cessé de garder et mener les bestes
aux champs. Il y a dedans ce verger tout ce
qu’on y pourroit souhaiter pour la saison : au
printemps, des roses, des violettes, des lis ; en
esté, du pavot, des poires, des pommes ; maintenant qu’il est automne, des raisins, des figues,
des grenades, des grains de myrte : et y viennent par chacun jour à grandes voilées toutes
sortes d’oiseaux ; les uns pour y treuver à repaistre, et les aultres pour y chanter ; car il
est umbragé et couvert de grand nombre d’arbres, et arrosé de trois belles fonteines, et est
si espais, que qui en osteroit la haie qui le clost,
on diroit, à le veoir, que ce seroit un bois.
Aujourd’hui, environ le midi, j’y ai apperceu
un jeune garsonnet dessoubs mes myrtes et
grenadiers, qui tenoit en ses mains des pommes
de grenade, et des grains de myrte : il estoit
blanc comme laict, rouge comme feu, poli et
net comme s’il ne venoit que d’estre lavé ; il
estoit nud, il estoit seul, et se jouoit à cueillir
de mes fruicts comme si le verger eust été sien.
Si m’en suis couru vers lui, craignant que
(comme il estoit frétillant et remuant) il ne
rompist quelques branches de mes myrtes et
grenadiers : mais il m’est legerement eschappé
des mains, tantost se coulant par entre les
rosiers, tantost se cachant soubs les pavots,
comme feroit un petit perdriau. J’ai aultrefois
eu bien de la peine d’aller après de jeunes chevreaux de laict, et souvent ai travaillé à courir
après de jeunes veaux qui venoient de naistre ;
mais ceci est tout aultre chose, et n’est pas possible au monde de le prendre : parquoi me trouvant las et recreu, comme vieil et ancien que
je suis, et m’appuyant sur mon baston, en prenant garde qu’il ne s’en fouist, je lui ai demandé
à qui il estoit de nos voisins, et à quelle occasion il venoit ainsi cueillir les fruicts du jardin
d’aultrui. Il ne m’a rien respondu ; mais, s’approchant de moi, s’est prins à rire fort délicatement en me jettant des grains de myrte ; ce
qui m’a (ne sçais comment) amolli et attendri
le cœur : de sorte que je n’ai plus sceu me courroucer à lui : si l’ai prié de s’en venir hardiment à moi sans rien craindre, jurant par mes
myrtes que je le laisserois aller quand il vouldroit, avec des pommes et des grenades que
je lui donnerois, et lui souffrirois prendre des
fruicts de mes arbres, et cueillir mes fleurs tant
comme il vouldroit, moyennant qu’il me donnast un baiser seulement.
Et adonc, se prenant à rire avec une chere
gaie et bonne et gentille grace, m’a jette une
voix si aimable et si doulce, que ni l’harondelle,
ni le rossignol, ni le cygne, fust-il aussi vieil
comme moi, n’en sçauroit jetter de pareille,
disant : Quant à moi, Philetas, ce ne me seroit
point de peine de te baiser ; car j’aime plus à
estre baisé que tu ne desires retourner en ta
jeunesse : mais garde que ce que tu me demandes ne soit un don mal séant et peu convenable à ton aage ; pourceque ta vieillesse n’empeschera point que tu ne brusles de désir de
me suivre, après que tu m’auras baisé ; et il
n’y a aigle, ni faulcon, ni aultre oiseau de proie,
tant ait-il l’aile viste et legere, qui me pust
consuivre. Je ne suis point enfant, combien
que j’en aie l’apparence ; ains suis plus ancien
que le vieil Saturne, et plus ancien mesme que
tout le temps : je te cognois dès lors que,
estant en la fleur de ton aage, tu gardois en ce
prochain marest un si beau et gras troupeau
de bœufs et de vaches, et estois auprès de toi
quand tu jouois de ta fluste dessoubs ces cousteaux-là, lorsque tu estois amoureux de la belle
Amaryllide : mais tu ne me voyois pas, encore
que je fusse continuellement auprès de ton
amie, laquelle je t’ai à la fin donnée, et tu en
as eu de beaux enfants, qui maintenant sont
bons laboureurs et bons bouviers. Et pour le
présent je gouverne aussi Daphnis et Chloé ;
et après que je les ai le matin mis ensemble,
je m’en viens en ton verger, là où je prends
plaisir aux arbres et aux fleurs que tu y as
plantés, et me lave en ces fonteines ; qui est la
cause que toutes les plantes et les fleurs de ton
jardin sont si belles à veoir, pourcequ’elles sont
nourries et arrosées de l’eau où je me suis lavé.
Regarde si tu verras pas une branche de tes aibres rompue, ton fruict aucunement pillé, ou
aucune plante de tes herbes et de tes fleurs
foulée, ni pas une de tes fonteines troublée,
et te repute bien heureux de ce que toi seul
entre les hommes en ta vieillesse tu es encore
bien voulu de cest enfant.
Sitost qu’il a eu achevé ces paroles, il s’en est
envollé dessus les myrtes, ne plus ne moins
que feroit un petit rossignol ; et en saultelant
de branche en branche, par entre les feuill es,
est à la fin monté jusques à la cime. J’ai veu
ses petites ailes, son petit arc, et ses flesches
en escharpe sur ses espaules : puis ai esté tout
esbahi, que je n’ai plus veu ne ses flesches ne
lui. Or, si je n’ai pour néant la teste blanche,
et que la longue vieillesse ne m’ait diminué le
sens et l’entendement, mes enfants, je vous asseure que vous estes tous deux dévoués et dédiés à l’Amour, et qu’Amour a soing de vous.
Ils furent aussi aises d’ouïr ces propos, comme
si on leur eust conté quelque belle et plaisante
fable : si lui demandèrent que c’estoit que
d’Amour, si c’estoit un enfant ou bien un oiseau, et quelle puissance il avoit.
Adonc Philetas commença de rechef à leur
dire : Amour est un Dieu, mes enfants, jeune,
beau, et qui a des ailes, et pour ceste cause
prend-il plaisir à hanter entre les jeunes gens ; il
cherche les beautés, et fait voiler les cœurs des
hommes, ayant si grand pouvoir que le grand
Jupiter mesme n’en a point tant : il domine sur
les éléments, sur les estoiles, et sur ceux qui
sont Dieux comme lui ; vous-mesmes n’avez
pas tant de maistrise sur vos chevres et sur vos
brebis, qu’il en a sur tout le monde : toutes les
fleurs sont ouvrage d’Amour, toutes les plantes
et tous les arbres sont de sa facture ; c’est par
lui que les rivières coulent, et que les vents
soufflent. J’ai souventefois veu des taureaux
amoureux mugir d’amour, aussi fort comme
s’ils eussent esté poincts et picqués d’un frolon ;
et un boucquin baiser sa chevre et la suivre
par-tout. Moi-mesme ai aultrefois esté jeune,
et ai aimé Amaryllide ; mais lors il ne me souvenoit de manger, ne de boire, ne de prendre
aucun repos ; j’estois tousjours triste et pensif,
le cœur me battoit, et estois comme transi ; je
criois comme qui m’eust battu, et ne parlois
non plus que si j’eusse esté mort ou muet ; je
me jettois dedans les rivieres pour esteindre la
chaleur qui me brusloit, et ppellois à mon
aide le Dieu Pan, comme celui qui aultrefois
avoit esté amoureux de la belle Pitys : je remerciois la Nymphe Écho pourcequ’elle nommoit
après moi ma mie Amaryllide ; et puis rompois
mes flustes par despit de ce qu elles sçavoient
bien donner plaisir à mes vaches, et ne pouvoient faire venir à moi mon Amaryllide : car il
n’y a medecine quelconque, soit qu’on la mange
ou la boive, ni espece aucune de charme, qui
puisse guérir le mal d’amour, sinon le baiser,
embrasser, et coucher ensemble nue à nud.
Philetas, après les avoir ainsi enseignés, se
despartit d’avec eux, emportant pour son loyer
quelques fromages et un chevreau à qui les
cornes commençoient jà à poindre, qu’ils lui
donnèrent.
Mais après qu’il se fut parti, les deux jeunes
amants demourant tout seuls, et ne ayant jamais auparavant ouï parler d’Amour, se trouverent en plus grande destresse que paravant,
pourceque l’Amour commençoit à les toucher au
vif. Et retournés qu’ils furent en leurs maisons,
se mirent chacun de son costé à rapporter ce
qu’ils sentoient en leur cœur, avec ce qu’ils
avoient ouï raconter au vieillard. Si disoient
ainsi à part eux : Les amants sont douloureux ; aussi le sommes-nous : ils ne font compte
de boire ne manger ; aussi peu en faisons-nous :
ils ne peuvent dormir ; nous sommes tout de
mesme : il leur est advis qu’ils bruslent ; et je
crois que nous avons du feu dedans le corps :
ils desirent s’entreveoir ; et pour ce faire nous
souhaitions que la nuict ne dure gueres, et que
le jour revienne bientost. À l’adventure doncques est-ce cela qu’on appelle amour ; et nous
entre-aimons l’un l’aultre, et si ne le scavions
pas. Mais si c’est amour que je sens, et qu’elle
m’aime, pourquoi doncques sommes-nous ainsi
mal à nostre aise ? à quoi faire nous entrecherchons-nous ? Philetas nous a dict la vérité ; ce
jeune garsonnet qu’il a veu en son verger apparut aussi jadis à nos peres, quand il leur
commanda en songe qu’ils nous envoyassent
garder les bestes aux champs. Mais comment
le pourroit-on prendre ? il est petit et s’en fouira ;
et si n’est possible d’eschapper de lui, car il a
des ailes et nous atteindra. Faut-il avoir recours
à l’aide des Nymphes ? Pan lui-mesme ne servit
de rien à Philetas lorsqu’il estoit amoureux
d’Amaryllide ; il vault doncques mieulx chercher les remedes qu’il nous a enseignés, de baiser, accoller, et coucher ensemble nue à nud.
Vrai est qu’il fait froid ; mais nous l’endurerons. Ainsi leur estoit la nuict une seconde
escole, en laquelle ils recordoient les enseignements de Philetas.
Le lendemain, au poinct du jour, ils menerent leurs bestes aux champs, s’entrebaiserent
l’un l’aultre aussitost qu’ils se veirent, ce qu’ils
n’avoient point encore faict auparavant, et croisant leurs bras s’entre-accollerent : mais ils n’oserent essayer le troisième poinct de la medecine, qui estoit de se despouiller pour coucher
ensemble nue à nud ; car ce eust esté trop hardiment faict, non seulement pour la jeune bergere, mais aussi pour le jeune chevrier.
Parquoi la nuict ensuivante ils ne peurent reposer, et ne feirent aultre chose que remémorer
ce qu’ils avoient faict, et regretter ce qu’ils
avoient obmis à faire, disant ainsi en eux-mesmes : Nous nous sommes entrebaisés, et il
ne nous a de rien servi ; nous nous sommes
l’un l’aultre accollés, et il ne nous en est presque
de rien amendé : il faut donc dire que le coucher ensemble est le souverain remede du mal
d’amour ; il le faut donc essayer aussi, car,
pour certain, il y doibt avoir quelque chose
davantage qu’au baiser.
Or, pour avoir eu ces pensées amoureuses
en veillant, il leur venoit aussi, comme il est
ordinaire, des songes amoureux en dormant,
et leur sembloit qu’ils s’entrebaisoient, qu’ils
s’entre-accolloient, et qu’ils faisoient, la nuict,
ce qu’ils n’avoient osé faire le jour, en se couchant ensemble nue à nud. De sorte que le
lendemain ils se levèrent plus espris d’amour
que devant ; et chassant avec le sifflet leurs trom
peaux aux champs, leur tardoit qu’ils ne se
treuvoient pour s’entrebaiser ; et si loing qu’ils
s’entreveirent, se prindrent, en riant, à courir
l’un contre l’aultre, s’entrebaiserent premierement, et puis s’entre-accollerent : mais le troisieme poinct ne pouvoit venir, Daphnis n’osant
point en parler, et ne voulant point Chloé
commencer ; jusques à ce que l’adventure les
conduisit à ce faire en ceste maniéré.
Ils s’estoient assis l’un près de l’aultre au pied
d’un chesne, et ayant gousté du plaisir de baiser,
ne se pouvoient saouller de ceste volupté. L’embrassement suivoit quand et quand pour baiser
plus serré : et pour autant que Daphnis tiroit
sa prinse un peu trop fort, Chloé, ne sçais comment, se coucha sur un costé, et Daphnis, suivant la bouche de Chloé pour ne perdre l’aise
du baiser, se laissa aussi de mesme tomber sur
le costé ; et recognoissant tous deux en ceste
contenance la forme de leur songe, demourerent long-temps ainsi couchés, s’entretenant
bras à bras aussi estroictement comme s’ils
eussent esté collés ensemble, sans sçavoir rien
du surplus, et pensant que ce fust le dernier
poinct de jouissance amoureuse. Si y passèrent
la plus grande partie du jour, jusques à ce que
le soir les contraignit de se séparer ; et lors, en
mauldissant la nuict, ils remenerent leurs bestes
au tect. Et peut-estre à la fin eussent-ils faict
quelque chose à bon escient, n’eust esté un tel
trouble et tumulte qui survint en celle contrée.
Il y avoit une compagnie de jeunes riches
hommes de la ville de Methymne, lesquels,
voulant passer joyeusement le temps des vendanges et s’aller esbattre hors du territoire de
leur ville, tirèrent un batteau en mer, mirent
leurs varlets à la rame, et s’en allèrent esbattant le long de la coste des Mityleniens, pourcequ’il y a par-tout bon abrit pour se retirer,
et est bornée de beaux édifices, et y trouve-t-on
force ruisseaux, fonteines, vergers pleins d’arbres, que la nature y a produicts en partie,
et en partie la main des hommes y a édifiés,
et par-tout seur abord et délicieux séjour.
Ces jeunes gens, en voguant au long de ceste
coste, et descendant en terre en quelques endroits, ne faisoient mal ne desplaisir quelconque à personne, ains s’esbattoient à divers
passe-temps : une fois, avec des hamessons attachés d’un petit filet au bout de quelques cannes
et roseaux, ils peschoient des poissons qui
hantent au long des rochers, de dessus quelque
escueil jette avant dedans la mer ; une aultre
fois ils prenoient avec des chiens et des filets
les lievres qui s’en fouyoient des vignes pour le
bruit des vendangeurs ; une aultre fois ils prenoient grand plaisir à tendre aux oiseaux, et
avec des laqs courants et collets prenoient des
oies sauvages, des hallebrans et ostardes : de
sorte qu’oultre le plaisir qu’ils en avoient, ils
fournissoient encore leur table ; et si leur falloit
quelque chose davantage, ils le prenoient au
plus prochain village, en payant beaucoup plus
que les choses ne valoient. Il ne leur falloit que
le pain, le vin et le logis seulement ; car ils ne
treuvoient pas qu’il fust trop seur de coucher
la nuict en mer dedans leur batteau, estant la
saison de l’automne : et à ceste cause tiroient
la nuict leur batteau en terre, craignant qu’il
ne se levast quelque tourmente pendant qu’ils
dormiroient.
Mais quelque paysan de là en tour, ayant
à faire d’une corde dont on tourne la meule
qui pressure le marc des raisins après qu’ils
ont esté foullés en la cuve, pourceque la sienne
estoit usée et rompue, s’en vint secrettement
vers le bord de la mer, et, treuvant le batteau
sans garde, deslia la corde avec laquelle on
l’attachoit à terre, l’apporta en son logis, et
s’en servit à ce qu’il en avoit à faire.
Le lendemain au matin ces jeunes gens de
Methymne cherchèrent par-tout leur corde ;
mais personne ne confessoit l’avoir prinse :
parquoi, après qu’ils eurent un peu tencé avec
leurs hostes, ils tirèrent oultre, et ayant faict
environ deux lieues, vindrent aborder à l’endroit des champs où se tenoient Daphnis et
Chloé, pourcequ’il leur sembla qu’il y avoit
belle plaine à courir leur lievre.
Or n’avoient-ils plus de corde pour attacher
leur batteau, et à ceste cause prindrent du franc
osier verd, le plus long qu’ils peurent treuver,
qu’ils tordirent, et en feirent une hart, dont ils
attachèrent leur batteau par la proue, et le
lièrent à terre, puis se mirent à chasser avec
leurs chiens, et tendirent leurs toiles aux endroits qui leur semblèrent plus à propos. Leurs
chiens, courant çà et là, et abbayant, effroyerent les chevres, lesquelles abandonnèrent incontinent les cousteaux, et s’en fouirent vers la
marine, là où ne treuvant rien à broutter parmi
le sable, aucunes d’elles, plus hardies que les
aultres, s’approchèrent du batteau, et mangerent la hart d’osier dont il estoit attaché.
De fortune la mer estoit un peu esmeue
pourcequ’il s’estoit levé un vent de terre ; tellement que la tourmente eut incontinent esloingné le batteau du rivage, et l’eut emporté en
pleine mer. De quoi les jeunès hommes Methymniens s’estant apperçeus, les uns s’en coururent vers la mer, les aultres appellerent leurs
chiens, et tous ensemble menèrent tel bruit,
que tous les paysans de là autour, les entendant
ainsi crier, y coururent de toutes parts. Mais
tout cela ne servit de rien ; car le vent, se refreschissant tousjours de plus en plus, le mena si
roide et si loing, qu’il n’y avoit plus ordre de
le pouvoir atteindre.
Parquoi ces jeunes hommes, se voyant privés
de beaucoup de biens qui estoient dedans leur
batteau, cherchèrent tant le chevrier qui devoit
garder les chevres, qu’ils treuverent Daphnis,
et en chaulde colere commencèrent à le battre
et le vouloir despouiller : si y en eut un d’entre
eux qui destacha la lesse dont il menoit son
chien, et prit les deux mains de Daphnis pour
les lui lier derrière le dos.
Le pauvre Daphnis, qu’on battoit, ne pouvoit aultre chose faire que crier, et prioit les
voisins de lui aider : mais sur tous aultres il
appelloit en son aide Lamon et Dryas, qui
estoient deux verts vieillards, et qui avoient
les mains rudes et endurcies du labeur des
champs ; lesquels survenus feirent cesser la
violence et le tort que l’on faisoit à Daphnis,
remonstrant à ces jeunes hommes de Methymne
que, s’il leur avoit faict aucun tort, ils le devoient contraindre à le réparer par justice.
Ceux de Methymne le voulurent, et eslurent
pour leur arbitre le bouvier Philetas, à cause
que c’estoit le plus ancien de tous ceux qui
s’estoient treuvés à ceste émeute, et qu’entre
tous ceux de son village il avoit le bruit d’estre
homme de plus grande légalité. Cela accordé,
les Methymniens, comme ceux qui avoient à
plaider devant un juge bouvier, commencèrent
en termes courts et clairs leur accusation de
telle sorte :
Nous estions descendus en ces champs pour
y cuider chasser, et avions attaché nostre batteau au rivage de la mer avec une hart d’osier
verd, puis nous estions mis en queste avec nos
chiens. Et cependant les chevres de cestui-ci
sont descendues vers la marine, lesquelles ont
mangé l’osier dont nostre batteau estoit attaché, et conséquemment l’ont destaché, comme
vous-mesme l’avez peu veoir emporter par les
vagues en haulte mer. Il y a dedans grande
quantité de biens, qui sont perdus pour nous,
et entre aultres choses force beaux colliers pour
nos chiens, et de l’argent plus qu’il n’en faudroit pour achepter tout le vaillant de ceux-ci.
En récompense de laquelle perte nous voulons
emmener, comme nostre esclave, ce meschant
chevrier ici, lequel entend si mal le mestier
dont il se mesle que de mener ses chevres au
rivage de la mer, comme s’il estoit marinier.
Voilà de quoi les Methymniens accusèrent
Daphnis, qui se treuvoit tout moulu de coups
de poing qu’il avoit receus : mais néantmoins
voyant Chloé présente, il ne s’estonna de rien,
et leur respondit franchement en ceste maniere :
Je garde bien mes chevres, et n’y a personne
en tout le village qui se soit jamais plainct que
pas une d’elles ait rien broutté en son jardin,
ni rompu ou gasté un seul cep en sa vigne.
Mais ceux-ci eux-mesmes sont maulvais chasseurs, et ont des chiens mal appris, qui ne font
que courir çà et là, et abbayer si terriblement,
qu’ils ont effarouché mes chevres, et les ont
chassées de la montaigne et de la plaine vers
le rivage de la mer, comme si ce eussent esté
loups : et puis ils me vont mettant sus qu’elles
ont mangé de l’osier ; c’est pourcequ’elles ne
treuvoient emmi le sable aultre verdure quelconque, ne ronce, ne thym. Si leur batteau
est péri en la mer par la force des vents, il s’en
faut prendre à la tourmente ; ce n’ont pas esté
mes chevres qui l’ont faict : mais s’il y avoit declans tout plein de biens, et mesme de l’argent
comptant, cpii seroit si fol de croire qu’un batteau où il y auroit tant de richesses n’eust aultre
chose pour l’attacher qu’une hart d’osier verd ?
Daphnis, en disant ces paroles, se print à
plorer, et feit pitié à tous les assistants ; tellement que le juge Philetas feit serment aux
Nymphes et à Pan que Daphnis, à son advis,
n’avoit point de tort, ne ses chevres aussi, et
que la faulte, si faulte y avoit, estoit aux vents
et à la mer, desquels il n’estoit pas juge pour
la leur faire réparer.
Ce néantmoins le bon Philetas ne sceut si
bien dire, que les Methymniens s’en contentassent : ains de rechef en grande fureur prindrent Daphnis, et le voulurent lier, pour l’emmener prisonnier, n’eust esté que les paysans,
de ce mutinés, se ruerent sur eux, et le leur
osterent d’entre les mains. Daphnis, de son
costé, se défendoit aussi, et combattoit lui-mesme ; si qu’à grands coups de pierres et de
bastons chassèrent les Methymniens, et ne
cessèrent de les poursuivre jusques à ce qu’ils
les eussent chassés battant hors de leur territoire.
Mais cependant qu’ils les chassoient, Chloé
tout à loisir mena Daphnis en la caverne des
Nymphes, et lui essuya le visage tout souillé
du sang qui lui estoit coulé du nez ; et tirant
de sa pannetiere un morceau de fromage et
de gasteau, lui en donna à manger, et, qui
plus encore le contenta, lui donna cle sa tendre
bouche un baiser plus doulx que miel. Ainsi
eschappa Daphnis de ce danger.
Mais la chose n’en demoura pas là ; car ces
jeunes hommes de Methymne ne furent pas
plustost de retour en leurs maisons par terre,
au lieu qu’ils estoient partis par mer .sur un
batteau, blessés et mal menés, au lieu qu’ils estoient issus gais et bien délibérés, qu’ils feirent
assembler le conseil de la ville, auquel ils requirent humblement à leurs citoyens qu’il leur
plust venger l’excès et outrage qu’on leur avoit
faict. Pour à quoi plus les inciter, ils ne dirent
pas un mot de vérité, craignant que s’ils eussent
récité le faict au vrai comme il estoit allé, ils
n’eussent encore esté mocqués de s’estre laissé
chasser à coups de bastons par des paysans ;
mais, en desguisant le faict, affirmèrent que les
Mityleniens leur avoient osté leur batteau et
pillé leurs biens, tout ainsi que s’ils eussent
esté en guerre ouverte.
Ceux de Methymne ajoutèrent facilement foi
à leur dire, pourcequ’ils les voyoient ainsi blessés et mal menés ; et quand et quand estimant
que c’estoit chose juste et raisonnable de venger un outrage tel faict aux enfants des plus
nobles maisons de leur ville, décernèrent sur-le-champ la guerre contre les Mityleniens, sans
la leur envoyer dénoncer, et commandèrent à
leur capitaine qu’il tirast promptement de leur
arsenal en mer dix galeres pour aller faire le
pis qu’ils pourroient en toute leur coste, pour
autant qu’ils pensoient que ce ne seroit pas seurenient ne sagement faict de mettre, lorsque
l’hiver approchoit, plus grosse flotte en mer.
Le capitaine, dès le lendemain matin, eut
dressé son esquipage, et usant de ses soldats
mesmes au lieu de forçaires pour ramer, alla
fourrager toutes les terres des Mityleniens qui
estoient prochaines du rivage de la mer, où il
pilla grand nombre de bestail, grande quantité
de bleds et de vins, pour autant qu’il n’y avoit
gueres que vendanges estoient achevées, et
grande multitude de prisonniers, tous vignerons et laboureurs : puis alla aussi courir les
terres où Daphnis et Chloé gardoient leurs bestes, et y descendit soudainement à l’impourveu, ravit et roba tout ce qu’il y treuva.
Daphnis pour lors n’estoit pas avec son troupeau, ains estoit allé es bois prochains cueillir
de la plus tendre et verde ramée, pour donner
l’hiver à broutter à ses petits chevreaux ; et
voyant de loing la descente et incursion des
ennemis, se cacha dedans le tronc d’un chesne
sec et creux.
Mais Chloé, qui estoit auprès des deux troupeaux, sitost qu’elle apperceut les couriers, se
cuida saulver de vistesse, et s’en fuit dedans la
caverne des Nymphes. Elle fut poursuivie jusqu’au lieu mesme, là où elle feit prières aux
soldats, en l’honneur des Nymphes, de ne vouloir point faire de desplaisir ne à elle ne à ses
bestes. Toutefois sa priere n’eut point de lieu,
car les soldats de Methymne, après avoir faict
plusieurs villenies par dérision aux images des
Nymphes, l’emmenerent elle et ses bestes, en
la chassant devant eux à tour de l’osier,
comme on feroit une chevre ou une brebis :
et voyant qu’ils avoient jà leurs vaisseaux tout
pleins de toute sorte de butin, ne voulurent
plus tirer oultre, ains reprindrent la route de
leurs maisons, craignant l’incertitude de l’hiver, et leurs ennemis. Ainsi se retirèrent les
Methymniens à force de ramer, pourceque le
temps fut si calme, qu’il 11e tiroit ne vent ne
haleine quelconque.

Après que tout le bruit de ceste course fut
appaisé, Daphnis sortit de son creux, et s’en
vint en la plaine où leurs bestes avoient accoustumé de pasturer : et n’y voyant ne ses chevres,
ne les brebis de Chloé, ne Chloé elle-mesme,
ains seulement les champs tout seuls, et la
fluste de laquelle Chloé se souloit esbattre jettée par terre, il se print à crier tant qu’il peut ;
et, en souspirant amerement, s’en courut premierement soubs le fousteau à l’ombre duquel
ils avoient accoustumé de se seoir, et puis vers
le rivage de la mer, pour veoir s’il la treuveroit,
et finablement vers la caverne des Nymphes, là
où il l’avoit veue fuir ; et là, se jettant par terre
devant leurs images, se complaignit à elles,
disant qu’elles lui avoient bien failli au besoing.
Chloé, disoit-il, a esté ravie d’entre vos mains,
et vous avez bien eu le cœur de le veoir et l’endurer ! celle qui vous faisoit tant de beaux chapelets de fleurs ! celle qui vous offroit tousjours
du premier laict ! celle qui vous a donné ce
flageolet mesme que je vois ici pendu ! Jamais
loup ne me ravit une seule chevre ; et les ennemis m’ont maintenant ravi le troupeau entier
tout-à-coup, et ma compaigne bergere aussi !
Or quant à mes chevres, ils les tueront et escorcheront incontinent, et Chloé désormais
demourera en la ville loing de moi. Comment
oserai-je à ceste heure m’en aller devers mon
pere et ma mere sans mes chevres et sans Chloé ?
Il faudra doresnavant que je sois un fainéant ;
car il n’y a plus chez nous de bestes que je peusse
garder. Je ne bougerai d’ici, attendant la mort
ou une aultre guerre. Hélas ! Chloé, es-tu en
mesme peine que moi ? te souvient-il point de
ces champs, des Nymphes, et de moi ? ou si tu
te reconfortes avec nos brebis et nos chevres,
qui sont prisonnières avec toi ?
En disant ces paroles, le pauvre Daphnis fut
si saisi de tristesse, qu’après avoir bien ploré
il s’endormit fort serré : et en dormant lui apparurent les trois Nymphes en guise de trois
belles grandes femmes à demi nues, les pieds
sans chausseure, les cheveux espars, et semblables en tout et par tout aux images qui
estoient en la caverne. Si lui fut bien advis de
première arrivée qu’elles avoient pitié de lui ;
puis la plus aagée se print à lui dire, en le reconfortant :
Daphnis, ne te plains point de nous, car
nous avons plus de soing de Chloé que tu n’as
toi-mesme : nous avons eu pitié d’elle dès qu’elle
venoit de naistre ; et ayant esté jettée et exposée
en ceste caverne, avons pourveu à ce qu’elle
fust eslevée et nourrie. Ne pense pas qu’elle soit
fille de Dryas, ni née en ce village, ou que ce
soit l’estat appartenant au lieu dont elle est
venue, que de garder les brebis. A ceste heure
mesme nous avons pourveu à son affaire, de
sorte qu’elle ne sera point menée prisonnière
en la ville de Methymne, ni ne sera partie de
leur butin ; car nous avons prié à Pan, qui est
là debout soubs ce pin, lequel vous n’avez
jamais honoré à tout le moins de quelques
fleurettes, qu’il nous veuille aider à la recouvrer, pourcequ’il fréquente plus souvent
entre gens de guerre que nous ; et lui-mesme a
conduict plusieurs guerres en délaissant ces
lieux champestres. Il est desja parti pour s’en
aller, dangereux ennemi pour ceux de Methymne. Pourtant ne te fasche point, mais te
leve, et t’en va veoir Lamon et Myrtale, lesquels
sont jettés par terre comme toi, cuidant que
tu aies esté prins et emmené prisonnier avec
elle. Ne te soucie point ; ta Chloé reviendra
demain avec toutes vos brebis et vos chevres,
et si les garderez encore et jouerez de la fluste
ensemble. Au demourant, Amour aura soing
de vous.
Daphnis, ayant ouï et veu telles choses, s’esveilla soudain en sursault, et, plorant autant
de joie que de tristesse, adora les images des
Nymphes, et leur promit, si Chloé retournoit
à saulveté, de leur sacrifier la plus grasse de ses
chevres. Et courant incontinent vers l’image du
Dieu Pan ayant les pieds d’un bouc, et deux
cornes en la teste, estant dressé dessoubs un
pin, et tenant cle l’une de ses mains une fluste,
et de l’aultre un boucquin saultelant, l’adora
aussi, et le pria qu’il lui pleust faire retourner
Chloé, lui promettant semblablement de lui
sacrifier un bouc. Et à la fin, sur le soir, environ le soleil couchant, à peine cessa-t-il de
plorer et de prier les Dieux et les Déesses pour
le retour de sa Chloé : puis ayant recueilli la
ramée qu’il avoit coupée, s’en retourna au village, là où il osta de grand esmoi le pauvre
Lamon, et le remplit cle liesse ; puis mangea
un petit, et s’en alla coucher. Mais ce ne fut
pas sans tendrement plorer, et sans affectueux
sement prier les Nymphes qu’elles lui apparussent encore la nuict en dormant, et que le
jour vinst bientost, auquel elles lui avoient
promis que Chloé retourneroit. Jamais nuict
ne lui sembla si longue que feit celle-là. Mais
voici comment la chose estoit allée.
Cependant le capitaine de Methymne, ayant
faict jà long chemin en s’en retournant, voulut
un petit refreschir ses gens, qui estoient travaillés d’avoir couru en terre et vogué en mer ; et
treuvant un escueil qui se jettoit fort avant en
la mer en forme de croissant, au dedans des
pointes duquel la mer estoit platte, et où il y
avoit abrit pour les vaisseaux aussi seur que
dedans un bon port, il y posa les ancres sans
aultrement aborder à terre, afin que les paysans,
à toute adventure, ne lui peussent faire aucun
desplaisir, et, au demourant, permit à ses gens
de se traiter et faire bonne chere, en aussi
grande asseurance comme s’ils eussent esté en
pleine paix. Eux, qui avoient foison de tous
vivres qu’ils avoient pillés, se meirent à boire
et à jouer ne plus ne moins que quand l’on fait
des feux de joie et la feste d’une victoire.
Mais sitost que le jour fut failli, et que la
nuict eut mis fin à leur bonne chere, il leur fut
soudainement advis que toute la terre devinst
en feu, et entendirent de loing tel que feroit le
flot d’une grosse armée de mer qui fust venue
contre eux : l’un crioit à l’arme, l’aultre appelloit ses compaignons ; l’un pensoit estre jà blesse, l’aultre cuidoit veoir un homme mort gisant
devant lui : brief, il y avoit tout tel tumulte que
si c’eust esté un combat de nuict ; et si n’y avoit
point d’ennemis.
Si la nuict avoit esté espouvantable, le jour
d’après leur fut encore bien plus effroyable ; car
les boucs et les chevres de Dapbnis avoient les
cornes entortillées de feuillages de lierre avec
leurs grappes, et les brebis, moutons et beliers de Chloé hurloient comme loups : on lui
treuva à elle-mesme un chapeau cle feuilles de
pin sur la teste. Et en la mer semblablement
se faisoient des choses si estranges, qu’à peine
les pourroit-on croire ; car quand ils cuidoient
lever les ancres, elles tenoient si ferme au
fond, qu’ils ne les pouvoient arracher, quelque
effort qu’ils en feissent ; quand ils cuidoient
abbattre leurs rames pour voguer, elles se rompoient : les daulphins, saultant tout autour de
leurs vaisseaux, et les battant de leurs queues,
en descousoient les joinctures : et entendoit-on
le son d’une trompe du dessus d’une roche
haulte et droicte, estant à la cime de l’escueil
au pied duquel ils estoient à l’abrit ; mais ce son
n’estoit point plaisant à ouïr, comme seroit le
son d’une trompette ordinaire, ains effroyoit
ceux qui l’entendoient, ne plus ne moins que
le son d’une trompette de guerre la nuict : de
quoi les Methymniens estoient en merveilleux
effroi, et couroient aux armes, disant que c’estoient leurs ennemis qui leur venoient courir
sus, sans ce qu’ils les apperceussent ; tellement
qu’ils desiroient que la nuict revinst, comme
s’ils eussent deu avoir paix et repos quand elle
seroit venue.
Or estoit-il aisé à cognoistre à gens qui n’eussent point esté troublés de sens, que toutes ces
ill usions qu’ils pensoient veoir et ouïr venoient
du Dieu Pan, qui estoit indigné contre eux pour
quelque malefice. Mais ils n’en sçavoient deviner l’occasion, pourcequ’ils n’avoient rien pillé
qu’ils pensassent estre dédié ne consacré à Pan ;
jusqu’à ce qu’environ midi, le capitaine, non
sans expresse ordonnance divine, s’endormit,
et lui apparut Pan lui-mesme en dormant, qui
lui usa de telles parolles :
Ò meschants sacrileges ! comme avez-vous
esté si forcenés que d’oser emplir d’effroi et
d’exploits de guerre les champs que j’aime uniquement, ravir les troupeaux de bœufs, de
brebis et de chevres qui sont en ma protection,
et arracher par force d’un lieu sainct une jeune
fille, de laquelle Amour veult faire une histoire
singulière, et n’avez point eu de crainte ne de
reverence aux Nymphes qui le vous ont veu
faire, ne à moi aussi, qui suis le Dieu Pan ? Je
vous dénoncé que vous ne verrez jamais la ville
de Methymne, si vous entreprenez d’y retours
ner avec un tel pillage, et n’eschapperez jamais
lé son de la trompe qui vous a nagueres effroyés ; car je vous ferai tous abysmer au fond
de la mer, et manger aux poissons, si tu ne
rends et bientost Chloé aux Nymphes à qui tu
l’as ostée par force, et quand et elle les troupeaux de ses brebis et de ses chevres. Pourtant
leve-toi sans délai, et remets incontinent en
terre la bergere Chloé, avec ce que je t’ai dict ;
et je vous reconduirai tous deux à saulveté, elle
par terre, et toi par mer.
Le capitaine, qui s’appelloit Bryaxis, ces parolles ouïes, s’esveilla, tout effroyé, en sursault,
et feit incontinent appeller les capitaines de
chacune galere, auxquels il commanda que
l’on cherchast promptement Chloé entre les prisonniers. Ce qui fut aussitost faict, et la lui
amena-l’on couronnée de feuillage de pin ; et
à cela remarqua le capitaine que c’estoit elle
pour laquelle il avoit eu ceste apparition en
dormant. Si la feit remettre en terre dedans la
galere capitainesse, dont elle ne fut pas plustost
sortie, que l’on entendit de rechef le son de la
trompe dedans le rocher, mais non plus effroyable en maniéré de l’alarme, ains tel que les
bergers ont accoustumé de sonner quand ils
mènent leurs bestes aux champs. Les brebis
mesmes couroient au sortir par-dessus la planche, sans que les pieds leur glissassent, et les
chevres encore bien plus hardiment, comme
celles qui ont accoustumé de gravir jusqu’à la
cime des plus haults et plus droicts rochers, et
environnoient Chloé tout alentour en saultant
et beslant, comme si elles lui eussent voulu
donner à cognoistre qu’elles se resjouissoient
de sa délivrance.
Mais les troupeaux des aultres bergers et
chevriers demourerent au lieu où on les avoit
mis, et ne bougèrent de dessoubs le tillac des
galeres, comme si le son de la trompe ne les
eust point appelles ; cle quoi tout le monde s’esmerveilla grandement, et en loua la puissance
et bonté de Pan.
Encore veit-on de plus estranges merveilles
en l’un et en l’aultre élément ; car les galeres
des Methymniens desmarerent d’elles-mesmes
avant qu’on eust levé les ancres, et y avoit un
daulphin qui les conduisoit, saultant hors de
l’eau devant la capitainesse ; et sur la terre un
fort doulx et plaisant son de trompe conduisoit
les brebis et les chevres, sans que l’on veist
personne qui en sonnast : de maniéré que les
brebis et les chevres marchoient et pasturoient
tout ensemble avec très grand plaisir d’ouïr si
doulce mélodie.
Environ le temps que les pasteurs remenent
leurs bestes aux champs après midi, Daphnis,
appercevant de tout loing, de dessus une haulte
butte où il estoit monté, Chloé avec ses deux
troupeaux, descendit le plus viste qu’il peut
dans la plaine, criant à haulte voix : Ò Nymphes ! ô gentil Pan ! et, courant embrasser Chloé,
fut esprins de si grande joie, qu’il en tomba par
terre tout pasmé. Mais Chloé, en le baisant et
embrassant, le reschauffa si bien, qu’elle le feit
revenir ; et après qu’il eut reprins ses esprits,
s’en alla avec elle soubs le fousteau où ils avoient
accoustumé de se treuver : là où s’estant tous
deux assis à l’ombre, il ne faillit pas à demander
comme elle avoit peu eschapper des mains de
tant d’ennemis.

Elle lui conta tout de poinct en poinct, comment il estoit creu du lierre autour des cornes
de ses chevres, comment ses brebis avoient
hurlé ; comment il s’estoit treuvé sur sa teste
un chapeau de feuilles de pin ; le feu qu’on avoit
veu sur la terre, le bruit que l’on avoit ouï en
la mer ; les deux sortes de son de trompe, l’un
de paix et l’aultre de guerre ; la nuict espouvantable ; et comment une certaine mélodie musicale l’avoit conduicte par tout le chemin, sans
qu’elle en veist rien.
Adonc Daphnis, cognoissant manifestement
que c’estoit le secours de Pan, selon ce que les
Nymphes lui avoient dict et promis à lui-mesme
en dormant, conta aussi de sa part à Chloé
tout ce qu’il avoit ouï et yen en son absence ; et
comme, estant bien près de rendre lame, la
vie lui avoit esté saulvée par les Nymphes.
Après lui avoir tout conté, il envoya quérir
par Chloé Dryas et Lamon, et quand et quand
tout ce qui fait besoing pour un sacrifice ; et
lui-mesme cepen dant print la plus grasse chevre
qui fust en tout son troupeau, de laquelle il entortilla les cornes avec du lierre, en la sorte et
maniéré que les ennemis les avoient treuvées le
matin ; et après lui avoir versé un peu de laict
entre les deux cornes, la sacrifia aux Nymphes,
la pendit et escorcha, et leur en sacrifia la peau.
Puis, quand Chloé et la compaignie fut venue, il feit rostir une partie de la chair et
bouillir l’aultre ; mais devant toutes choses il
mit à part les primices pour les Nymphes, et
leur espandit une pleine tasse cle vin doulx ; et
ayant accoustré de petits sieges pour se seoir,
avec force feuillage et verde ramée, se mit au
surplus à faire bonne chere avec toute la compaignie ; en ayant néantmoins tousjours les yeux
sur les troupeaux, de peur que le loup y survenant d’emblée n’y feist autant de dommage
que pourroient faire les ennemis. Puis, quand
ils eurent tous bien repeu, ils se mirent à charn
ter des chansons à la louenge des Nymphes,
que les vieils pasteurs avoient anciennement
composées ; puis, la nuict survenue, ils se coucherent en la place mesme à descouvert emmi
les champs, et le lendemain au matin eurent
aussi souvenance de Pan.
Si menèrent le bouc qui guidoit tout le trom
peau, couronné de feuilles de pin, vers l’arbre
soubs lequel estoit l’image de Pan, et lui respandant du vin sur la teste, en louant et remerciant la bonté de Pan, le lui sacrifièrent, le
pendirent et l’escorcherent : puis feirent bouillir
une partie de la chair et rostir l’aultre, qu’ils estendirent emmi le beau pré sur verde feuillade,
et attachèrent la peau avec les cornes à la tige
du pin tout contre l’image de Pan : c’estoit une
grande pastorale, propre à un Dieu pastoral,
auquel ils mirent aussi à part les primices du
sacrifice, et respandirent, en l’honneur de lui,
le plus grand gobelet qu’ils eussent, plein de
vin. Chloé chanta, et Daphnis joua de son flageolet ; puis se mirent à repaistre, et feirent
bonne chere.
Ainsi comme ils estoient à table, survint de
cas d’adventure le bon homme Philetas, qui
apportoit quelques petits chapelets de fleurs à
l’image de Pan, et des moissines de raisins
pendus encore aux branches de la vigne avec
toutes leurs feuilles. Quand et lui estoit son plus
jeune fils Tityre. Sitost qu’ils l’apperceurent, ils
se levèrent tous, et lui aidèrent à faire ses offrandes à l’image de Pan ; puis couronnèrent
leurs testes de feuillage de pin, et se remettant
à table, feirent seoir auprès d’eux le bon Philetas.
Or quand ces vieillards eurent un peu beu,
adonc commencerent-ils à conter de leurs jeunes
ans ; comment ils gardoient leurs bestes quand
ils estoient jeunes ; comment ils estoient eschappés de plusieurs dangers et de plusieurs surprinses d’escumeurs de mer et de larrons : l’un
se vantoit qu’il avoit aultrefois tué un loup ;
l’aultre, qu’après Pan il n’y avoit homme qui
sceust si bien jouer de la fluste que lui. C’estoit
le bouvier Philetas qui se donnoit ceste louenge ;
et Daphnis et Chloé le prièrent bien instamment qu’il leur voulust monstrer un petit de
sa science, et qu’il daignast jouer un petit de sa
fluste à ce sacrifice faict en l’honneur du Dieu
Pan, lequel prenoit plaisir à en ouïr bien jouer.
Philetas leur accorda, combien que pour sa
vieillesse il se plaignist de n’avoir plus gueres
d’haleine, et print en main la fluste de Daphnis :
mais elle se treuva trop petite pour y monstrer
beaucoup de sçavoir et d’artifice, comme celle
de quoi jouoit un jeune garson seulement ; parquoi il envoya son fils Tityre en sa loge, qui
estoit distante de là environ d’une demi-lieue,
pour apporter la sienne. Tityre jetta sa jaquette
à terre, et s’en courut tout nud en chemise viste
comme un jeune faon de biche.
Et cependant le vieillard Lamon se mit à leur
faire le conte de la belle Syringe, qu’il disoit
avoir ouï conter et chanter à un chevrier sicilien. Geste Syringe n’estoit point, dit-il, anciennement un instrument à jouer de musicque,
ains estoit une belle jeune fille, qui aimoit fort
à chanter : elle gardoit les chevres, et se jouoit
avec les Nymphes. Le Dieu Pan la voyoit,
comme il nous fait maintenant, garder ses
bestes, jouer et chanter ; si s’approcha d’elle, et
la pria de ce qu’il voulut, lui promettant faire
que toutes ses chevres porteroient deux chevreaux à chacune portée. Elle se mocqua de
son amour, disant qu’elle n’auroit jamais ami,
non seulement tel comme lui, qui sembloit proprement un bouc, mais ni aultre, quel qu’il fust.
Pan la voulut prendre à force ; elle s’en fouit, et
il la poursuivit. À la fin, se sentant lasse de
courir, elle se jetta parmi les cannes et roseaux,
et là ne sceut-on qu’elle devint dedans le
marets. Pan coupa les cannes en courroux, et,
n’y treuvant point la pucelle, cogneut son inconvénient, car elle avoit esté tournée en une
canne. Si treuva lors ceste sorte d’instrument,
en joignant ensemble avec de la cire des roseaux de grandeur non égale, pour autant que
leur amour n’avoit point esté réciproque ni
égale ; de sorte qu’elle, qui paravant avoit esté
belle jeune fille, depuis a esté un plaisant instrument de musicque.
Lamon ne faisoit gueres que d’achever son
conte, et Philetas de le louer, disant qu’il
avoit faict un conte plus plaisant à ouïr reciter,
que n’eust esté une chanson à ouïr jouer,
quand Tityre arriva apportant la fluste de son
pere, qui estoit composée des plus grosses
cannes que l’on treuve, accoustrée de laton ;
de sorte que l’on eust dict que c’estoit celle-là
mesme que Pan avoit faicte la premiere.
Philetas adonc se leva en pied sur son siege,
et essaya premièrement les chalumeaux, pour
veoir s’il y auroit point quelque chose qui empeschast le vent ; et, après avoir esprouvé qu’il
n’y avoit rien, souffla dedans à bon escient.
L’on eust dict que c’estoient plusieurs flustes
ensemble, tant cela menoit de bruit ; puis, diminuant petit à petit la force de son vent, ra
mena son jeu en un son plus doulx et plus plaisant, en leur monstrant tout tant qu’il peut
avoir d’artifice à jouer de telle maniéré de fluste,
pour bien mener et faire paistre les bestes aux
champs. Puis leur enseigna combien il falloit
souffler pour un troupeau cle bœufs et de vaches ; quel son est mieulx séant à un chevrier ;
quel jeu aiment les brebis et moutons : celui
des brebis estoit doulx et moyen ; celui des
bœufs, fort et pesant ; celui des chevres, clair
et agu ; et toute ceste diversité de sons se faisoit
d’une seule fluste.
Toute la compaignie cependant demouroit
assise sans mot dire, prenant très grand plaisir
à ouïr si bien jouer Philetas, jusques à ce que
Dryas se levant le pria de jouer quelque gaie
chanson en l’honneur de Bacchus ; et lui cependant dancea une dance de vendanges, faisant
des mines comme s’il vendangeast le raisin, le
portast en des panniers, le foullast dedans la
cuve, entonnast le vin dedans les vaisseaux, et
comme s’il eust beu du vin nouveau : tout ce
qu’il feit si proprement et de si bonne grace,
approchant du naturel, qu’ils cuidoient veoir
devant leurs yeux les vignes, les cuves, les tonneaux, et Dryas beuvant à bon escient.
Ce vieillard, ayant si bien et si gentiment
faict son devoir de dancer, à la fin alla baiser
Daphnis et Chloé : lesquels incontinent se leverent, et dancerent le conte de Lamon ; Daphnis
contrefaisant le Dieu Pan, et Chloé la belle
Syringe. Il lui faisoit sa requeste ; et elle s’en
rioit : elle s’en fouyoit ; et il la poursuivoit, courant sur le bout des arteuils pour mieulx contrefaire les pieds de chevre de Pan : elle faisoit
semblant d’estre lasse de courir, et, au lieu de
se jetter entre des roseaux, elle s’alloit cacher
dedans le bois ; et Daphnis, prenant la grande
fluste cle Philetas, en tira un son languissant
comme celui d’un amoureux, un son passionné
comme d’un qui veult toucher, un son de rappel
comme d’un qui va cherchant.
Tellement que le bon homme Philetas, s’esbahissant comme il en sçavoit tant, accourut
le baiser ; et, après l’avoir baisé, lui feit présent
de sa fluste, en priant aux Dieux que Daphnis
la laissast semblablement à un pareil successeur que lui. Daphnis donna la sienne petite à
Pan, et après avoir baisé Chloé, comme estant
retreuvée et retournée d’une véritable fouite, remena son troupeau au tect, en jouant de sa
fluste, pourceque la nuict estoit ja venue : aussi
feit Chloé le sien au son des mesmes chalumeaux.
Les chevres marchoient coste à coste des
brebis, et Chloé tout joignant Daphnis ; de sorte
que jusques à la nuict toute noire ils prindrent
l’un de l’aultre tout le plaisir qui leur fut possible, et feirent leur complot ensemble de remener le lendemain au plus matin leurs bestes
aux champs, comme ils feirent.
Car incontinent que le jour commença à
poindre, ils revindrent au pasturage ; et ayant
premièrement salué les Nymphes, et puis après
Pan, s’allerent asseoir dessoubs un chesne, là
où ils jouerent de la fluste ensemble, s’entrebaiserent, s’entre-embrasserent, et se coucherent l’un auprès de l’aultre. Puis se releverent
sans y faire rien davantage, sinon manger ensemble, et boire du vin avec du laict.
Toutes lesquelles choses les eschauffoient de
plus en plus et les rendoient plus hardis : tellement que, faisant à l’envi l’un de l’aultre à qui
plus aimeroit sa partie, ils vindrent jusqu’à se
vouloir asseurer l’un de l’aultre par serment.
Daphnis, allant soubs le pin, jura par le Dieu
Pan qu’il ne vivroit jamais un seul jour sans
Chloé ; et Chloé, entrant en la caverne des
Nymphes, feit serment qu’elle vivroit et mourroit avec Daphnis.
Mais Chloé, comme jeune garse qu’elle estoit, fut si simple qu’elle voulut que Daphnis,
au sortir de la caverne, lui jurast un aultre
serment ; si lui dit : Ce Dieu Pan, Daphnis, est
un Dieu amoureux, auquel il n’y a point fiance ;
il a aimé Pitys, il a aimé Syringe, et ne cesse
jamais de pourchasser les Nymphes Dryades ;
de sorte que si tu me faulsois la foi que tu m’as
jurée par lui, il ne s’en feroit que rire, voire
quand bien tu serois amoureux de plus de
femmes qu’il n’y a de chalumeaux en son flageolet : et pour tant jure-moi par ton troupeau,
et par la chevre qui te nourrit et allaicta, que
tu ne laisseras jamais Chloé tant qu’elle n’ainiera aultre que toi ; et là où elle te fera faulte
et aux Nymphes qu’elle t’a jurées, fouis-la et la
hais, ou la tue ainsi que si c’estoit un loup.
Daphnis fut bien aise de veoir que Chloé
avoit peur de le perdre ; et se mettant au meilieu de son troupeau, en tenant de l’une de ses
mains un bouc, et de l’aultre une chevre, jura
qu’il l’aimeroit tant qu’elle l’aimeroit ; et que si
elle en préféroit un aultre à lui, il tueroit, au lieu
d’elle, celui qu’elle auroit préféré. Dont elle fut
fort aise, et s’en asseura plus que devant, estimant les brebis et les chevres estre Dieux plus
propres aux bergers et aux chevriers, que nuls
aultres.
LES  AMOURS PASTORALES  DE DAPHNIS  ET  DE CHLOÉ.
 
LIVRE TROISIEME.
 
MAIS les Mityleniens, ayant entendu comme
ceux de Methymne avoient envoyé dix galeres
à leur dommage, et mesmement ayant esté advertis par les paysans comme ils avoient couru
leurs terres et pillé leurs biens, estimerent que
’estoit chose indigne deux de souffrir un tel
oultrage sans revenche, et deslibererent promptement prendre les armes contre eux. Si leverent incontinent trois mille hommes de pied,
et cinq cents chevaulx, et envoyèrent par terre
leur capitaine général, nommé Hippase, pour
leur faire la guerre, craignant de les mettre sur
mer en temps approchant de l’hiver.
Le capitaine, se partageant avec ses gens,
ne fourragea point les terres des Methymniens,
ni n’emmena le bestail des pauvres laboureurs
et des paysans, pourcequ’il estimoit cela estre
le faict d’un larron, et non pas d’un capitaine ;
ains tira droict vers la ville, espérant la surprendre les portes ouvertes et sans gardes. Mais
quand il en fut près environ six lieues, un hérault de Methymne lui vint au-devant, qui lui
apporta nouvelle que les Methymniens ne vouloient que paix, pourcequ’ayant entendu par
ceux que leurs capitaines avoient emmenés prisonniers, que les Mityleniens ne sçavoient du
tout rien de ce qui avoit esté faict à leurs jeunés gens, et que ce avoient faict des paysans
qui les avoient battus pour quelques insolences
par eux faictes, se repentoient bien fort d’avoir
si longuement offensé leurs voisins, et se mettoient en tout debvoir, offrant de rendre et
restituer tout ce qui auroit esté prins sur eux,
à celle fin qu’ils peussent traffiquer et hanter
par terre et par mer avec eux, sans crainte né
danger.
Hippase, capitaine général des Mityleniens,
envoya ce hérault au conseil de Mitylene, combien qu’il eust toute puissance et auctorité souveraine, et s’en alla camper environ à demi-lieue de Methymne, où il attendit la response
du conseil : et de là à deux jours vint pardevers
lui un messager qui lui apporta mandement
exprès du peuple de Mitylene pour recevoir
tout ce que l’on avoit prins et pillé sur eux, et
pour s’en retourner à tout, sans faire au demourant mal ne desplaisir quelconque au territoire
de Methymne ; car ayant le choix de la paix ou
de la guerre, ils treuverent que la paix estoit
plus profitable pour eux. Ainsi la guerre des
Methymniens, entreprinse par estrange commencement, fut en ceste maniéré aussitost assoupie que commencée.
Là-dessus survint l’hiver, qui fut à Daphnis
et à Chloé plus aspre et plus dur à passer que le
temps de la guerre ; car incontinent la neige,
tombant en grande abondance, couvrit les chemins, et enferma les laboureurs en leurs maisons : les torrents impétueux tomboient aval du
hault des montaignes, l’eau se geloit, les arbres
sembloient morts ; on ne voyoit point la terre,
sinon alentour des fonteines et des rivieres :
tellement que l’on ne pouvoit mener les bestes
aux champs, non pas sortir de la maison seulement ; et faisoient un grand feu au meilieu de
leur maison, alentour duquel, dès que les cocqs
avoient chanté le matin, chacun venoit faire sa
besongne ; les uns filoient des cordes, les aub
très tressoient du poil de chevre, les aultres
faisoient des laqs et collets à prendre des oiseaux. Le soing qu’il falloit lors avoir des bœufs
estoit de leur bailler de la paille pour manger
en la bouverie, aux chevres et brebis de la
feuillée en la bergerie, et aux pourceaux de
la fouine et du gland en la porcherie.
Estant donc chacun contrainct de garder la
maison pour la rudesse du temps, les aultres,
tant laboureurs que pasteurs, en estoient bien
aises, pourcequ’ils avoient un peu de relasche
en leurs travaux, desjeusnoient matin et dormoient la grasse matinée ; de sorte que l’hiver
leur sembloit plus doulx que l’esté, ne l’automne, ne le printemps avec.
Mais Daphnis et Chloé, se souvenant des plaisirs passés, comment ils se baisoient, comment
ils s’entre-embrassoient, comment ils beuvoient
et mangeoient ensemble, passoient les nuicts
sans dormir, en grande peine, et attendoient la
saison nouvelle, ne plus ne moins qu’une seconde vie après la mort : toutes les fois qu’ils
manioient la pannetiere de laquelle ils souloient
tirer leur manger, cela leur perçoit le cœur ;
ou qu’ils voyoient le pot auquel ils souloient
boire, ou bien la fluste, qui estoit un don d’amourettes, jettée quelque part à terre sans que
l’on en tinst compte, cela leur renouvelloit leur
regret : si prioient aux Nymphes et à Pan qu’ils
les deslivrassent de ces maulx, et qu’à tout le
moins ils leur remontrassent à la fin à eux et
leurs bestes le soleil beau et clair ; et quand
et quand, en faisant ces prières aux Dieux, cherchoient quelque invention par laquelle ils se
peussent entreveoir.
Mais il estoit bien mal-aisé à Chloé, pourceque celle que l’on estimoit sa mere estoit tousjours après elle, lui enseignant à tourner le fuseau pour filer la laine, et lui parlant de la
marier. Mais Daphnis, comme celui qui avoit
plus de loisir, et plus de sens aussi, treuva une
telle finesse pour veoir Chloé.
Au-devant de la maison de Dryas estoient
creus deux grands myrtes, et un lierre : les deux
myrtes bien près l’un de l’aultre, et le lierre au
meilieu ; de sorte qu’estendant ses branches sur
l’un et sur l’aultre des myrtes, y faisoit comme
une loge fort couverte, tant les feuilles estoient
espaisses les unes sur les aultres, et par dedans
pendoient force grappes de lierre, comme si
c’eussent esté raisins attachés à des branches
de vigne : à l’occasion de quoi y avoit tousjours,
mesmement l’hiver, grande multitude d’oiseaux,
pourcequ’ils ne treuvoient rien à manger ailleurs ; force merles, force grives, force ramiers,
force bisets, et de toute aultre sorte d’oiseaux
qui aiment à manger des grains de lierre.
Daphnis sortit de la maison soubs couleur
d’aller tendre à ces oiseaux, emplissant un petit
bissac de petits gasteaux faicts avec du miel,
et portant aussi de la glu et des collets à prendre des oiseaux, afin que l’on le creust. Or la
distance de l’une des maisons à l’aultre estoit
environ de demi-lieue ; et la neige, qui n’estoit point encore fondue, lui faisoit beaucoup
de peine, si n’eust esté qu’Amour passe partout, et marche par-dessus le feu et par-dessus
la neige, fust-elle aussi espaisse et aussi haulte
que celle de la Tartarie.
Quand il fut arrivé, il secoua la neige qu’il
avoit aux pieds, tendit ses collets, et englua de
longues verges avec la glu qu’il avoit apportée,
puis s’asseit en aguet là auprès, espiant quand
Chloé et les oiseaux viendroient. Or quant aux
oiseaux il en vint en grande compaignie, et en
print tant, qu’il avoit assez à faire à les amasser,
à les tuer, et à les plumer. Mais de la maison
il ne sortoit personne, ni homme, ni femme,
ni cocq, ni poulle ; ains se tenoient tous enfers
més, clos et couverts au long du feu, dont le
pauvre Daphnis estoit en grand esmoi d’estre
venu si mal à poinct et à heure si malheur
reuse.
Si osa bien penser de contreuver quelque
occasion pour entrer dedans la maison, discourant en lui -mesme quelle couleur seroit la plus
croyable. S’il disoit, Je viens quérir du feu ; on
lui eust peu respondre : Eh comment ! n’avez-vous pas de plus proches voisins ? = Je demande
du pain. = Ton bissac est tout plein de vivres !
= Je cherche du vin. = Il n’y a que trois jours
que vous avez faict vendanges ! = Le loup m’a
poursuivi. = Et où en est la trace ? = J’estois venu
chasser aux oiseaux. = Hé bien ! que ne t’en vois-tu doncques après que tu en as assez prins ? = Je
veulx voir Chloé.... eh ! qui confesseroit à un
pere ou à une mere estre venu pour veoir leur
fille ? par-tout les gars on s se taisent sur ce poinct.
Ainsi n’y a-t-il pas une de toutes ces occasions-là où il n’y ait tousjours quelque soupçon : il
vault doncques mieulx que je me taise ; je reverrai Chloé au printemps, puisque les Dieux
ne veulent pas, comme je crois, que je la voie
en hiver.

Daphnis ayant faict ces discours en lui-mesme, et serrant jà les oiseaux qu’il avoit
prins, se vouloit mettre en chemin pour s’en retourner : mais comme si expressément Amour
eust eu pitié de lui, voici qu’il advint.
Dryas et sa famille estoient à table, le pain
et la viande toute preste, chacun entendoit à
boire et à manger ; et cependant l’un des chiens
de la bergerie, voyant que l’on ne se donnoit
point de garde de lui, happa un loppin de chair
et s’en fouit hors de la maison à tout. De quoi
Dryas courroucé, pour autant mesmement que
c’estoit sa part, print un baston et s’en courut
après. En le poursuivant, il passa au long du
lierre où Daphnis avoit tendu ses gluaux, et
veit comme il chargeoit desjà sa prinse sur ses
espaules, et s’apprestoit pour s’en retourner.
Sitost qu’il l’apperceut, il oublia et chair et
chien, et, criant à haulte voix Dieu te garde,
mon fils ! le vint accoller et baiser, le print par
la main, et le mena en sa maison.
Quand Chloé et Daphnis s’entreveirent, à
peine qu’ils ne tombèrent tous deux par terre,
de grande aise qu’ils eurent ; mais toutefois
ils se perforcerent de se tenir sur leurs pieds,
et s’entresaluerent et baiserent, ce qui leur fut
comme un estai et appui, qui les engarda de
tomber.
Ainsi Daphnis, jouissant, contre son espérance, non seulement de la veue de Chloé,
mais en ayant aussi receu un baiser, s’assit auprès du feu, et deschargea sur la table les
merles et les ramiers qu’il avoit prins, contant
à la compaignie comme, estant ennuyé de tant
demourer enfermé dans la maison, il s’en estoit
venu chasser aux oiseaux, et comment il en
avoit prins aucuns avec des collets, et aultres
avec des gluaux, ainsi qu’ils venoient pour
manger des grappes de lierre et des grains de
myrtes.
Ceux de la maison le louèrent grandement
de son bon esprit, et le prièrent de manger à
bonne chere de ce que le mastin leur avoit laissé,
commandant à Chloé qu’elle leur versast à
boire : ce cruelle feit bien volontiers, à tous les
aultres premièrement, et puis à Dapbnis le
dernier, car elle faisoit semblant d’estre marrie
contre lui de ce qu’estant approché si près de
la maison il s’en estoit voulu aller sans la veoir
ni parler à elle ; et néantmoins, avant que lui
présenter, elle but en la tasse, puis lui bailla
le demourant ; et lui, encore qu’il eust grand’
soif, but lentement à longue haleine pour en
avoir tant plus de plaisir.
Si fut tantost la table vuide : toutefois, se
tenant encore assis, ils lui demandoient comment se portoient Myrtale et Lamon, disant
qu’ils estoient bien heureux d’avoir un tel baston de leur vieillesse. Desquelles louenges Daphnis n’estoit pas marri, mesmement pourcequ’on les lui donnoit en la présence cle sa Chloé ;
mais encore, quand ils lui dirent qu’ils le retiendroient pour tout le jour, à cause que Dryas
devoit le lendemain faire un sacrifice à Bacchus,
peu s’en fallut qu’il ne les adorast au lieu de
Bacchus : si tira de son bissac force petits gasteaux, et des oiseaux qu’il avoit prins, lesquels
ils habillèrent pour soupper. Ainsi fut de rechef le feu allumé, le vin tiré, la table dressée :
et sitost qu’il fut nuict close, se mirent à soupper ; après lequel ils passèrent le temps, partie
à faire de plaisants contes, et partie à chanter,
j risques à ce que l’envie de dormir leur fust
venue ; et alors ils s’en allèrent coucher, Chloé
avec sa mere, Daphnis avec Dryas.
Toute la nuict Chloé ne feit aultre chose que
penser au plaisir qu’elle auroit le lendemain de
veoir son Daphnis ; et Daphnis se repeut d’une
vaine volupté, estimant que ce lui seroit grand
plaisir de coucher seulement avec le pere de sa
Chloé ; de sorte qu’il le baisa et l’embrassa plusieurs fois, pensant baiser et embrasser Chloé.
Le lendemain matin il feit un froid extresme,
et tira un vent de bise si aspre, qui brusloit et
perçoit tout. Quand ils furent levés, Dryas sacrifia à Bacchus un mouton d’un an, alluma un
grand feu, et appresta le disner. Par ainsi, pendant que Napé estoit embesongnée à cuire le
pain, et Dryas à rostir le mouton, Chloé et
Daphnis, estant de loisir, sortirent tous deux
hors de la maison, et s’en allèrent dessoubs le
lierre, où de rechef ils dressèrent des collets,
pendirent des gluaux, et prindrent encore un
grand nombre d’oiseaux, et s’entrebaisant
parmi continuellement, et tenant de tels propos
amoureux :
= Je suis ici venu pour l’amour de toi, Chloé.
= Je sçais bien, Daphnis. = C’est pour l’amour
de toi que je tue ces pauvres merles ; comment
doncques suis-je en ta grâce ? je te prie qu’il te
souvienne de moi. = Il m’en souvient aussi, par
les Nymphes que je t’ai jurées dans la caverne,
où nous nous retrouverons encore sitost que la
neige sera fondue. = Mais elle est bien haulte,
disoit Daphnis, et ai grand’ peur que je ne sois
fondu moi-mesme devant elle. = Ne te soulcie,
Daphnis, le soleil est jà chauld. = Pleust aux
Dieux, Chloé, qu’il fust aussi chauld que le feu
que je sens en mon coeur ! = Tu te mocques
de moi, disoit Chloé. = Non fais, par les chevres que tu m’as faict jurer.
Ainsi que Chloé respondoit en ceste sorte à
son Daphnis, ne plus ne moins que l’écho,
Napé les appella : ils s’y en coururent, portant
quand et eux leur prinse, laquelle estoit bien
plus grande que celle du jour de devant. Et
après avoir faict l’offrande des primices du sacrifice à Bacchus, se seirent à table pour disner,
ayant autour de leurs testes des chapeaux de
lierre : et après avoir bien repeu et bien chanté
les louenges de Bacchus, renvoyèrent Daphnis,
lui garnissant très bien son bissac de pain et de
chair, et si lui rebaillerent les grives et ramiers
qu’il avoit prins, pour les porter à Myrtale et
à Lamon, disant que quant à eux ils en prendroient bien tousjours quand ils vouldroient,
tant que l’hiver dureroit et que les grappes
de lierre ne fauldroient point. Ainsi se partit
Daphnis en les baisant tous, premier que Chloé,
afin que son baiser lui restast pur et net.
Depuis il y revint plusieurs fois par aultres
subtilités, de sorte que l’hiver ne se passa point
du tout pour eux sans quelque plaisir amoureux.
Et sur le commencement du printemps, que
la neige se fondoit, la terre se descouvroit, et
l’herbe dessoubs poignoit, les aultres pasteurs
menèrent leurs bestes aux champs, mais, devant tous, Daphnis et Chloé, comme ceux qui
servoient à un bien plus grand pasteur ; et incontinent s’en coururent droict à la caverne des
Nymphes, et de là au pin soubs lequel estoit
l’image de Pan, et puis dessoubs le chesne, où
ils s’assirent, en regardant paistre leurs troupeaux, et s’entrebaisant quand et quand.
Puis allèrent chercher des fleurs pour faire
des chapeaux aux images ; mais elles ne faisoient encore que commencer à poindre par la
doulceur du petit béat de zéphyr qui ouvroit
la terre, et la chaleur du soleil qui les eschauffoit : toutefois encore treuverent-ils de la violette, du moron, du muguet, et d’aultres telles
premières fleurs que produit la saison nouvelle, dont ils feirent des chapelets, et en allerent couronner les testes aux images, en leur
offrant du laict nouveau de leurs brebis et de
leurs chevres.
Puis commencèrent aussi à jouer un petit de
leurs chalumeaux, comme s’ils eussent voulu
provoquer les rossignols à chanter, lesquels leur
respondoient de dedans les bois, commençant
petit-à-petit à reprendre leur ramage, qu’un
long silence leur avoit faict oublier.
Les brebis besloient, les aigneaux saultoient,
et se courboient soubs le ventre de leurs meres
pour tetter : les beliers poursuivoient les brebis
qui n’avoient point encore aignelé, et, après
qu’ils les avoient arrestées, sailloient chacun la
sienne. Autant en faisoient les boucs après les
chevres, saultant à l’environ, et quelques uns
combattant pour l’amour d’elles : chacun avoit la
sienne, et gardoit qu’aultre que lui ne la couvrist.
Toutes lesquelles choses eussent peu inciter
des vieillards refroidis à desirer la jouissance
d’amour ; et, par plus forte raison, incitèrent
elles ces deux jeunes personnes, qui estoient
en la première fleur de leur jeunesse, et qui,
pourchassant de long-temps le dernier but de
contentement d’amour, brusloient en oyant ce
qu’ils oyoient, et se fondoient de désir en
voyant ce qu’ils voyoient, cherchant quelque
chose qu’ils ne pouvoient treuver, oultre le baiser et l’embrasser.
Mesmement Daphnis, lequel estant devenu
grand et en bon poinct, pour n’avoir bougé
tout le long de l’hiver de la maison à ne rien
faire, frissoit après le baiser, et estoit gros,
comme l’on dit, d’embrasser, faisant toutes
choses plus ardemment, plus curieusement et
plus hardiment que paravant, pressant Chloé
de lui octroyer tout ce qu’il vouloit, et de se
coucher nue à nud avec lui plus longuement
qu’ils n’avoient accoustumé : Car il n’y a, disoit-il, que ce seul poinct qui nous reste des enseignements de Philetas pour la derniere et seule
medecine qui appaise l’amour.
Chloé lui demandoit : Et qu’y a-t-il plus à
coucher nue à nud par-dessus le baiser et l’embrasser, qu’à coucher tout vestu ? Cela, respondoit Daphnis, que les beliers font aux brebis,
et les boucs aux chevres. Vois-tu comment après
cela les brebis ne s’en fouient plus, ne les beliers
aussi ne se travaillent plus pour courir après,
ains paissent tous deux amiablement ensemble,
comme estant tous deux assouvis et contents ?
et doibt estre quelque chose plus doulce que ce
que nous faisons, et qui surpasse l’amertume
d’amour. Hé dea ! disoit Chloé, ne vois-tu pas
comment les beliers et les brebis, les boucs et
les chevres, en faisant ce que tu dis, se tiennent
tout debout, les masles saillant dessus, les
femelles soustenant les masles sur le dos ? et tu
veux que je me couche par terre avec toi, et
encore toute nue, là où les femelles sont plus
garnies de laine et de poil, et plus velues que
je ne suis couverte quand je suis toute vestue !
Daphnis ne sçavoit que respondre à cela, et,

lui obéissant, se couchoit auprès d’elle tout
vestu, où il demouroit long-temps, gisant
tout de son long, ne sçachant par quel bout se
prendre pour faire ce que tant il desiroit. Il la
faisoit relever, et l’embrassoit par derrière en
imitant les boucs ; mais il s’en treuvoit encore
moins satisfait que devant. Si se rassit à terre,
et se print à plorer sa sottise de ce qu’il sçavoit
moins que les beliers comment il falloit accomplir les œuvres d’amour.
Or y avoit-il près de là un laboureur qui ne
tenoit point de terres d’aultrui, ains labouroit
son propre héritage : on l’appelloit Chromis,
homme ayant jà passé le meilleur de son aage,
et estant fort cassé. Sa femme au contraire estoit
jeune, belle, et plus délicate que ne sont ordinairement les femmes des paysans ; elle avoit
nom Lycænion : laquelle, voyant tous les matins
passer Daphnis au long de leur maison menant
ses bestes en pasture, et les ramenant tous les
soirs au tect, eut envie de s’accointer de lui,
et faire en sorte, par dons, par appasts et caresses, qu’il devinst son amoureux : et l’ayant
un jour treuvé seulet, lui donna une fluste, une
gauffre à miel, et une pannetiere de peau de
cerf ; mais elle ne lui osa rien demander pour
ce coup-là, se doubtant bien qu’il estoit amoureux de Chloé, pourcequ’il estoit tousjours avec
elle ; et néantmoins n’en scavoit aultre chose
sinon qu’elle les voyoit rire l’un à l’aultre, et
faire quelques signes de la teste.
Mais pour en estre plus certainement informée, elle feit alors entendre à son mari Chromis qu’elle s’en alloit veoir une sienne voisine
qui estoit en travail d’enfant, toute preste d’accoucher, et suivit à la trace ces deux jeunes
gens, pour estre du tout asseurée de ce dont
elle se doubtoit : si se cacha derrière un buisson,
afin qu’elle ne fust point apperceue, et de là veit
tout ce qu’ils feirent, et entendit tout ce qu’ils
dirent, et mesme remarqua très bien qu’elle ouït
plorer Daphnis, pourcequ’il ne sçavoit treuver
le moyen de jouir de ses amours. Parquoi ayant
pitié de ces deux pauvres jeunes amants, et
quand et quand considérant que double occasion de bien faire se présentoit à elle, l’une de
les instruire de leur bien, et l’aultre d’accomplir
son desir, elle usa d’une telle finesse.
Le lendemain matin, faisant semblant de s’en
aller veoir sa voisine qui travailloit d’enfant,
elle s’en alla droict sans se cacher vers le chesne
soubs lequel Daphnis estoit assis ; et en contrefaisant parfaictement bien la marrie troublée :
Hélas ! dit-elle, mon ami Daphnis, je te prie,
aide-moi : je n’avois que vingt pauvres oisons,
et voilà une aigle qui m’en vient de ravir le plus
beau ; mais pourceque c’estoit un trop grand
fardeau pour elle, elle ne l’a peu porter jusques
sur ceste haulte roche, là où est son aire, ains
est tombée à tout en ce petit bois taillis ici tout
près : et pour ce je te prie, en l’honneur des
Nymphes et de Pan, que tu y viennes avecque
moi pour m’aider à le recourir ; car j’ai peur d’y
entrer toute seule. Ne veuille souffrir que mon
compte soit imparfaict : à l’adventure pourras
tu bien tuer l’aigle mesme, et par ainsi elle ne
ravira plus vos petits aigneaux ni vos chevreaux ;
et ce pendant Chloé gardera tous vos deux troupeaux, car tes chevres la cognoissent aussi bien
comme toi, pourceque vous estes tousjours par
les champs ensemble.
Daphnis, ne se doubtant point de l’embusche, se leva incontinent, print sa houlette en sa
main, et s’en alla après Lycænion, qui le mena
le plus avant qu’elle peut dedans le bois, et le
plus loing de Chloé, jusques auprès d’une fonteine, où elle feit seoir Daphnis, et lui dit :
Amour et les Nymphes ceste nuict me sont venus en dormant conter comment et pour quelle
cause tu plorois hier, et si m’ont commandé
que te ostasse de ceste peine, en te monstrant
comment il faut faire le jeu d’amour, qui n’est
pas seulement baiser et accoller, ni faire comme
les beliers et les boucs ; c’est bien aultre chose,
et bien plus plaisante et plus doulce que tout
cela. Parquoi, si tu veux estre deslivré du desplaisir que tu en as, et esprouver l’aise que tu y
cherches, ne fais seulement que te donner à moi
pour apprenti joyeux et gaillard ; et, en faveur
des Nymphes, je t’en monstrerai ce qui en est.
Daphnis perdit toute contenance, tant il fut
aise, comme un pauvre garson de village jeune
et amoureux : si se met à genoux devant Lycænion, la priant bien fort de lui enseigner ce
plaisant mestier le plustost qu’elle pourroit,
afin qu’il peust faire ce qu’il desiroit à Chloé :
et, comme si c’eust esté quelque grand et mab
aisé secret, lui promit qu’il lui donneroit un
chevreau, des fromages mols, de la cresme, et
plustost la chevre avec.
Ainsi Lycænion, treuvant en ce jeune chevrier une simplicité plus grande qu’elle n’eust
pensé, commença à le passer maistre en ceste
maniéré. Elle lui commanda de s’asseoir auprès
d’elle, et de la baiser comme il avoit accoustumé de baiser Chloé, et, en la baisant, de l’embrasser le plus estroictement qu’il lui seroit
possible, et finablement de se mettre de son
long par terre avec elle. Après que Daphnis se
fut assis auprès d’elle, qu’il l’eut baisée, et se
fut couché par terre, Lycænion, le treuvant en
estat, le sousleva un peu, et se glissa adroitement dessoubs lui, puis elle le mit dans le
chemin qu’il avoit jusques-là cherché. Tout se
passa à l’ordinaire, la nature elle-mesme lui
ayant apprins ce qu’il y avoit de plus à faire.
Fini cet apprentissage, Daphnis, aussi simpie comme devant, s’en voulut courir incontinent devers Chloé pour lui faire tout aussitost
ce qu’il venoit d’apprendre, comme s’il eust eu
peur d’oublier sa leçon si plus il différoit. Mais
Lycænion le retint, et lui dit : Il faut que tu
sçaches encore ceci, Daphnis ; c’est que pour
autant que j’estois desjà femme, tu ne m’as
point faict de mal à ce coup ; car un aultre
homme, il y a jà quelque temps, me monstra
le mestier, et en eut mon pucelage pour son
loyer. Mais quand Chloé luttera ceste lutte
avec toi, elle sentira du mal pour la première
fois, et criera, et si saignera, comme qui l’auroit
tuée : mais n’aie point de peur pour cela ; et
quand tu auras tant faict envers elle qu’elle se
veuille abandonner à toi, amene-la en ce lieu,
à celle fin que si elle crie, personne ne l’oie, et
si elle plore, que personne ne la voie, et si elle
saigne, qu’elle se lave en ceste fonteine ; et te
souvienne doresnavant que je t’ai faict homme
premier que Chloé.
Après lui avoir donné ces enseignements,
Lycænion s’en alla d’un aultre costé du bois,
faisant semblant d’aller encore chercher son
oison.
Or Daphnis, pensant à ce qu’elle lui avoit
dict, retint et réfréna un peu son premier appetit, deslibérant n’exiger rien de Chloé oultre
le baiser et l’embrasser accoustumé ; car il ne
vouloit point la faire crier, pourcequ’il eust
semblé que c’eust esté son ennemi ; ni la faire
plorer, car c’eust esté signe qu’elle eust senti
mal ; ou la faire saigner comme qui l’auroit blessée, pourcequ’estant encore nouveau apprenti
il craignoit merveilleusement ce sang, et pensoit estre chose impossible qu’il sortist du sang,
sinon d’une grande blessure. Si s’en retourna
hors du bois, en résolution de prendre avec
elle les plaisirs accoustumés seulement.
Se rendant au lieu où elle estoit assise faisant
un chapelet de violettes, lui contreuva qu’il
avoit arraché d’entre les serres mesmes et les
griffes de l’aigle l’oison de Lycænion ; et se jettant sur elle, la baisa de la sorte qu’il avoit baisé
Lycænion durant le déduit ; car cela seul pouvoit-il, à son advis, faire sans danger. Et Chloé
lui mit sur la teste le chapeau de violettes
qu’elle venoit de faire, et lui baisa, en le mettant, les cheveux, comme sentant, à son gré,
meilleur que les violettes ; puis tira de sa pannetiere un morceau de gasteau, qu’elle lui
donna à manger ; et comme il mordoit dedans,
elle lui ostoit de la bouche et le mangeoit elle-mesme, ne plus ne moins qu’un petit oiseau
qui prend sa becquée du bec de sa mere.
Ainsi qu’ils mangeoient ensemble, et s’entrebaisoient plus de fois qu’ils n’avaloient de morceaux, ils apperceurent une barque de pescheurs qui passoit au long de la coste. Il ne
faisoit bruit quelconque, et estoit la mer fort
calme ; au moyen de quoi les pescheurs s’estoient
mis à ramer à la plus grande diligence qu’ils
pouvoient, pour porter en quelques bonnes
maisons de la ville du poisson tout frais pesché :
et ce que les aultres mariniers et gens de rames
ont tousjours accoustumé de faire pour soulager leur travail, ces pescheurs le faisoient alors ;
c’est que l’un d’entre eux, pour donner courage
aux aultres, chantoit ne sçais quel chant de
marine, et les aultres lui respondoient à la cadence, comme l’on fait en une dance.
Or tant qu’ils voguèrent en pleine mer le son
se perdoit, à cause que la voix s’évanoissoit en
l’air ; mais quand ils vinrent à passer la poincte
d’un escueil, et entrer en une baie creuse en
forme de croissant, on ouït bien plus fort le
bruit des rames, et entendit-on plus clairement
le son de leur chanson, pourceque le champ
voisin du rivage de la mer en cet endroit-là
estoit une longue vallée, au-dessoubs d’un costeau de montaigne, laquelle recepvant le son,
comme le vent qui s’entonne dedans une fluste,
rendoit un retentissement qui représentoit à
part le son des rames, et la voix des mariniers
à part, qui estoit une chose assez plaisante à
ouïr ; car pourceque la voix venoit de la mer,
celle qui retentissoit sur la terre fïnissoit d’autant plus tard que plus tard elle commençoit.
Daphnis, qui sçavoit bien dont ce retentissement procédoit, ne regardoit seulement qu’en
la mer, et taschoit à retenir quelque couplet de
chanson, afin de la jouer puis après sur sa fluste.
Mais Chloé, qui jamais n’avoit ouï ce resonnement de la voix qu’on appelle écho, tournoit sa
teste tantost vers la mer, pendant que les pescheurs chantoient, et tantost vers le bois, regardant ou estoient ceux qui leur respondoient.
Et quand ils furent passés et esloingnés, voyant
qu’il y avoit un si grand silence en la mer, elle
demanda à Daphnis si derrière l’escueil il y
avoit une aultre mer, et une aultre barque, et
d’aultres mariniers qui voguassent.
Daphnis se print doulcement à sousrire, et la
baisa encore plus doulcement, puis, lui mettant
le chapeau de violettes sur la teste, commença
à lui conter la fable d’Écho, lui demandant,
pour loyer de lui faire ce beau conte, dix aultres
baisers. Si lui dit :
Ma mie, il y a plusieurs sortes de Nymphes,
toutes belles, et sçavantes en l’art de chanter ;
les unes sont Nymphes des prés, les aultres des
eaux, les aultres des bois. Et de l’une de celles-là
fut jadis Echo, fille mortelle, pourcequ’elle
avoit esté engendrée d’un pere mortel, et belle,
comme fille d’une belle mere. Elle fut nourrie
par les Nymphes, et apprinse par les Muses,
qui lui monstrerent à jouer de la fluste, de la
lyre, et de tous les aultres instruments de musicque ; tellement qu’estant jà venue en fleur de
son aage, elle danceoit avec les Nymphes, et
chantoit avec les Muses ; mais elle fouyoit les
masles, autant les Dieux que les hommes, aimant trop la virginité. Pan se courroucea à elle,
ayant envie de ce qu’elle chantoit si bien, et
estant despit de ce qu’il ne pouvoit venir à bout
de jouir de sa beauté ; tellement qu’il feit devenir enragés les bergers et les chevriers du pays
où elle estoit, qui, comme loups et mastins
affamés, déchirèrent la pauvre fille en pièces,
et en jetterent les membres çà et là, chantant
encore ses chansons. Mais la terre, en faveur
des Nymphes, conserva son chant et retint sa
musicque, de maniéré qu’au gré des Muses elle
rend encore maintenant toute telle voix que
l’on veult, représentant, ainsi que faisoit la pucelle de son vivant, les Dieux, les hommes, les
instruments de musicque, les bestes ; et Pan
lui-mesme quand il joue de sa fluste, et lui
entendant contrefaire son jeu, saulte et court
après, non pour désir ou espérance qu’il ait
d’en jouir, mais seulement pour sçavoir qui est
celui qui apprend à contrefaire son jeu, sans
qu’il le voie ne cognoisse.
Daphnis ayant faict ce conte, Chloé le baisa
non seulement dix fois, comme il avoit demandé, mais beaucoup plus de fois ; car Écho
répéta après lui presque tout ce qu’il avoit dict,
comme voulant tesmoigner qu’il n’avoit point
menti.
La chaleur du soleil alloit tous les jours de
plus en plus augmentant, pourceque le printemps finissoit et l’esté commencent : ainsi
avoient-ils de nouveaux passe-temps convenables à la saison d’esté. Daphnis se baignoit dedans les rivieres, et Chloé se lavoit dedans les
fonteines. Daphnis jouoit du flageolet à l’envi
des pins que les vents faisoient resonner, et
Chloé chantoit à l’encontre du rossignol, à qui
mieulx mieulx. Ils chassoient aux cigales, prenoient des saulterelles, cueilloient des fleurs,
croulloient des arbres fruictiers, et en mangeoient des fruicts ; et quelquefois se couchoient
ensemble nue à nud, en estendant soubs eux
une peau de chevre : et lors eust Chloé esté
faicte femme si Daphnis n’eust eu crainte de lui
faire sang ; de quoi il avoit si belle peur, que,
craignant de ne pouvoir pas estre tousjours
maistre de soi, il ne permettoit pas que Chloé
se despouillast souvent toute nue ; tellement
que Chloé mesme s’en esmerveilloit, mais elle
avoit honte de lui en demander la cause.
Or, en cet esté, plusieurs poursuivants de
tous costés vindrent de rechef à Dryas lui demander Chloé à mariage ; les uns lui apport
toient des présents, les aultres lui en promettoient de grands : tellement que Napé, mue
d’avarice, lui conseilloit de la marier, sans garder plus longuement une fille si grande en sa
maison, pourceque, si on ne se hastoit de lui
donner mari, elle pourroit, à l’adventure bientost, en gardant ses bestes par les champs, perdre son pucelage, et se marier, pour des pommes
ou des roses, avec quelque berger ; et pourtant
disoit-elle qu’il valloit mieulx, pour le bien de
la fille, et d’eux aussi, la faire maistresse de la
maison de quelque laboureur, et prendre beaucoup de biens que l’on leur offroit pour ce faire,
lesquels ils garderoient à leur petit fils ; car
elle avoit non gueres auparavant faict un petit
garson.
Dry as lui-mesme se laissoit aller à ces promesses ; car chacun des poursuivants lui faisoit
des offres plus grandes qu’il ne méritoit pour la
poursuitte du mariage d’une simple bergere.
Toutefois, pensant en lui-mesme puis après
que la fille estoit de meilleur lieu venue que
d’estre mariée avec un paysan, et que s’il advenoit qu’elle retrouvast ses vrais parents, elle les
feroit tous riches et heureux, il différoit d’en
rendre certaine response, et les remettoit tousjours d’une saison à aultre, en quoi faisant il
gagnoit tout plein de beaux présents que l’on
lui donnoit.
Ce que Chloé entendant, en estoit fort desplaisante ; et toutefois fut long-temps sans vouloir descouvrir à Daphnis la cause de son ennui, de peur de le fascher aussi : mais à la fin,
voyant que Daphnis l’en pressoit et importunoit
tant et si souvent, et qu’il s’ennuyoit plus de
n’en rien sçavoir, qu’il n’eust peu faire après
l’avoir sceu, elle lui conta tout ; combien il y
avoit de riches poursuivants qui la demandoient
en mariage ; les parolles que Napé disoit à son
mari pour l’induire à la marier ; et comment
Dr y as n’y avoit point contredict, ains avoit remis le mariage aux prochaines vendanges.
Daphnis ayant ouï ces parolles, à peine qu’il
ne perdist sens et entendement ; et se séant à
terre se print à plorer chauldement, disant qu’il
mourroit de regret si Chloé désistoit de venir
aux champs garder les bestes avec lui, et que
non lui seulement, mais que les brebis et moutons aussi en mourroient de desplaisir, s’ils
perdoient une telle bergere. Toutefois, après
avoir bien ploré, il se revint un petit, et, reprenant ses esprits, se mit en la teste qu’il la pourroit bien avoir lui-mesme, s’il la demandoit à
son pere, espérant surmonter facilement tous
les aultres, et estre préféré à eux.
Il n’y avoit qu’une chose seule qui le troublast ; c’est que son pere nourricier Lamon n’estoit pas riche : ce seul poinct lui affoiblissoit fort
son espérance. Toutefois il proposa, quoi qu’il
en deust advenir, de la demander à femme, et
Chloé mesme en fut bien d’advis : si n’en osat-il de prime face rien dire à Lamon, mais descouvrit plus hardiment son amour à Myrtale,
et lui tint propos comme il la desiroit espouser.
Myrtale, la nuict, en parla à son mari : mais
Lamon le treuva fort maulvais, et appella sa
femme beste, de vouloir que son nourrisson
fust marié avec la fille d’un berger, veu que,
par les enseignes de recognoissance qu’il avoit
treuvées quand et lui, lui promettoit bien plus
grand estât et meilleure fortune ; de sorte qu’il
espéroit que quelque jour, quand il auroit retreuvé ses parents, il les pourroit non seules
ment affranchir et deslivrer de servitude, mais
aussi les faire propriétaires d’une meilleure et
plus grande terre que celle qu’ils tenoient de
leur maistre.
Toutefois Myrtale, craignant que Daphnis,
quand il se verroit totalement descheu de l’espérance de pouvoir parvenir à ces nopces tant
désirées, ne prinst la hardiesse de faire quelque
maulvais coup de sa main, tant il estoit furieusement espris d’amour, lui allégua aultres occasions et moyens de refus. Nous sommes, dit-elle, pauvres, mon fils, et avons besoing d’une
fille qui nous apporte plustost qu’à qui il faille
donner : au contraire ils sont riches, eux, et si
veullent avoir un mari qui leur donne. Mais va,
fais tant envers Chloé, et elle envers son pere,
qu’il ne nous demande pas grand’ chose, et qu’il
te la donne en mariage : je sçais bien qu’elle
t’aime, et qu’elle aimera beaucoup mieulx coucher avec toi, pauvre et beau comme tu es,
qu’avec pas un de ces aultres poursuivants, qui
sont riches et laids comme marmots.
Myrtale cuidoit bien par ce moyen avoir honnestement esconduict Daphnis, pourcequ’elle
tenoit pour tout certain que jamais Dryas ne
s’y consentiroit, ayant en mains d’aultres plus
riches poursuivants qui lui offroient beaucoup
de biens.
Et néantmoins Daphnis ne se pouvoit plaindre de la response : mais cognoissant qu’il s’en
falloit beaucoup qu’il ne peust payer ce qu’on
lui demandoit, feit ce que les amants qui sont
pauvres ont ordinairement accoustumé de faire,
c’est qu’il se mit de rechef à plorer, en invoquant les Nymphes en son aide. Lesquelles la
nuict ensuivante, comme il dormoit, s’apparurent à lui en mesme forme et maniéré qu’elles
avoient faict auparavant ; et lui dit la plus
aagée d’elles :
[image: ]
Touchant le mariage de Chloé, Daphnis,
une aultre Déité que nous en a la superintendance ; mais nous te donnerons moyen de gaigner et adoulcir envers toi Dryas. Le batteau
des jeunes hommes Methymniens, duquel tes
chevres, l’année passée, broutterent le lien d’osier verd avec lequel ils l’avoient attaché à la
rive de la mer, fut ce jour-là emmené par les
vents bien loing de la terre ; mais la nuict ensuivante il se leva un vent marin, qui esmeut
tellement la mer, que les vagues jetterent le
batteau contre les rochers de la coste, où il fut
entièrement rompu et fracassé, et la pluspart
de ce qui estoit dedans perdu, sinon que les
ondes poussèrent sur la greve une bourse où il
y a trois cents escus ; et est encore là enveloppée
et couverte d’herbes que la mer jette dessus,
auprès d’un daulphin mort, qui a esté cause
que nul passant ne s’en est approché, fouyant la
puanteur de ceste charogne. Mais va-s-y, et
prends la bourse avecque ce qui est dedans ; ce
sera assez à ceste heure pour monstrer à Dryas
que tu n’es point pauvre, mais ci-après tu seras
bien plus riche.
Elles n’eurent pas sitost achevé ces parolles,
qu’elles disparurent avec la nuict ; et sitost que
le jour fut venu, Daphnis se leva tout resjoui,
chassa ses chevres aux champs à force de siffler ;
et, après avoir baisé Chloé et salué les Nymphes,
s’en courut incontinent vers la mer, comme si
pour se purifier il eust voulu s’asperger de l’eau
marine. Et se pourmenant au long du rivage
sur le sable, alloit regardant s’il verroit point
ces trois cents escus : à quoi treuver il n’eut pas
grand’ peine, car la maulvaise odeur du daulphin corrompu lui donna incontinent au nez,
et lui servit de guide pour le conduire au lieu,
ou il osta les herbes, et treuva dessoubs une
bourse pleine d’argent, qu’il enleva, et la mit
dedans sa pannetiere. Mais il ne partit point
de là qu’il n’eust premièrement adoré et remercié les Nymphes, et la mer mesme ; car,
encore qu’il fust chevrier, si estimoit-il la mer
plus doulce et plus benigne que la terre, parcequ’elle lui aidoit à parvenir au mariage de Chloé.
Estant saisi de cet argent, il n’attendit plus ;
ains s’estimant le plus riche, non seulement
de tous les paysans de là entour, mais aussi de
tous les vivants, s’en alla droict à Chloé lui
conter la révélation qu’il avoit eue en donnant ;
lui monstra la bourse qu’il avoit treuvée, et lui
dit qu’elle gardast bien leurs bestes jusques
à ce qu’il fust de retour. Puis s en alla le plus
roide qu’il peut vers Dryas, lequel il treuva
battant du bled en l’aire avec sa femme Napé.
Si lui commença un brave propos, en lui disant
ces parolles :
Dryas, donne-moi ta fille Chloé en mariage :
je sçais bien jouer de la fluste, je sçais bien besongner aux vignes et aux olives, labourer la
terre, vanner le bled au vent ; et au surplus
Chloé elle-mesme te pourra tesmoigner comment je sçais bien garder et gouverner les bestes.
On me bailla au commencement cinquante chevres, et je les ai faict multiplier deux fois autant ;
et si ai eslevé de beaux et grands boucquins, là
où il falloit que nous menissions nos chevres
aux boucs de nos voisins pour les faire saillir,
à cause que nous n’en avions point ; et si suis
jeune et vostre voisin, de qui personne ne
se sçauroit plaindre. Une chevre m’a nourri,
comme une brebis a nourri Chloé. Bien que je
deusse, pour tant de choses, estre préféré aux
aultres qui la demandent, encore ne serai-je
point vaincu par eux en dons : ils te donneront
quelques chevres, quelques brebis, ou quelques
paires de bœufs galleux, et du bled dont on ne
sçauroit nourrir trois poulies : mais voici trois
cents escus comptant que je te donnerai ; mais ce
sera soubs condition que personne n’en sçaura
rien, non pas Lamon mesme mon pere.
En lui disant ces mots, il lui deslivra l’argent,
et le baisa quand et quand.
Dryas et Napé, voyant si grosse somme de
deniers qu’ils n’en avoient jamais tant veu ensemble, lui promirent sur-le-champ qu’il auroit
Chloé pour sa femme, et dirent qu’ils feroient
bien treuver bon le mariage à Lamon. Si demourerent Daphnis et Napé ensemble sur l’aire,
et en chassant les bœufs en rond avec les harces
faisoient sortir le bled hors des espis ; et Dryas,
ayant premièrement serré la bourse et l’argent,
s’en alla soudain treuver Lamon et Myrtale
pour leur demander Daphnis en mariage, qui
estoit une façon bien nouvelle.
Il les treuva comme ils mesuroient de l’orge
que l’on venoit de vanner, et se plaignoient de
ce qu’à grand’ peine en treuvoient-ils autant
comme ils en avoient semé. Il les reconforta,
disant qu’ainsi estoit-il par-tout : puis leur demanda Daphnis à mari pour Chloé, et leur dit
que, combien que d’aultres lui offrissent beaucoup de biens pour la accorder, il ne vouloit
néantmoins rien avoir d’eux, ains plustost estoit
prest à leur donner du sien ; car ils ont, disoit-il, esté nourris ensemble, et, en gardant leurs
bestes, ont engendré une telle amitié entre eux,
qu’il seroit maintenant mal-aisé de les séparer ;
et estoient jà bien d’aage tous deux pour coucher ensemble. Dryas leur alléguoit ces raisons
et plusieurs aultres, comme celui qui pour loyer
de leur persuader avoit jà receu les trois cents
escus.
Lamon, qui ne pouvoit plus s’excuser sur sa
pauvreté, attendu que les parents de la fille
eux-mesmes l’en pressoient, ne sur l’aage de
Daphnis, pourcequ’il estoit desjà en son adolescence bien avant, n’osa pas néantmoins dire
ouvertement à la vérité ce qui le faisoit reculer
à ce mariage, c’est que Daphnis lui sembloit
estre de trop bon lieu venu pour espouser une
bergere ; mais, après y avoir un peu de temps
pensé, il lui respondit en ceste sorte :
Vous estes gens de bien de préférer vos voisins
à des estrangers, et de n’aimer point plus la richesse que l’honneste pauvreté : le Dieu Pan et
les Nymphes, en récompense, vous en veuillent
aider ! Et quant à moi, je vous promets que j’ai
autant d’envie que ce mariage se fasse, que vous-mesme ; aultrement je serois bien insensé, me
voyant desjà sur l’aage, et ayant plus de besoing
d’aide que jamais, si je n’estimois que ce me
fust un grand heur d’estre alloué de vostre
maison ; et si est Chloé telle que l’on la doibt
souhaiter, belle et bonne fille, où il n’y a que
redire. Mais estant serf comme je suis, je n’ai
rien dont je puisse disposer, ains faut que mon
maistre en soit adverti et qu’il le consente ; et
pourtant, je vous prie, différons les nopces jusques aux vendanges, car il doibt en ce temps-là
venir ici, et lors nous les marierons ensemble :
et cependant ils s’entre-aimeront l’un et l’aultre,
comme le frere et la sœur. Seulement te veux-je
bien advertir d’un poinct, Dryas ; c’est que tu
pourchasses avoir pour ton gendre un qui est
issu de trop meilleur lieu et plus grand estât
que nous ne sommes.
Cela dict, il le baisa, et lui présenta à boire,
pourcequal estoit j à près de midi, et le renvoya,
en lui faisant toutes les caresses qu’il lui estoit
possible.
Mais Dryas, qui n’avoit pas mis en oreille
sourde les dernieres parolles que Lamon lui
avoit dictes, s’en alloit resvant en lui-mesme qui
pouvoit estre Daphnis : Il a esté nourri par une
chevre, il faut donc bien dire que les Dieux
aient soing de son salut : il est beau, et ne ressemble en rien à ce vieillard camus, ni à sa
femme pelée ; il a treuvé trois cents escus, à
peine pourroit un chevrier finer autant de pommes : n’auroit-il point esté exposé comme Chloé ?
Lamon l’auroit-il point treuvé comme je feis
elle, avec telles marques v de recognoissance
comme j’en treuvai ? Ô Pan, et vous Nymphes, veuillez qu’il soit ainsi ! A l’adventure que
Daphnis, ayant esté recogneu par ses parents,
pourra bien faire retreuver ceux de Chloé aussi.
Dry as s’en alla pensant et discourant ainsi en
lui-mesme jusques à son aire, là où il treuva
Daphnis en grande dévotion d’ouïr quelles nouvelles il apportoit ; si l’asseura, en l’appellant de
tout loing son gendre, et lui promettant que les
nopces se feroient sans point de doubte en automne ; en fiance de quoi il lui donna la main,
l’asseurant que Chloé n’auroit jamais aultre mari
que lui.
Daphnis tout aussitost, sans vouloir ne boire
ne manger, s’en recourut devers Chloé ; et la
treuvant qui tiroit ses brebis, et faisoit des fro
mages, lui annonça la bonne nouvelle de leur
futur mariage ; et de là en avant la baisoit devant tout le monde, comme sa fiancée, et lui
aidoit à faire toute sa besongne : il tiroit les
bestes dedans les tirouers, faisoit prendre le
laict pour en faire des fromages, et approchoit
les petits aigneaux et les chevreaux de leurs
meres pour les faire tetter.
Après qu’ils eurent achevé toute leur besongne, ils s’en allèrent pourmener, et chercher
par les champs des fruicts meurs, dont il y avoit
grande abondance, pourceque l’année estoit
bonne et fertile, force poires de bois, force aultrès poires et pommes, les unes jà tombées, les
aultres encore pendantes aux branches des arbres : celles qui estoient à bas avoient meilleure
senteur, mais celles qui estoient dessus les arbres estoient plus fraisches ; les unes sentoient
comme bon vin, les aultres reluisoient comme
l’or.
Et allant ainsi çà et là, ils treuverent un pommier dont les pommes avoient jà esté toutes
cueillies, et il n’y avoit plus ne feuille ne fruict ;
les branches estoient toutes nues, et n’y estoit
demeuré qu’une seule pomme à la cime de la
plus haulte branche. Ceste pomme estoit belle
et grosse à merveilles, et sentoit meilleur que
toutes les aultres ; mais celui qui les avoit cueillies n’avoit osé monter si hault, et ne s’estoit
point soulcié de l’abattre ; et à l’adventure aussi
que les Dieux le vouloient ainsi, qu’une si belle
pomme fust réservée pour un pasteur amoureux.
Incontinent que Daphnis l’apperceut, il se
mit en poinct pour l’aller cueillir. Chloé l’en
voulut garder, mais il n’en feit compte : pourquoi elle, ayant peur de le veoir tomber, s’en
fouit là où estoient leurs bestes ; et Daphnis,
montant alaigrement tout au plus hault du
pommier, alla cueillir la pomme, qu’il lui
porta ; et, la voyant mal contente, lui dit
telles parolles :
Chloé ma mie, le beau temps a produict ceste
belle pomme, un bel arbre l’a nourrie, le beau
soleil l’a meurie, et la bonne fortune l’a contre-gardée pour une belle bergere ; j’eusse bien esté
aveuglé si je l’eusse laissée là, où elle fust tombée par terre, et eust èsté froissée des pieds des
bestes, ou envenimée de quelque serpent qui
eust frayé au long, ou bien eust esté gastée et
pourrie par le temps. La pomme d’or fut jadis
donnée à Vénus pour le prix de sa beauté : et
je te donne celle-ci pourceque tu es plus belle
que toutes les aultres filles du monde. Nous
sommes, Pâris et moi, juges et tesmoins pareils ; car il estoit berger, et je suis chevrier.
En disant ces parolles il la lui mit en son giron ; et elle, s’approchant de lui, le baisa si
soefvement, que Daphnis ne se repentit point
d’avoir osé monter sur l’arbre si hault pour la
cueillir, en ayant eu en récompense un baiser,
qui valoit mieulx à son gré que ne faisoit la
pomme d’or.
LES  AMOURS PASTORALES  DE DAPHNIS  ET  DE CHLOÉ.
 
LIVRE QUATRIEME.
 
SUR ces entrefaictes vint de la ville de Mitylene
un serviteur du maistre de Lamon, qui lui apporta nouvelles que leur seigneur commun devoit venir un peu devant les vendanges, pour
veoir si les Methymniens auroient point faict
de dommage en ses terres. A l’occasion de quoi
Lamon, approchant jà l’automne, et l’esté vieillissant, accoustra diligemment le logis, afin que
le maistre n’y veist rien qu’il ne lui fust plaisant
à veoir : il cura les fonteines, afin que l’eau en
fust plus claire et plus nette ; il osta le fumier
hors de la cour, afin que la maulvaise odeur ne
lui en faschast ; il mit en ordre le verger, afin
qu’il le treuvast plus beau.
Vrai est que le verger de soi-mesme estoit
une bien fort belle et plaisante chose, et qui
approchoit des parcs des grands princes et des
rois : il contenoit bien demi-quart de lieue en
longueur, et avoit la largeur environ de quatre
arpents. On eust dict, à le veoir, que ce n’estoit
point un verger, mais un grand champ : car il
y avoit de toutes sortes d’arbres fruictiers, des
pommiers, des myrtes, des poiriers, des grenadiers, des figuiers, des orangiers et des oliviers ; d’un aultre costé, de la vigne haulte, qui
montoit sur les pommiers et sur les poiriers,
dont les raisins commençoient jà à se tourner,
comme si la vigne eust estrivé avec les arbres à
qui porteroit le plus beau fruict. D’un aultre
costé estoient les arbres non portant fruict,
comme lauriers, platanes, cyprès, pins, sur lesquels, au lieu de vigne, y avoit du lierre, dont
les grappes grosses et jà noircissantes contrefais
soient le raisin. Les arbres fruictiers estoient
tous au dedans vers le centre du jardin, pour
estre mieulx gardés ; et les stériles estoient aux
orées tout alentour, comme une closture faicte
tout expressément ; et tout cela ceinct et environné d’une bonne et forte haie.
Tout y estoit fort bien compassé ; les tiges des
arbres estoient assez distantes les unes des aultrès ; mais les branches s’entrelaçoient tellement, que ce qui estoit de nature sembloit
estre faict par exprès artifice. Il y avoit des carreaux de fleurs, dont nature en avoit produict
aucunes, et l’art des hommes les aultres : les
roses, les œillets et les lis, y estoient venus
moyennant l’œuvre de l’homme ; les violettes,
le muguet et le moron, de la seule nature : en
esté y avoit de l’ombre ; au printemps, des fleurs ;
en l’automne, toutes délices ; et en tout temps
du fruict selon la saison. Il descouvroit toute la
campagne, et en pouvoit-on veoir les troupeaux
des bestes paissant emmi les champs : on en
voyoit à plein la mer, et les allants et venants
sur icelle au long de la coste, ce qui estoit un
des plus délicieux plaisirs du verger.
Et droictement au meilieu de la longueur et
de la largeur y avoit un temple, avec un autel
dédié à Bacchus : l’autel estoit vestu de lierre, et
le temple couvert de branches de vignes. Au-dedans estoient les histoires de Bacchus peinctes ;
Semelé qui accouchoit, Ariadne qui dormoit,
Lycurgus lié, Pentheus deschiré en pieces, les
Indiens vaincus, les Tyrrheniens transformés
en daulphins, par-tout des Satyres et des Bacchantes qui danceoient. Pan n’y estoit point
oublié, ains estoit assis sur une roche, jouant
de sa fluste, en maniéré qu’il sembloit qu’il
jouast une notte commune aux Bacchantes qui
danceoient et aux assistants qui regardoient.
Le verger estant tel d’assiette et de nature,
Lamon encore l’approprioit de plus en plus,
esbranchant ce qui estoit sec et mort aux arbres, et relevant les vignes qui tomboient en
terre : tous les jours il mettoit sur la teste de
Bacchus un chapeau de fleurs nouvelles : il conduisoit l’eau de la fonteine dedans les carreaux
où estoient les fleurs ; car il y avoit dedans ce
verger une fonteine que Dapbnis avoit treuvée,
dont on arrousoit les fleurs, et l’appelloit-on la
fonteine de Daphnis : et lui avoit Lamon commandé qu’il engraissast bien ses chevres le plus
qu’il pourroit, pourceque le maistrene fauldroit
pas à les vouloir veoir, à cause qu’il y avoit long
temps qu’il ne les avoit veues.
Mais Daphnis n’avoit pas peur qu’il ne fust
loué de son maistre, quand il verroit son troupeau ; car il l’avoit accreu d’une aultre fois autant comme on lui en avoit baillé au commencement, et n’en avoit le loup ravi pas une, et si
estoient en meilleur poinct et plus grasses que
les ouailles. Mais néantmoins, afin que son maistre eust de tant plus affection de le marier où il
vouloit, il employoit toute la peine, soing et diligence qu’il lui estoit possible à les engraisser
encore davantage, les menant aux champs dès
le plus matin, et ne les en ramenant qu’il ne
fust bien tard, les faisant boire deux fois le jour,
et cherchant les endroicts où il y avoit mieulx à
pasturer pour elles : oultre ce, il treuva moyen
d’avoir des battes neufves, force tirouers à tirer
les chevres, et des esclisses plus grandes qu’il
n’avoit ; et estoit si soingneux de ses chevres,
qu’il leur oignoit les cornes afin qu’elles fussent
reluisantes, et leur peignoit le poil ; brief, on eust
dict proprement, à les veoir, que c’estoit le troupeau mesme du Dieu Pan. Chloé en portoit la
moitié de la peine, et, oubliant ses brebis, estoit
la pluspart du temps embesongnée après les
chevres, tellement que Daphnis estimoit qu’elles
sembloient belles principalement pourceque
Chloé y mettoit la main.
Mais en ces entrefaictes il vint un second
messager de la ville, qui commanda que l’on
feist les vendanges le plustost que l’on pourroit,
et dit qu’il avoit charge de demourer là jusques
à ce que le vin fust faict et entonné, pour puis
après retourner en la ville quérir son maistre.
Chacun s’efforcoit de faire la meilleure chere
o
que l’on pouvoit à ce second messager, qu’on
appelloit Eudrome, pourcequ’il estoit laquets,
et estoit son mestier de courir cà et là où on
l’envoyoit.
Si se mirent à faire les vendanges en toute
diligence ; de sorte qu’en peu de jours le vin fut
entonné dedans les vaisseaux, et l’on garda une
quantité des plus beaux et plus frais raisins pem
dants aux branches de la vigne, pour ceux qui
devoient venir de la ville, afin qu’ils sentissent
quelque partie du plaisir des vendanges, et qu’ils
pensassent y avoir esté.
Quand ce laquets Eudrome fut près de s’en
retourner à la ville, Daphnis lui feit don de plusieurs choses, mesmement de ce que peut donner un chevrier, comme de bons fromages, d’un
petit chevreau, d’une peau de chevre blanche,
ayant le poil fort long, pour mettre dessoubs
lui quand on l’envoyoit l’hiver aux champs :
dont le laquets fut fort aise, et baisa Daphnis,
en lui promettant qu’il diroit tous les biens du
monde de lui à leur maistre. Ainsi s’en alla le
laquets bien affectionné en leur endroict.
Daphnis demoura, traictant ses bestes en
grand soing et grande sollicitude avec Chloé,
qui de sa part n’avoit pas moins de peur aussi,
pourceque c’estoit un jeune garson qui n’avoit
jamais rien veu, sinon ses chevres, la montais
gne où elles pasturoient, les gens de son village,
et Chloé ; et devoit bientost veoir son maistre,
qu’il n’avoit jamais veu, et duquel il n’avoit
oncques ouï le nom avant ceste heure-là.
Chloé se soulcioit aussi comment Daphnis
parleroit à ce maistre ; et estoit en grand esmoi
touchant leur mariage, ayant peur qu’il ne s’en
allast comme un songe en fumée : tellement que
pour ces pensements leurs ordinaires baisers
estoient meslés de crainte, et leurs embrassements soulcieux, comme si jà leur maistre eust
esté présent, ou comme s’ils eussent eu peur
qu’il n’en apperceust quelque chose.
Eux estant en ceste transe, encore leur survint-il un aultre malheur. Il y avoit là auprès
un bouvier nommé Lampis, maulvais homme,
oultrageux et présomptueux, qui pourchassoit
aussi avoir Chloé à mariage ; et ayant senti le
vent que Daphnis la devoit espouser, moyennant que le maistre en fust content, chercha les
moyens de faire que le maistre fust fort courroucé à eux ; et sçachant qu’il prenoit très grand
plaisir à son verger, deslibéra de le gaster et
diffamer le plus qu’il pourroit. Or s il se fust
mis à couper les arbres, il eust peu estre surprins par le son de sa cognée, et pourtant s’arresta-t-il à la résolution de gaster et froisser
toutes les fleurs : si attendit que la nuict fust
venue, puis passa par-dessus la haie, et s’en alla
arracher, fouller, rompre et froisser tout ce
qu’il peut, comme feroit un sanglier. Cela faict,
il se retira secrettement, sans que personne l’apperceust.
Lamon, le lendemain matin, entrant au
verger pour mettre l’eau de la fonteine dedans
les carreaux de fleurs, veit toute la place si ouh
trageusement villenée, qu’un ennemi, venant à
propos desliberé pour tout gaster, n’y eust sceu
pis faire : si deschira incontinent sa jaquette,
et s’escria à haulte voix, disant, Ô Dieux ! si
fort que Myrtale, laissant ce qu’elle avoit en
main, s’en courut vistement vers lui ; Daphnis,
qui avoit jà mené ses bestes aux champs, ayant
ouï le bruit, s’en recourut aussi à la maison : et
voyant ce grand désarroi, se prindrent tous à
crier, et, en criant, à larmoyer.
Si n’estoit pas de merveille que eux, qui redoubtoient l’ire de leur seigneur, en plorassent ;
car un estranger à qui le faict n’eust point touché en eust bien ploré, de veoir un si beau
lieu ainsi despouillé de sa beauté, et toute la
terre gourfoullée, sinon en certains endroicts,
où la malice de l’envieux n’avoit point touché,
par lesquels on pouvoit juger quelle avoit esté
la singularité de tout le reste, estant en son
entier : car bien que tout y fust renversé sens
dessus dessoubs, encore appercevoit-on bien
qu’il avoit esté aultrefois beau ; les abeilles
volletoient alentour en murmurant continuellement, comme si elles eussent lamenté ce
degast ; et Lamon tout esploré disoit telles
parolles :
Hélas ! comment ! mes rosiers sont rompus !
comment ! mes violiers sont foullés ! mes hyacinthes et mes narcisses sont arrachés ! c’a bien esté
quelque meschant ou maulvais homme qui me
les a ainsi mal accoustrés ! le printemps reviendra, et ceci ne fleurira point ! l’esté retournera,
et il n’y aura point ici de fruict ! l’automne recommencera, et il n’y aura en ce verger point
de fleurs, pour faire un bouquet seulement ! Et
toi, sire Bacchus, n’as-tu point eu de pitié de
ces pauvres fleurs, que l’on a ainsi, tout auprès
de toi, devant tes yeux, diffamées, desquelles
je te mettois souvent un chapelet sur la teste ?
Comment monstrerai-je maintenant à mon maistre son verger ? que me dira-t-il quand il le verra
ainsi piteusement accoustré ? ne fera-t-il pas pendre ce malheureux vieillard, comme Marsyas, à
l’un de ces pins ? Si fera, et à l’adventure Daphnis
aussi quand et quand, pensant que ce aura esté
par sa faulte, parcequ’il n’aura pas esté assez
soingneux de bien garder ses chevres.
Ces regrets et lamentations de Lamon les
feirent encore plorer plus chauldement, pourcequ’ils desploroient non seulement le gast du
jardin, mais aussi le danger de leurs personnes.
Chloé lamentoit son pauvre Daphnis, s’il falloit
qu’il fust pendu, et prioit aux Dieux que ce
maistre qu’ils avoient tant désiré ne vinst point ;
et lui estoient les jours bien longs et pénibles à
passer, cuidant jà veoir devant ses yeux comment l’on fouetteroit le pauvre Daphnis.
Sur le soir arriva de rechef le laquets Eudrome, lequel apporta nouvelles que leur vieil
maistre viendroit dedans trois jours, mais que
le jeune, qui estoit son fils, viendroit le lendemain. Si commencèrent à consulter entre eux
ce qu’ils avoient à faire touchant cet inconvénient, et appellerent à ce conseil Eudrome,
lequel, voulant beaucoup de bien à Daphnis, fut
d’opinion qu’ils déclarassent à leur jeune maistre la chose tout ainsi comme elle estoit advenue ; et si leur promit qu’il leur aideroit ; ce
qu’il pouvoit bien faire, estant à la grâce de son
maistre à cause qu’il estoit son frere de laict.
Et le lendemain feirent ce qu’il leur avoit
conseillé ; car Astyle, qui estoit le fils du maistre,
arriva le lendemain, accompaigné d’un sien
plaisant, nommé Gnathon, qu’il menoit quand
et lui, pour lui faire passer le temps. Astyle
estoit un jeune homme à qui la barbe ne faisoit
que commencer à poindre, et Gnathon jà de
long-temps avoit accoustumé de la raser.
Sitost que ce jeune maistre fut arrivé, Lamon,
Myrtale et Daphnis se jetterent à genoux devant ses pieds, le suppliant d’avoir pitié du pam
vre vieillard, et le garantir de la fureur et courroux de son pere, attendu qu’il ne pouvoit mais
de l’inconvénient ; et, quand et quand, lui conterent ce que c’estoit. Astyle en eut pitié, et entrant dedans le verger, et ayant veu le gast,
promit qu’il les excuseroit envers son pere, et
en prendroit la coulpe sur lui, disant que c’auroit esté ses chevaulx qui, s’estant destachés,
auroient ainsi tout rompu, foullé, froissé et
arraché ce qui estoit le plus beau dedans le
jardin.
Pour ceste benigne response, Lamon et Daphnis feirent prières aux Dieux de lui octroyer
l’accomplissement de ses desirs. Mais Daphnis
lui apporta davantage de beaux présents, comme
des chevreaux, des fromages, des oiseaux avec
leurs petits, des moissines de raisins, des
pommes tenant encore aux branches, et oultre
cela du bon vin nouveau de Metelin. De quoi
Astyle lui sceut fort bon gré ; et, en attendant
son pere, se delectoit de chasser aux lievres,
comme un jeune homme de bonne maison qui
ne cherchoit que nouveaux passe-temps, et qui
estoit là venu pour prendre l’air des champs.
Mais Gnathon estoit un gourmand, qui ne
sçavoit aultre chose faire que manger et boire
jusques à s’enivrer : lequel ayant veu Daphnis
quand il apporta ses présents, fut incontinent
feru de son amour ; car, oultre ce qu’il estoit de
nature vicieux, aimant les garsons, il vit en
Daphnis une beauté si exquise, quà peine en
eust-il sceu treuver de pareille en la ville. Si
proposa en lui-mesme de l’accoincter, espérant
facilement en venir à bout.
Ayant résolu cela en son entendement, il ne
voulut point aller à la chasse quand et Astyle,
ains s’en alla aux champs où Daphnis gardoit
ses bestes, faisant semblant que c’estoit pour
veoir les chevres ; mais, à la vérité, c’estoit
pour veoir le chevrier. Et pour essayer à le gaigner, si commença à lui louer ses chevres, et
le pria de jouer de sa fluste quelques chansons
de chevrier, en lui promettant que de brief il
le feroit affranchir et lui donner liberté, attendu qu’il avoit tout pouvoir et crédit envers son
maistre.
Quand il crut s’estre rendu ce jeune garson
obéissant, il espia le soir sur la nuict, ainsi qu’il
ramenoit son troupeau au tect, et, accourant à
lui, le baisa premièrement, puis lui dit qu’il
se prestast à lui en la mesme posture que les
chevres avec les boues.
Daphnis fut long-temps qu’il n’entendoit
point ce qu’il vouloit dire : mais à la lin il lui
respondit que c’estoit bien chose naturelle que
le bouc montast sur la chevre ; mais qu’il n’avoit oncques veu qu’un bouc saillist un aultre
bouc, ne que les beliers montassent l’un sur
l’aultre, ne les cocqs aussi, au lieu de couvrir
les brebis et les poulies.
Non pour cela, Gnathon lui mit la main
sur le collet pour tascher à le forcer. Mais
Daphnis le repoussa si rudement, avec ce qu’il
estoit si ivre qu’à peine se pouvoit-il soustenir
sur ses pieds, qu’il le feit tomber à la renverse,
et s’en fouit, laissant son homme couché tout de
son long par terre, ayant à faire de quelqu’un
qui lui aidast à se relever.
Daphnis, de là en avant, ne s’approcha plus
de lui, ains mena tous les jours ses chevres,
tantost en un endroict, et tantost en un aultre,
le fouyant autant comme il cherchoit Chloé.
Gnathon mesme ne l’alloit plus poursuivant,
ayant esprouvé qu’il estoit fort et roide jeune
garson ; ains chercha occasion propre pour en
parler à Astyle, espérant que le jeune homme
lui en feroit don, pourcequ’il se promettoit qu’il
voulait beaucoup pour lui. Toutefois pour ceste
heure-là il ne peut pas ; car Dionysophanes le
pere et sa femme Cléariste arrivèrent, et y avoit
parmi la maison grand tumulte de chevaux, de
varlets, d’hommes et de femmes : mais depuis
le treuvant à part, il lui feit une harengue de
son amour.
Or Dionysophanes avoit jà les cheveux à
demi blancs ; mais au demourant il estoit beau
et grand homme, et qui, de la disposition de
sa personne, eust tenu bon aux plus roides
jeunes hommes : c’estoit un des plus riches de
la ville, et des plus hommes de bien. Le premier jour qu’il arriva, il sacrifia à tous les Dieux
des champs, à Gérés, à Bacchus, à Pan et aux
Nymphes, et feit le festin à toute sa famille : les
jours ensuivants il alla veoir le labourage de
Lamon ; et, voyant les terres bien cultivées, et
les vignes aussi, le verger beau au demourant,
car Astyle avoit prins sur lui le gast des fleurs
et du jardinage, il fut fort joyeux de treuver
tout en si bon ordre ; et louant Lamon de sa diligence, lui promit que bientost il lui donneroit
sa liberté.
Cela veu, il alla veoir aussi les chevres et le
chevrier qui les gardoit. Mais Chloé, ayant peur
et honte tout ensemble de si grande compaignie qui venoit quand et lui, s’en fouit cacher
dedans le bois. Dapbnis ne bougea, ains se présenta, ayant sur son dos une peau de chevre à
long poil, et une pannetiere neufve en escharpe
à son costé, et tenant en l’une de ses mains de
beaux fromages tout frais faicts, et en l’aultre
deux beaux chevreaux qui tettoient encore. Le
faisoit si bon veoir, que si jamais Apollon,
comme l’on dit, garda les bœufs de Laomedon,
il estoit tel que Daphnis estoit lors. Et quant à
lui, il ne dit mot, ains s’inclinant seulement
devant le maistre, lui offrit ces présents.
Et adone Lamon print la parole, et dit :
C’est celui, mon maistre, qui garde vos chevres. Vous m’en baillastes cinquante, avec deux
boucs, et il vous en a faict cent, et dix boucs :
voyez-vous comment elles sont grasses et bien
vestues, et qu’elles ont les cornes entières et
belles ? Il leur a enseigné à entendre la musicque, tellement qu’elles font tout ce que l’on
veult, en oyant le son de la fluste.
Cléariste, qui estoit là présente, eut envie
d’en veoir l’expérience ; si commanda à Daphnis
qu’il jouast de sa fluste, ainsi qu’il avoit accoustumé quand il vouloit faire faire quelque chose
à ses chevres, et lui promit, s’il flustoit bien,
de lui donner une jaquette, un manteau et des
souliers.
Adonc Daphnis se dressant en pieds soubs le
fousteau, toute la compaignie estant en rond
autour de lui, tira sa fluste de sa pannetiere :
et premièrement souffla un bien peu dedans ;
et soudain ses chevres levèrent toutes la teste :
puis sonna le chant auquel il avoit accoustumé
de les faire pasturer ; et adonc mettant le nez
en terre, se prindrent toutes à paistre : après il
leur sonna un certain chant mol et doulx ; et
incontinent elles se couchèrent toutes à terre :
il en sonna un aultre hault et agu ; et elles s’en
fouirent vistement cacher dedans le bois, comme
si elles eussent veu le loup : tost après il leur
sonna un son de rappeau ; et adonc, sortant
toutes du bois, elles se vindrent rendre à ses
pieds. Varlets ne sçauroient estre plus obéissants au commandement de leurs maistres,
qu’elles estoient au son de sa fluste : de quoi
tous les assistants furent fort esbahis, spécialement Cléariste, laquelle jura qu’elle donneroit
ce qu’elle avoit promis au gentil chevrier, qui
estoit si beau, et qui sçavoit si bien jouer de la
fluste.
Sitost qu’ils furent retournés au logis, ils se
mirent à soupper, et envoyèrent à Daphnis de ce
qui leur fut servi à table. De quoi il feit bonne
chere avec Chloé, estant bien aise de manger
de si bonne viande, accoustrée à la façon de la
ville ; et au reste ayant bonne espérance de parvenir au mariage de son amie, du gré et consenstement de ses maistres.
Mais Gnathon, s’estant enflammé davantage
par ce qu’il avoit veu faire à Daphnis, faisant son
compte qu’il ne vivroit jamais à son aise s’il n’en
jouissoit à son plaisir, alla treuver Astyle, qui
se pourmenoit dedans le verger ; et le mena dedans la chapelle de Bacchus, là oii il lui baisa
les pieds et les mains. Astyle lui demanda pour
quelle cause il faisoit cela, et que c’estoit qu’il
vouloit dire.
Mon maistre, dit-il, le pauvre Gnathon s’en va
mourir : car jusques ici il n’a jamais rien aimé que
les bons morceaux, et ne treuvoit rien si beau
que le bon vin vieil, et lui sembloient vos cuisiniers plus beaux que tous les jeunes garsons de
Mitylene ; mais maintenant il n’estime plus rien
beau que Daphnis, et ne prend goust quelconque
à tant de viandes exquises que l’on sert tous les
jours sur vostre table, ains deviendroit volontiers chevre, brouttant de l’herbe et de la ramée
verde aux champs, moyennant qu’il peust ouïr
le son de la fluste, et estre gardé par un si beau
chevrier. Si te prie que tu veuilles saulver la vie
à ton pauvre Gnathon, et le faire vainqueur
de l’amour invincible : aultrement je te jure par
ma mort qu’après avoir bien farci ma panse de
viandes je me tuerai moi-mesme devant l’huis
de Daphnis ; et ne m’appelleras plus le petit
Gnathon, comme tu soulois le faire en riant.
Le jeune homme, qui estoit de bonne nature,
ne peut souffrir de veoir plorer Gnathon et de
rechef lui baiser les mains et les pieds ; mesmement qu’il avoit essayé que c’estoit de la destresse
d’amour : si lui promit qu’il le demanderoit à
son pere, et qu’il le meneroit à la ville pour
estre son serviteur. Et, pour lui en faire venir
encore plus d’envie, lui demanda en riant s’il
n’auroit pas de honte de baiser le fils d’un paysan tel que Lamon, et d’avoir couché à ses costés
un garson gardant les chevres : et en lui disant
cela il feit quand et quand une mine d’un
homme qui se refroigne pour sentir la maulvaise
odeur que sent un bouc.
Mais Gnathon, comme celui qui avoit souvent ouï les propos d’amour qui se tiennent es
tables des luxurieux, lui respondit : Celui qui
aime, ô mon cher maistre, ne s’embarrasse
point de tout cela ; ainsi tel a aimé une plante,
tel aultre un fleuve, tel aultre une beste. Eh !
qui n’auroit pas pitié de celui qui, aimant beaucoup, seroit obligé d’avoir de l’horreur pour ce
qu’il aime ? Quant à moi, il est vrai que j’aime
un corps serf, mais ou il y a une beauté digne
d’une franche et noble personne. Voyez-vous
comment sa perruque est belle ; commen t au
dessoubs des sourcils ses deux yeux estincellent et reluisent ne plus ne moins qu’une belle
pierre précieuse bien mise en œuvre ; comment
sa bouche est remparée de belles dents blanches comme ivoire ? Qui est celui si desnaturé
et esloingné d’amour, qui n’en desirast avoir
un baiser ? Si j’ai mis mon amour en un pasteur,
j’ai en cela faict comme les Dieux : A ne ! lises
gardoit les bœufs, et la Déesse Vénus le choisit
pour son ami ; Branchus paissoit les chevres, et
Apollo en fut amoureux ; Ganymedes estoit
berger, et Jupiter le ravit pour en avoir son
plaisir. Ne mesprisons point ce jeune garson,
auquel nous voyons que les chevres mesmes
sont ainsi obéissantes ; et remercions les aigles
de Jupiter, qui souffrent une telle beauté demourer ici entre les hommes.
Astyle en cet endroict ne se peut plus contenir de rire, disant qu’Amour, à ce qu’il voyoit,
rendoit les amants grands orateurs ; et depuis
chercha l’occasion d’en pouvoir à propos parler
à son pere.
Mais le laquets Eudrome ayant ouï, sans faire
semblant de rien, tous leurs devis, et estant
marri qu’une telle beauté fust abandonnée a
cet ivrogne pour en abuser à son désordonné
plaisir, l’alla incontinent conter à lui-mesme et
à Lamon.
Daphnis en fat tout esperdu de prime face,
desliberant prendre la hardiesse de s’en fouir
plustost avec Chloé, ou bien de mourir, si elle
vouloit mourir avec lui : et Lamon, appellant
sa femme Myrtale hors de la cour, lui como y
mencea à dire : Ma femme, nous sommes perdus ! le temps est venu qu’il nous faut descouvrir malgré nous ce que nous avions jusqu’ici
tenu couvert et secret ; les pauvres chevres sont
désolées et désertes, et tous nous aultres aussi :
mais, par le Dieu Pan et par les Nymphes, si
l’on me debvoit faire mourir, je ne me tairai
point de la fortune de Daphnis, ains dirai comment je l’ai treuvé et nourri, et monstrerai ce
que j’ai treuvé quand et lui, afin que le meschant Gnathon entende quel enfant il veult
gaster, le malheureux qu’il est. Prépare-moi
seulement ses joyaux et enseignes de recognoissance. Cela dict, ils rentrèrent tous deux
au dedans du logis.
Astyle, treuvant son pere à propos, lui demanda permission d’emmener Daphnis quand
et lui à la ville, disant que c’estoit un trop gentil
garson pour le laisser aux champs, et que bientost Gnathon lui auroit monstre toute la civilité
qu’il faut pour servir à la ville. Le pere lui octroya bien volontiers ; et faisant appeller Lamon
et Myrtale, leur cuida dire une bonne nouvelle,
que Daphnis, au lieu de garder les bestes, seviroit de là en avant son fils Astyle en la ville,
et leur promit qu’il leur bailleroit deux aultres
chevriers au lieu de lui.
Adonc Lamon, estant jà tous les aultres serviteurs accourus, bien joyeux de ce qu’ils espéroient avoir un tel compaignon avec eux, demanda à son maistre congé de parler : ce que
lui estant octroyé, il parla de ceste sorte :
Je vous prie, mon maistre, escoutez un propos véritable de ce pauvre vieillard ; et je vous
jure, par les Nymphes et par le Dieu Pan, que
je ne vous mentirai pas d’un seul mot. Je ne
suis pas le pere de Daphnis, n’a esté ma femme
Myrtale si heureuse que de porter un tel enfant ;
mais le pere et la mere, pourcequ’ils en avoient
à l’adventure assez d’aultres plus grands, exposerent cestui-ci petit enfant. Je le treuvai abandonné de pere et de mere, et allaicté par une
de mes chevres, laquelle j’ai enterrée dedans le
verger après qu’elle a esté morte de sa mort naturelle, l’ayant aimée pourcequ’elle avoit faict
œuvre de mere envers cet enfant : je treuvai
quand et quand des joyaux que l’on avoit exposés avecque lui pour une fois le recognoistre ;
je le confesse et les garde, car ce sont marques
auxquelles on peut cognoistre qu’il est issu de
bien plus hault estât que le nostre. Or ne suis-je point marri qu’il devienne varlet de vostre
fils Astyle ; car ce sera à un beau et bon maistre
un beau et bon serviteur : mais je ne sçaurois
souffrir qu’il soit mené à la ville pour servir à
la vilenie de Gnatbon, lequel le veult faire
emmener à Mitylene pour en abuser comme
d’une femme.
Lamon, ayant dict ces parolles, se teut, et
espandit force larmes ; et Gnathon feit du courroucé, en le menaceant à battre. Mais Dionysophanes, estonné de ce qu’il avoit ouï dire à
Lamon, regarda Gnathon de travers, et lui commanda qu’il se teust : puis interrogea de rechef Lamon, lui enjoignant de dire vérité, sans
aller contreuver des menteries pour cuider retenir Daphnis comme son fils. Lamon, persistant dans son dire, attesta tous les Dieux, et
s’offrit à souffrir tout, s’il mentoit.
Dionysophanes adonc se print à examiner en
lui-mesme ces parolles, estant sa femme assise
auprès de lui : À quelle occasion auroit Lamon
contreuvé ceci, veu que pour un chevrier je
veulx lui en donner deux ? et comment est-ce
qu’un rude paysan comme lui auroit inventé
cela ? Car de prime face il ne lui sembloit pas
du tout incroyable qu’un tel enfant ne peust
bien estre né de ce vieillard et de sa pauvre
femme. Si pensa qu’il n’estoit pas besoing d’y
songer davantage, et qu’il falloit promptement
veoir les enseignes de recognoissance, pour
cognoistre si elles monstroient qu’il fust issu,
comme il disoit, de plus hault estât que le sien.
Myrtale les alla incontinent quérir dedans un
vieil sac auquel ils les gardoient soingneusement.
Sitost que Dionysophanes apperceut un petit
mantelet d’escarlate avec une boucle d’or, et
une petite espée à manche d’ivoire, il s’escria à
haulte voix, O Jupiter ! et appella sa femme
pour les veoir aussi. Sitost qu’elle les veit, elle
s’escria semblablement, en disant : Ô fatales
Déesses ! ne sont-ce point ici les joyaux que nous
exposasmes avec nostre enfant, quand nous l’envoyasmes exposer par nostre servante Sophrosyne ? Il n’y a point de faulte, ce sont ceux
mesmes. Mon mari, l’enfant est nostre : Daphnis est vostre fils, et garde les chevres de son
propre pere.
Ainsi qu’elle parloit encore, et que Dionysophanes, jettant grande abondance de larmes de
la grande joie qu’il avoit, baisoit ces enseignements de recognoissance, Astyle, entendant que
Daphnis estoit son frere, posa vistement sa
robe, et s’en courut au berger pour le baiser le
premier. Daphnis le voyant venir à lui avec tant
de gens et si grand bruit, et cuidant que ce
fust pour le prendre, jetta sa fluste et sa pannetiere, et se mit à courir vers la mer pour se
jetter dedans du hault d’un rocher.
Et peut-estre Daphnis, fraischement retreuvé,
auroit-il enfin péri par ce cas estrange, si Astyle,
s’estant apperceu de la cause de sa fouite, ne lui
eust crié de tout loing : Arreste, Daphnis, n’aie
point de peur ; je suis ton frere, et ceux que tu
as pensé jusques ici estre tes maistres sont tes
pere et mere. Lamon nous a maintenant conté
comment une chevre t’a nourri, et nous a monstré les enseignes auxquelles on ta recogneu ;
regarde seulement en te retournant vers nous
comment chacun va après toi en riant. Mais
viens-moi baiser le premier ; je te jure par les
Nymphes que je ne te mens point.
À peine s’arresta Daphnis quand il eut ouï ce
serment, et attendit Astyle qui accouroit, les
bras tendus, pour l’embrasser et le baiser. Cependant les serviteurs et chambrières de la maison, le pere mesme et la mere, accoururent,
qui l’embrasserent et le baiserent en plorant de
joie : et lui de son costé feit aussi principalement feste à son pere et à sa mere, comme s’il
les eust jà de long-temps cogneus, et les tint
embrassés fort longuement. A peine les pouvoit lascher, tant la nature se fait croire aisé
ment ; de sorte qu’il oublia presque Chloé, tant
il fut espris de joie et de liesse. Si le remena-l’on au logis, et lui bailla-l’on une belle et riche
robe neufve. Puis estant vestu fut assis joignant
son pere, qui lui commencea un tel propos :
Mes enfants, je fus marié bien jeune, et
après quelque temps devins pere bien heureux,
comme il me sembloit pour lors : car le premier enfant que ma femme feit fut un fils ; le
second, une fille ; et le troisième fut Astyle. Je
pensai en avoir assez de ces trois, et fei exposer
cestui petit enfant de maillot, qui estoit venu
après tous, avec ces joyaux que je lui baillai,
non pas en intention de le retreuver et le recognoistre un temps à venir, mais afin que celui
qui le treuveroit eust de quoi l’ensevelir. Toutefois fortune en avoit aultrement disposé ; car
mon fils premier né et ma fille moururent tous
deux d’une mesme maladie et en un mesme
jour ; et toi, mon fils, par la bonne providence
des Dieux, es eschappé, à celle fin que nous
eussions plus de support en nostre vieillesse.
Si te prie, mon fils Daphnis, que tu n’aies point
de mal-talent encontre moi pourceque je t’ai
faict exposer ; car je ne l’ai point faict volontairement. Et toi, Astyle, ne sois point marri de
ce que tu n’auras que la moitié de ma succession, là où tu espérois avoir le tout ; car, tout
bien considéré, il n’y a héritage au monde qui
vaille un bon frere. Pourtant aimez-vous l’un
l’aultre ; car quant aux biens, vous en avez assez,
voire pour estre comparés aux plus riches de ce
pays. Je vous laisserai grandes terres, grand
nombre de serfs qui sçavent tous quelque mestier, de l’or, de l’argent, et tous aultres meubles
autant qu’en sçauroient avoir ceux que l’on
estime bien heureux. Mais je veulx que Daphnis
en son partage ait entre aultres choses cet héritage-ci, et que Lamon et Myrtale soient à lui,
et les chevres aussi qu’il souloit mener paistre.
Comme il parloit encore, Daphnis saulta en
pieds, et dit : Vous m’en avez faict souvenir
tout à poinct, mon pere ; je m’en vois mener
boire mes chevres, lesquelles endurent grande
soif, et sont maintenant quelque part à attendre
le son de ma fluste, pendant que je suis ici à
ne rien faire. Toute l’assistance se print à rire
à bon escient de ce que Daphnis, estant devenu
maistre, cuidoit encore estre varlet : mais on
envoya quelque aultre pour gouverner et traicter ses chevres, et feit-on préparer au logis le
sacrifice et le festin en l’honneur de Jupiter
Saulveur.
Mais Gnathon ne s’osa treuver au banquet,
ains demoura tout le long du jour caché en la
chapelle de Bacchus, tenant l’autel comme un
suppliant qui s’en fouit en franchise, pour la
peur qu’il avoit de Daphnis.
Le bruit fut incontinent espandu par-tout
que Dionysophanes avoit retreuvé et recogneu
un sien fils, et que Daphnis le chevrier estoit
devenu seigneur et maistre de ses chevres et de
tout l’héritage : à l’occasion de quoi tous les vob
sins paysans y accoururent de toutes parts, les
uns pour se conjouir avec Daphnis de la bonne
fortune qui lui estoit advenue, les aultres pour
faire quelques présents à son pere.
Le premier qui y vint entre les aultres fut
Dryas, le nourricier de Chloé : et Dionysophanés les retint tous pour estre au festin ; car il
faisoit apprester force pain, force vin et force
viande, des oiseaux de mer, de petits cochons
de laict, et force moutons que l’on avoit immolés aux Dieux patrons et protecteurs du pays.
Daphnis, d’aultre costé, amassa tous les meubles qu’il avoit pendant qu’il gardoit les bestes,
et les distribua tous aux Dieux : premierement, il donna à Bacchus sa pannetiere et sa
peau de chevre aussi ; puis feit offrande de
sa fl uste à Pan ; il dédia sa houlette aux Nymplies, avec les tirouers à tirer les chevres, qu’il
avoit faicts lui-mesme. Mais en faisant chacune
offrande il ne se pouvoit tenir de plorer pourcequ’il se dessaisissoit des meubles à quoi il
avoit prins si grand plaisir : tant est plus doulx
un estat, pour petit qu’il soit, quand on l’a accoustumé, qu’une félicité non accoustumée. De
sorte que, quand il vint à offrir ses tirouers, il
voulut encore premièrement y tirer ses chevres,
et ne donna point sa pelisse de peau de chevre
qu’il ne l’eust encore un coup vestue, ni sa fluste
qu’il n’en eust joué ; et si les baisa tous en les
donnant, et dit adieu à ses chevres, et appella
les boucquins par leurs noms, et bien souvent
se desroba pour aller boire de l’eau de la fonteine dont il avoit beu si souvent avec Chloé.
Mais il n’osoit encore descouvrir son amour,
attendant quelque occasion propre pour ce
faire.
Or, cependant que Daphnis estoit après ces
oblations et sacrifices, voici comment il alla de
Chloé : la pauvre fille estoit seulette aux champs,
assise en gardant ses moutons, et ploroit chauldement, en disant ce qu’il est vraisemblable que
peut dire une pauvre bergerotte comme elle :
Daphnis m’a oubliée ; il prétend maintenant à
quelque riche mariage. Pourquoi lui ai-je faict
jurer ses chevres, au lieu des Nymphes ? il les
a deslaissées aussi-bien comme moi, et n’a
point eu de désir de veoir Chloé, en sacrifiant
aux Nymphes et à Pan : il a, par adventure,
treuvé avec sa mere de plus belles chambrieres que moi. Hé bien ! de par Dieu, bon prou
lui fasse ! mais quant à moi, je ne sçaurois plus
vivre.
Ainsi qu’elle pensoit et disoit telles choses, le
bouvier Lampis avec quelques aultres rustaux
de village la vindrent enlever, espérant que
Daphnis ne penseroit plus à l’espouser, et que
Dryas, ayant de l’amitié pour lui, la lui donner
roit volontiers pour sa femme. La pauvre fille
crioit piteusement tant qu’elle pouvoit, ainsi
comme on l’emportoit ; et quelqu’un qui veit
ceste violence s’en courut vistement en advertir Napé ; et elle, Dryas ; et Dryas, Daphnis,
lequel à peine qu’il ne sortist du sens, car il ne
l’osoit descouvrir à son pere, et si ne pouvoit
supporter un tel oultrage.
Si se retira dedans le verger ; et là, se pourmenant tout seul, feit ses regrets et ses plaintes en ceste sorte : Ô malheureux que je suis
d’avoir retreuvé mes parents ! Hélas ! combien
m’eust esté meilleur de garder les bestes aux
champs ! Combien plus estois-je content, lorsqu’estant serf je voyois Chloé à mon aise ! Et
maintenant Lampis, qui l’a ravie, s’en va à tout ;
puis, quand la nuict sera venue, il couchera
avec elle, cependant que je m’amuse ici à boire
et à faire bonne chere ! J’ai doncques en vain
juré mes chevres, le Dieu Pan, et les Nymphes !
Or Gnathon, qui estoit caché dedans la chapelle du verger, entendit clairement ces complaintes de Daphnis ; et, pensant que c’estoit
une bonne occasion pour faire sa paix avec lui,
print quelques jeunes varlets d’Astyle, et s’en
alla après Dryas, lui disant qu’il les conduisist
en la maison de Lampis, ce qu’il feit ; et diligenterent si bien, qu’ils surprindrent Lampis ainsi
comme il ne faisoit que d’entrer en son logis
avec Chloé, laquelle il lui osta entre les mains
à force, et dola très bien les espaules de tous
les rustaux qui lui avoient aidé à faire ce rapt,
à grands coups de baston ; puis voulut prendre
et lier Lampis pour l’amener prisonnier, mais
il se saulva de vistesse.
Gnathon, ayant faict un tel exploit, s’en retourna qu’il estoit jà nuict toute noire, et treuva
Dionysophanes jà couché en son lict dormant ;
mais le pauvre Daphnis veilloit, et estoit encore
dedans le verger, où il se desconfortoit et ploroit. Si lui amena Chloé, et, la lui livrant entre
ses mains, lui conta comme il avoit faict ; le
priant au surplus de ne se vouloir point souvenir des parolles qu’il lui avoit dictes, ains le
tenir au nombre de ses serviteurs, et ne le vouloir point desbouter de sa table, sans laquelle
il lui seroit force de mourir de male-faim.
Daphnis voyant Chloé, et la tenant entre ses
bras, fut facile à faire appoinctement avec lui,
et feit ses excuses envers elle de ce qu’il pouvoit
sembler l’avoir oubliée : et, de commun consentement, furent d’advis de ne point encore desclarer leur mariage ; que Daphnis continueroit
de veoir Chloé en secret, et qu’il ne descouvriroit son amour qu’à sa mere.
Mais Dryas ne le permit point, ains le voulut
dire lui-mesme au pere de Daphnis, se faisant
fort de lui faire bien accorder. Si print le lendemain, aussitôt qu’il fut jour, les enseignes de
recognoissance qu’il avoit treuvées avec Chloé,
et s’en alla vers Dionysophanes, qu’il treuva
dedans son verger assis avec Cléariste sa femme,
et ses deux enfants Astyle et Daphnis ; si lui
commencea à dire :
Nécessité me contraint de vous déclarer,
sire, un pareil secret que celui de La mon, ! lequel je n’ai encore dict à personne ; c’est que je
n’ai engendré ne nourri le premier ceste jeune
fille Chloé ; aultre que moi l’a engendrée, et l’une
de mes brebis l’a allaictée dedans la caverne
des Nymphes, où elle avoit esté exposee, et là
ou je l’ai moi-mesme treuvée, et depuis nourrie et eslevée jusques ici. Sa beauté tesmoigne
assez qu’elle n’est point ma fille, car elle ne ressemble ne à moi ne à ma femme : aussi font les
enseignes de recognoissance que je treuvai avec
elle, lesquelles sont plus riches que ne porte
l’estat d’un pauvre pasteur. Voyez-les, et cherchez ceux qui sont ses vrais parents, pour veoir
si elle seroit point sortable pour femme de
Daphnis.
Dryas ne jetta point ceste parolle en vain, ni
Dionysophanes ne la y receut pas aussi ; ains,
prenant garde au visage de Daphnis, et le voyant
changer de couleur et se destourner pour plorer, cogneut bien incontinent qu’il y avoit des
amourettes entre eux deux ; et estant soingneux
de son fils plus que de la fille d’aultrui, examina
le plus diligemment qu’il peut la parolle de
Dry as. Et quand encore il eut veu les marques
de recognoissance qui avoient esté exposées
avec elle, c’est à sçavoir des patins dorés, des
chausses brodées, et une coëffe d’or, adonc appella-t-il Chloé, et lui dit qu’elle feist bonne
chere, pourceque jà elle avoit treuvé un mari,
et bientost après treuveroit son vrai pere et sa
mere.
Cléariste dès-lors la print avec elle, la vestit et accoustra comme femme de son fils.
Mais Dionysophanes appella Daphnis à part,
et lui demanda si elle estoit encore pucelle.
Daphnis lui jura qu’elle ne lui avoit rien esté
de plus près que du baiser, et du serment par
lequel ils avoient promis mariage l’un à l’aultre.
Dionysophanes se print à rire de ce serment,
et les feit tous deux disner avec lui.
Là eust-on peu clairement veoir combien un
bel accoustrement sert à naturelle beauté ; car
Chloé estant richement vestue, proprement
coëffée, et monstrant au visage un teint de gaie
pensée, sembla à chacun si belle par-dessus le
passé, que Daphnis mesme à peine la recognoissoit ; et quiconque l’eust veue en tel estât n’eust
point faict de doubte d’affirmer par serment
qu’elle n’estoit point fille de Dryas, lequel toutefois estoit à la table comme les aultres avec
sa femme Napé, et Lamon et Myrtale aussi.
Quelques jours après, on feit de rechef des
sacrifices aux Dieux pour l’amour de Chloé,
comme l’on avoit faict pour Daphnis, et feit-on semblablement le festin de sa recognois
sance. Et elle de son costé distribua ses meubles de bergerie aux Dieux, sa pannetiere, sa
fluste, et les tirouers où elle tiroit les brebis ;
et espandit, dedans la fonteine qui estoit en la
caverne des Nymphes, du vin, à cause qu’elle
avoit esté treuvée et nourrie auprès d’icelle fonteine, et sema des chapelets et bouquets de
fleurs sur la sépulture de la brebis, que Dryas
lui enseigna, et joua encore de sa fluste pour
resjouir ses brebis ; faisant prières aux Nymphes que ceux qui seroient treuvés ses naturels parents fussent dignes d’estre alliés de
Daphnis.
Après qu’ils eurent faict assez de festes et de
bonne chere aux champs, ils deslibererent
de s’en retourner à la ville, afin de chercher
les parents de Chloé, pour ne différer plus les
nopces : par quoi dès le matin feirent trousser
tout leur bagage, et donner à Dryas. encore
aultres trois cents escus, et à Lamon la moitié
des fruicts de toutes les terres et vignes qu’il
tenoit, les chevres avec leurs chevriers, quatre
paires de bœufs, des robes fourrées pour l’hiver,
et par-dessus tout cela liberté. Puis chemine
rent vers Mitylene avec grand train de chevaux
et de chariots.

Or, ce jour-là, pourcequ’ils arrivèrent le soir
bien tard, les aultres citoyens de la ville n’en
sceurent rien. Mais le lendemain au plus matin,
le bruit en estant couru par-tout, il s’assembla
au logis de Dionysophanes grande multitude
d’hommes et de femmes ; les hommes pour
s’esjouir avec le pere de ce qu’il avoit retreuvé
son fils, mesmement après qu’ils eurent veu
comment il estoit beau et gentil ; et les femmes
pour s’esjouir aussi avec Cléariste de ce que non
seulement elle avoit recouvré son fils, mais aussi
treuvé une fille digne d’estre sa femme : car
Chloé les estonna toutes quand elles veirent en
elle une si parfaicte beauté, qu’il n’estoit possible d’en veoir une plus belle. Brief, toute la
ville ne parloit d’aultre chose que de ce jeune
fils et de ceste jeune fille, et disoit chacun que
l’on n’eust sceu choisir une plus belle couple.
Si prioient tous aux Dieux que la parenté de la
fille fust treuvée correspondante à sa beauté :
y eut plusieurs femmes de riches maisons qui
souhaitèrent en elles-mesmes, et dirent : Pleust
aux Dieux que l’on pensast asseurément qu’elle
fust ma fille !
Mais Dionysophanes, après avoir quelque
espace de temps pensé à ses affaires, se rendors
mit bien serré sur le matin ; et en dormant lui
vint un tel songe, qu’il lui fut advis que les Nymphes prioient Amour de parfaire et accomplir à
la fin le mariage qu’il leur avoit promis ; et
qu’Amour desbandant son petit arc, et le mettant à terre auprès de son carquois, commanda
à Dionysophanes qu’il envoyast le lendemain
semondre tous les plus gros et plus riches personnages de la ville pour venir soupper en son
logis ; et quand on seroit au dessert, qu’il feist
apporter sur la table les enseignes de recognoissance qui avoient esté treuvées avec Chloé, et
qu’il les monstrast à tous les conviés ; puis, cela
faict, qu’ils chantassent la chanson nuptiale de
Hymenée.
Dionysophanes, ayant eu ceste vision en dormant, se leva de bon matin, et commanda à ses
gens que l’on preparast un beau festin, où il y
eust de toutes les plus délicates viandes que l’on
treuve, tant en terre qu’en mer, es lacs et ès rivieres, et envoya quand et quand prier de soupper chez lui tous les plus apparents de la ville.
Quand la nuict fut venue, que le banquet fut
achevé, l’on apporta sur table la coupe en laquelle on a accoustumé, à la fin du festin, de
boire en l’honneur de Mercure ; et lors un serviteur de la maison apporta dedans un bacin
d’argent ces enseignes, et les monstra de rang
à chacun des conviés. Il n’y eut personne des
aultres qui les recogneust, fors un nommé
Megaclès, qui pour sa vieillesse estoit au bout
de la table, lequel, sitost qu’il les apperceut, les
recogneut incontinent, et s’escria tout hault :
Ô Dieux ! que vois-je là ! Ma pauvre fille, qu’es-tu devenue ? es-tu en vie ? ou si quelque pasteur
a enlevé ces enseignes, qu’il a par fortune treuvées en son chemin ? Je te prie, Dionysophanes,
de me dire dont tu les a recouvrées : n’aie point
d’envie que je treuve, ma fille, comme tu as
retreuvé Daphnis.
Dionysophanes voulut premièrement qu’il
contast devant la compaignie comment il avoit
faict exposer son enfant. Adonc le vieillard
Megaclès, d’une voix encore vigoureuse, se
print à dire :
Je me treuvai il y a quelque temps avec peu
de biens, pourceque j’avois despendu les miens
à faire jouer des jeux publics, et à faire esquipper des navires de guerre ; et lorsque ceste perte
m’advint, il me naquit une fille, laquelle je ne
voulus point nourrir en la pauvreté où j’estois,
et pourtant la feis exposer avec ces marques de
recognoissance, sçachant qu’il y a plusieurs
gens qui, ne pouvant avoir des enfants naturels,
desirent estre peres en ceste sorte, à tout le
moins d’enfants treuvés. L’enfant fut portée en
la caverne des Nymphes, et laissée en la protection et saulve-garde d’icelles. Depuis, les biens
me sont venus par chacun jour en grande
affluence, et n’ai nul héritier de mon corps à
qui je les puisse laisser, car depuis je n’ai pas
eu l’heur de pouvoir avoir une fille seulement :
mais les Dieux, comme s’ils se vouloient mocquer de moi, m’envoient souvent des songes,
lesquels me promettent qu’une brebis me fera
pere.
Dionysophanes à ce mot s’escria encore plus
fort que n’avoit faict Megaclès, et, se levant de
la table, alla quérir Chloé, qu’il amena vestue et
accoustrée fort honnestement ; et la mettant
entre les mains de Megaclès, lui dit : Voici
l’enfant que tu as faict exposer, Megaclès ; une
brebis, par la providence des Dieux, te l’a nourrie, comme une chevre m’a nourri Daphnis.
Prends-la avecque ses enseignes, et, la prenant,
rebaille-la en mariage à Daphnis. Nous les
avons tous deux exposés, et tous deux les avons
retreuvés : ils ont esté tous deux nourris ensemble, et tout de mesme ont esté réservés par les
Nymphes, par le Dieu Pan, et par Amour.
Megaclès s’y accorda incontinent, et envoya
quérir sa femme, qui avoit nom Rhode, tenant
cependant tousjours sa fille Chloé entre ses bras ;
et demourerent tous deux chez Dionysophanes
au coucher, pourceque Daphnis avoit juré qu’ il
ne souffriroit emmener Chloé à personne, non
pas à son propre pere.
Et le lendemain au matin ils prièrent tous les
deux leurs peres et meres qu’ils leur permissent
de s’en retourner aux champs, pourcequ’ils ne
se pouvoient accoustumer aux façons de faire de
la ville, et aussi qu’ils vouloient faire des nopces
pastorales ; ce qui leur fut permis. Si s’en retournèrent au logis de Lamon, et présentèrent
au bon homme Megaclès le nourricier de Chloé,
Dryas ; et sa femme Napé à la mere Rhode.
Le festin nuptial fut sumptueusement préparé, et Megaclès de rechef dévoua sa fille Chloé
aux Nymphes, et, oultre plusieurs aultres offrandes, leur donna les enseignes auxquelles
elle avoit esté recogneue, et donna encore bonne
somme d’argent à Dryas.
Dionysophanes, pourceque le jour estoit beau
et serein, feit dresser des tables dedans la caverne mesme des Nymphes, et feit faire des
sieges de verde ramée, là où il festoya tous les
paysans de là alentour. Lamon et Myrtale y
estoient, Dryas et Napé, les parents de Dorcon,
les enfants de Philetas, Chromis et Lycænion ;
Lampis mesme y vint après qu’on lui eut pardonné : et là, comme entre villageois, tout s’y
disoit et faisoit à la villageoise ; l’un chantoit les
chansons que chantent les moissonneurs au
temps des moissons ; l’aultre disoit des brocards
que l’on a accoustumé de dire en foulant la
vendange ; Philetas joua de sa fluste, Lampis
du flageolet : et ce pendant Daphnis et Chloé se
baisoient l’un l’aultre.
Les chevres mesmes paissoient là auprès
comme si elles eussent esté participantes de la
bonne chere des nopces ; et Daphnis en appela
lant aucunes par leurs propres noms, ce qui ne
plaisoit pas à ceux venus de la ville, leur donnoit la feuillée verde à broutter, et les prenant
par les cornes les baisoit. Et non pas lors seulement, mais en tout le reste de leur vie, passerent le plus de temps et la meilleure partie de
leurs jours en estât de pasteurs : car ils acquirent force troupeaux de chevres et de brebis,
eurent tousjours en singulière reverence les
Nymphes et le Dieu Pan, et ne treuverent point
à leur goust de meilleure viande, ni plus savoureuse nourriture, que du fruict et du laict ; et,
qui plus est, feirent tetter à leur premier enfant, qui fut un fils, une chevre ; et au second,
qui fut une fille, feirent prendre le pis d’une
brebis : et le nommèrent Philopoemen, c’est-à-dire, aimant les bergers ; et la fille, Agelée, qui
signifie prenant plaisir aux troupeaux. Mais
oultre tout cela feirent honorablement accoustrer la caverne des Nymphes ; ils y dedierent de
belles images, et y édifièrent un autel d’Amour
pastoral ; et à Pan, au lieu qui estoit à descouvert sous un pin, feirent faire un temple qu’ils
appellerent le temple de Pan le Guerroyeur.
Mais tout cela fut faict long-temps après.

Et ce jour-là, quand la nuict fut venue, tout
le monde les convoya jusques en leur chambre
nuptiale, les uns jouant de la fluste, les aultres
du flageolet, et aucuns portant des fallots et
flambeaux allumés devant eux. Puis quand ils
furent à l’huis de la chambre, commencèrent à
chanter Hymenée d’une voix rude et aspre,
comme si avecque une marre ou un pic ils
eussent voulu fendre la terre.
Cependant Daphnis et Chloé se couchèrent
nuds dans le lict, là où ils s’entrebaiserent et
s’entre-embrasserent, sans clore l’œil de toute
la nuict, non plus que chats-huants ; et feit alors
Dapbnis ce que Lycænion lui avoit apprins : à
quoi Chloé cogneut bien que ce qu’ils faisoient
paravant dedans le bois et emmi les
n’estoit que jeux de petits enfants.
 
FIN.

